Thedhuvumahttakahi ehee ah edhi aadheyhugai!\nތެދުވުމަށްޓަކައި އެހީއަށް އެދި އާދޭހުގައި!\nރަޝީދު ހޮސްޕިތަލުގައި އެޑްމިޓްކޮށްފައި. --\nރ. މަޑުއްވަރީ، ޑޯރެންސް، މުހައްމަދު ރަޝީދުވެސް އެހެން މީހުނެކޭ އެއްފަދައިން ޒުވާން ދުވަސްވަރުން ފެށިގެން ހުވަފެންތަކުގައި ކުލަ ޖައްސަން މަސައްކަތް ކުރި އެވެ. އާއިލާ އާ ދުރަށް ރިސޯޓަށް ގޮސް ވަޒީފާ އަދާކުރީ ރީތި މާދަމާއެއް ހޯދާށެވެ. ނަމަވެސް ތަގުދީރު ރޭވިފައި އެގޮތަކަށް ނޫނެވެ. އެއް ރޭ ޑިއުޓީ ނިންމާފައި އަނެއް ދުވަހުގެ މަސައްކަތަށް ނުކުންނަށް ހިތުލައިގެން ލޯ މަރާލި ނަމަވެސް އޭގެ ފަހުން އިންނަން ޖެހިފައި ވަނީ ގޮނޑީގައެވެ.\nރަޝީދުގެ ވާހަކަ ކިޔައިދިން އޭނާގެ ޅިޔަނު އަހުމަދު ސުޖާއު ބުނި ގޮތުގައި ރަޝީދަށް ނުހިނގުނީ މަސައްކަތް ކުރުމަށްފަހު އަރާމުކޮށްލަން ޖައްސާލައިގެން އޮއްވާ ހަށިގަނޑަށް ގޮތްތަކެއް ވުމަށް ފަހު އެވެ. އޭގެ ފަހުން އޭނައަކަށް ނުހިނގެ އެވެ. އެއީ 1992 ވަނަ އަހަރެވެ.\nއޭރު ރާއްޖޭގެ ސިއްހީ ނިޒާމް އޮތީ މިހާރު އޮތް ފެންވަރާ އަޅާ ބަލާއިރު އެތައް ތަނެއް ފަހަތުގަ އެވެ. އެކަމަކު އޭރުވެސް މާލެ އައިސް ފަރުވާ ހޯދި އެވެ. ޑޮކްޓަރުން ބުނީ މާބޮޑަށް ފިނި ބޮޑުވެގެން ލޭގެ ޕްރެޝަރު ދަށްވެ އެކަށީގެންވާ ވަރަށް ލޭ ދައުރު ނުކުރަނީ ކަމަށެވެ.\nބޭހުން އެއްވެސް ލުޔެއް ނުލިބުމުން އޭޑީކޭއަށް ދިޔަ އެވެ. ރަޝީދަށް ނުހިނގުނު ސަބަބު ދެނެގަނެވުނީ އެހާ ހިސާބުންނެވެ. އެ ހޮސްޕިޓަލުގެ ޑޮކްޓަރުން ބުނީ ނާރުގެ މައްސަލައެއް ކަމަށެވެ. ރާއްޖެއިން ބޭރަށް ގޮސް އެކަށީގެންވާ ފަރުވާއެއް ނުހޯދިއްޖެނަމަ އުމުރު ދުވަހަށް ގޮނޑީގައި އިންނަން ޖެހިދާނެ ކަމަށެވެ. އެ އާއިލާއަކީ މާ ތަނަވަސް އާއިލާއަކަށް ނުވެފަ އަދި ރަޝީދަށްވެސް ފައިސާއެއް ރައްކާކުރެވިފައި ނެތުމުން ބޭރަށް ގޮސް ފަރުވާ ކުރަން ދަތިތަކެއް ކުރިމަތިވި އެވެ. ރާއްޖެއިން ބޭރަށް ގޮސް ފަރުވާ ކުރެވުނީ އޭޑީކޭގައި ހަ މަސް ވާންދެން ފަރުވާ ކުރުމަށް ފަހުގަ އެވެ.\nއޭޑީކޭއިން ދިން އިރުޝާދައި އެއް ގޮތަށް ސްރީލަންކާއަށް ގޮސް އޮޕަރޭޝަން ކުރި ނަމަވެސް ރަޝީދު ބޭނުންވި ފަދަ ޖަވާބެއް ނުލިބުނެވެ. އެނބުރި ރަށަށް އައީ ދުވަހަކުވެސް ހިނގޭނެ ކަމުގެ ޔަގީންކަމެއް ނެތް ކަމަށް ބުނެ ޑޮކްޓަރު ދިން ޖަވާބާއެކު މާޔޫސް ވެގެނެވެ. އެހެން ނަމަވެސް ރަޝީދުގެ ހިތްވަރު ދެރައެއް ނުކުރެ އެވެ. އުންމީދު ކަނޑައެއްނުލަ އެވެ. ޝިފާ ދެއްވަނީ އެހެން ފަރާތަކުންކަން އެންމެ ވަގުތުކޮޅަކަށް ވެސް އޭނަގެ ހަނދާނުން ކައްސާނުލަ އެވެ.\nދީލަތި އެތައް ބައެއްގެ އެހީތެރިކަމާއެކު އިތުރު ފަރުވާއަކަށް ރަޝީދަށް އިންޑިއާއަށް ދެވުނީ 2003 ވަނަ އަހަރެވެ. އެފަހަރު ކުރި އޮޕަރޭޝަނަށްފަހު ފިޒިއޯ ހަދައިގެން ހިނގޭނެ ކަމުގެ އުންމީދު ޑޮކްޓަރުން ދިނެވެ. އިންޑިއާގައި ތިބި ދުވަސްކޮޅު ފިޒިއޯ ހަދައިގެން ރަނގަޅު ނަތީޖާތަކެއްވެސް ލިބުނެވެ. އެހެން ނަމަވެސް އެކި ސަބަބުތަކާއި ހުރެ އަނބުރާ މާލެ އަންނަން ޖެހުނީ އެވެ. ރާއްޖެއިން އެންމެ އެކަށީގެންވާ ގޮތަކަށް އެކަން ކުރެވޭކަށް ނެތެވެ.\nއެހެން ކަމުން އަނެއްކާވެސް ކުރީގެ ހާލަތަށް އޭނަ ރުޖޫއަވީ އެވެ. އިތުރަށް އޭނަގެ ހާލު ދިޔައީ ގޯސްވަމުންނެވެ. އެތައް ބައެއްގެ އެހީތެރިކަމާއި އާސަންދައިގެ އެހީތެރިކަމާއެކު މި އަހަރުވެސް އިންޑިއާއަށް ގޮސް އިތުރު އޮޕަރޭޝަނެއް ކޮށްފި އެވެ. މި ފަހަރުވެސް ޑޮކްޓަރުން ވަނީ އޭނާއަށް ހިނގޭނެ ކަމުގެ އުންމީދު ދީފަ އެވެ. ނަމަވެސް އަދިވެސް އިތުރު ފަރުވާ ކޮށްފިނަމަ އޭނާއަށް ހިނގޭނެ އެވެ.\nއެހެން ނަމަވެސް މިއަދު ރަޝީދުގެ ހާލުވަނީ ވަރަށް ބޮޑަށް ގޯސްވެފަ އެވެ. ދިފާއީ ނިޒާމް ބަލިކަށިވެފަ އެވެ. ކުޑަކަމު ދިއުމަށް ޔޫރިން ބޭގް ގުޅާފައި ހުންނައިރު ފުރަގަސް ފަރާތް ފާރުވެފައި ހުންނަތާ ހަތަރު މަހެއްހާ ދުވަސްވީ އެވެ. އެކަށީގެންވާ ފަރުވާއެއް ނުދެވިއްޖެނަމަ ކެންސަރަށް ބަދަލުވެދާނެ ކަމުގެ އިންޒާރު ޑޮކްޓަރުން އޮތީ ދީފަ އެވެ.\nރަޝީދުގެ ފަރުވާއަށް ކުރިންވެސް އިންޑިއާއިން ފަރުވާކުރި އަމްރިތާ ހޮސްޕިޓަލަށް ދިއުމަށް ޑޮކްޓަރުން އޮތީ އިރުޝާދު ދީފަ އެވެ. ފަރުވާއަށް ބޭނުންވާ ފައިސާ ދަތިކަން ވަނީ ކުރިމަތިވެފަ އެވެ. ރަޝީދުގެ އޮޕަރޭޝަނަށް އެކަނިވެސް 1،500 އެއްހާ ޑޮލަރު ހަރަދުވާނެ ކަމަށް ޑޮކްޓަރުންވަނީ ލަފާ ދީފަ އެވެ. އާސަންދައިގެ އެހީތެރިކަން ހޯދުމުގެ މަސައްކަތް ކުރަމުން އަންނަ އިރު އާސަންދައިން އެހީތެރިކަން ލިބިއްޖެނަމަ 2،500 ވަރަކަށް ޑޮލަރުން ހުރިހާ ފަރުވާއެއް ކުރެވޭނެ އެވެ. އެހެން ނަމަވެސް އާސަންދަ ހަމަޖެހޭނެ ކަމުގެ ޔަގީންކަން ނެތް ކަމަށް ސުޖާއު ބުންޏެވެ.\nހާއްސަ އެހީއަށް ބޭނުންވާ މީހެއްގެ ގޮތުގައި އެކަށީގެންވާ ފަރުވާއަކަށް އެދި ރަޝީދު އާދޭސް ކުރާތާ 25 އަހަރުވީ އެވެ. ރަޝީދު އެދެނީ ތިފަރާތްތަކުގެ ދީލަތި އެހީ އަށެވެ.\nލޯފަން ފިރިމީހާ އަނބި މީހާ އަށް އެހީއަކަށް އެދިއެދި


Kulhudhuhfushee school gai aa imaaraatheh alhan havaalu kohffi\nކުޅުދުއްފުށީ ސްކޫލުގައި އާ އިމާރާތެއް އަޅަން 8 މިލިއަން ރުފިޔާގެ މަޝްރޫއެއް\nމި މަސައްކަތް ހަވާލު ކުރީ އެއް އަހަރު ތެރޭ ނިންމަން -- ފޮޓޯ: އެޑިއުކޭޝަން\nހދ. ކުޅުދުއްފުށީ ސްކޫލުގައި 12 ކްލާސްރޫމް ހިމެނޭ ގޮތަށް ހަތަރު ބުރީ އިމާރާތެއް އަޅަން ވީ އަވާ އިންވެސްޓްމަންޓް ޕްރައިވެޓް ލިމިޓެޑްއާ ހަވާލުކޮށްފި އެވެ.\nއެ މަޝްރޫއުގެ ދަށުން ހދ. އަތޮޅު ތައުލީމީ މަރުކަޒުގައި 12 ކްލާސްރޫމް އަޅާ އަންނަ އަހަަރުގެ ސެޕްޓެމްބަރު މަހު ބޭނުން ކުރާން ފަށާނެ ކަމަށް އެޑިއުކޭޝަން މިނިސްޓްރީން ބުންޏެވެ. މި ޕްރޮޖެކްޓު ހަވާލު ކުރި ކުންފުންނަށް އަށް މިލިއަން ރުފިޔާ އަށް މަސައްކަތް ނިންމަން ދީފައިވަނީ އެއް އަހަރު ދުވަހުގެ މުއްދަތެކެވެ.\nއެޑިއުކޭޝަން މިނިސްޓްރީން މިއަދު ހަވާލުކުރި ޕްރޮޖެކްޓަކީ އެ މިނިސްޓްރީގެ ޕީއެސްއައިޕީ ބަޖެޓުގެ ތެރެއިން ކުރިއަށް ގެންދާ ޕްރޮޖެކްޓުތަކެކެވެ. މި އަހަރު ޕީއެސްއައިޕީ ބަޖެޓުގެ ތެރެއިން 20 ޕްރޮޖެކްޓެއްގައި ސޮއި ކުރާނެ ކަމަށް ސްޓޭޓް މިނިސްޓަރު މީގެ ކުރިން ވަނީ ފާހަގަކޮށްފަ އެވެ.\nމިނިސްޓްރީ އޮފް އެޑިއުކޭޝަން ކުޅުދުއްފުށި ޑރ. އައިޝަތު އަލީ\nނާސްތާ މެދުކަނޑާލިކަން ނަޝީދަކަށް ނޭނގުނު


Handball Association ge aanmu jalsaa muhddhatheh nei gothah faskohffi - One Online\nހޭންޑްބޯލް އެސޯސިއޭޝަންގެ ޖަލްސާއެއް--- ފޮޓޯ: ހޭންޑްބޯލް މޯލްޑިވްސް\nމިމަހު ބާއްވަން ކުރިން ހަމަޖެއްސި ހޭންޑްބޯލް އެސޯސިއޭޝަންގެ އަހަރީ އާންމު ޖަލްސާ ކޮވިޑް 19 އާ ގުޅިގެން ފަސްކޮށްފިއެވެ.\nހޭންޑް ބޯލް އެސޯސިއޭޝަނުގެ ރައީސް އަހުމަދު އިސްމާއިލް ސޮއި ކުރައްވައި އިއްޔެ މެންބަރު ކުލަބްތަކަށް ފޮނުއްވާފައިވާ ސިޓީއެއްގައި ބުނެފައިވަނީ އަހަރީ އާންމު ޖަލްސާ ފަސްކުރީ ކޮވިޑް 19އިން ރައްކާތެރިވުމަށް ސަރުކާރުން ސިއްހީ ކުއްލި ނުރައްކަލުގެ ހާލަތު އިއުލާނުކޮށްފައިވާތީ އާއި މިފަދަ ދަނޑިވަޅެއްގައި މީހުން އެއްވެ ނޫޅުމަށް ސިއްހީ އިދާރާތަކުން އިރުޝާދު ދީފައިވާތީ ކަމަށެވެ.\nއެހެންކަމުން މިމަހު ބޭއްވުމަށް ހަމަޖެއްސި އެސޯސިއޭޝަންގެ އަހަރީ އާންމު ޖަލްސާ މުއްދަތެއް ނެތް ގޮތަށް ފަސްކޮށްފައިވާ ކަމަށެވެ. އެ ސޯސިއޭޝަނުން ބުނީ އަހަރީ އާންމު ޖަލްސާ ދެން ބާއްވާނެ ތާރީހެއް ފަހުން އިއުލާނު ކުރާނެ ކަމަށެވެ. ދާދި ފަހުން ރާއްޖެއަށް ތައާރަފުވި ހޭންޑްބޯލް އެސޯޝިއޭޝަންގައި 26 ކްލަބެއް ވަނީ ރަޖިސްޓްރީ ވެފައެވެ.\nހޭންޑްބޯލްގެ އިތުރުން ރާއްޖޭގެ އެއް ނަންބަރު ކުޅިވަރު ކަމަށްވާ ފުޓުބޯޅަ އެސޯސިއޭޝަންގެ ކޮންގްރެސް ވެސް ވަނީ ފެށެން މަދުވަގުތު ކޮޅަކަށް ވެފައި ވަނިކޮށް ކެންސަލް ކޮށްފައެވެ. އަދި އެކޮންގްރެސް ވެސް ދެން ބާއްވާނެ ތާރީހު ފަހުން އިއުލާނު ކުރާނެ ކަމަށް އެ އެސޯސިއޭޝަނުން ވަނީ ބުނެފައެވެ.\nގުޅޭ ޓެގު ހޭންޑްބޯލް ކޮވިޑް 19


COVID: Larry King ah hospital gai faruva dheyn fashaifi | ThePress\nކޮވިޑް: ލެރީ ކިންގަށް ހޮސްޕިޓަލުގައި ފަރުވާ ދޭން ފަށައިފި\n03 January 2021, 09:10\nމަޝްހޫރު ޓީވީ ހޮސްޓް ލެރީ ކިންގް / ފޮޓޯ: ގެޓީ އިމޭޖަޒް\nދުނިޔޭގެ އެކި ކަންކޮޅުތަކުން ގިނަ ބައެއްގެ ސަމާލުކަން ހޯދި ތަޖުރިބާކާރު ޓީވީ ހޮސްޓް، ލެރީ ކިންގް، ކޮރޯނާވައިރަސް ޑިޒީޒް (ކޮވިޑް-19) އަށް ޕޮޒިޓިވްވެ، ލޮސް އެންޖަލީސްގެ ހޮސްޕިޓަލެއްގައި އެޑްމިޓްކޮށްގެން ފަރުވާ ދޭން ފަށައިފިއެވެ.\nއާއިލާއާ ގާތް މަސްދަރުތަކަކުން މީޑިއާއަށް މައުލުމާތު ދެމުން ބުނީ، ސީޑާޒް ސައިނާއީ މެޑިކަލް ސެންޓަރުގައި ލެރީ ކިންގަށް ފަރުވާ ދެމުން އަންނަތާ ހަފުތާއަކަށް ވުރެ ގިނަ ދުވަސް ވެފައި ވާ ކަމަށެވެ.\n60 އަހަރަށް ވުރެ ގިނަ ދުވަހު މީޑިއާގެ ދާއިރާގައި ހިދުމަތް ކޮށްފައިވާ ލޭރީ ކިންގް ވަނީ ގިނަ އެވޯޑްތަކެއް ހާސިލު ކޮށްފައެވެ. އޭގެ ތެރޭގައި އެމީ އެވޯޑްވެސް ހިމެނެއެވެ.\nމަޝްހޫރު ޓީވީ ހޮސްޓް ލެރީ ކިންގް (ވ) އޭނާގެ ޝޯއެއްގައި 2010 ވަނަ އަހަރު ފިލްމީ ބަތޮލަކާއެކު / ފޮޓޯ: ގެޓީ އިމޭޖަޒް\nއުމުރުން 87 އަހަރުގެ ލެރީ ކިންގްގެ މަންދޫބުން، އޭނާގެ ސިއްހީ ހާލަތާ ބެހޭ ގޮތުން މީޑިއާގައި ވަކި އެއްޗެއް ހާމަކޮށްފައެއް ނުވެއެވެ. އަދި އޭނާގެ މިހާރުގެ ހާލަތާ ބެހޭ މާ ބޮޑު ތަފްސީލެއްވެސް އަދި ސާފެއް ނުވެއެވެ.\nއާންމުންގެ މެދުގައި ލެރީ ކިންގް އެންމެ މަޝްހޫރު ވެގެން އައީ 1970ގެ އަހަރުތަކުގައި އޭނާ ހުށަހަޅާދިން "ދަ ލެރީ ކިންގް ޝޯ"އާއެކުގައެވެ. އޭގެ ފަހުން 1985 – 2010 ވަނަ އަހަރާ ދެމެދު އޭނާ ވަނީ "ލެރީ ކިންގް ލައިވް" ގެ ނަމުގައި ސީއެންއެންގައި ހާއްސަ ޓޯކް ޝޯއެއް ހުށަހަޅާދީފައެވެ. ސިޔާސީ ދާއިރާގެ ޝަހްސިއްޔަތުތަކުން ފެށިގެން، މުނިފޫހިފިލުވުމުގެ ދާއިރާގެ ތަޖުރިބާކާރުންނާ ކޮންސްޕިރަސީ ތިއަރިސްޓުންވެސް މި ޝޯގެ މެހެމާނުންގެ ގޮތުގައި ވަނީ ފެނިފައެވެ.\nފާއިތުވީ އަހަރުތަކަކީ ސިއްހީ ގޮތުން ލެރީ ކިންގަށް ގޮންޖެހުންތަކެއް ކުރިމަތިވި އަހަރުތަކެކެވެ. އެގޮތުން އޭނާއަށް ވަނީ ހާޓްއެޓޭކްތަކެއްވެސް ޖެހިފައެވެ. މީގެ އިތުރުން އޭނާ ވަނީ ހަކުރު ބައްޔާއި، އެންޖައިނާ އަދި ފުއްޕާމޭގެ ކެންސަރާ ދެކޮޅަށްވެސް ހަނގުރާމަ ކޮށްފައެވެ.\nމަޝްހޫރު ޓޯކްޝޯ ހޮސްޓް ލެރީ ކިންގް/ފޮޓޯ: ސީއެންއެން\nލެރީ ކިންގްގެ5ދަރިންގެ ތެރެއިން2ކުއްޖަކު ވަނީ 2020 ވަނަ އަހަރު، ހަފުތާއެއްގެ ތެރޭގައި ނިޔާވެފައެވެ. އެއް ދަރިއަކު މަރުވީ ހާޓް އެޓޭކެއް ޖެހިގެން ކަމަށް ވާއިރު، އަނެއް ދަރިފުޅު މަރުވީ ފުއްޕާމޭގެ ކެންސަރުގައެވެ.\n1988 ވަނަ އަހަރު ލޭރީ ކިންގް ވަނީ އޭނާގެ ނަމުގައި ހިތުގެ ބަލިތަކަށް ހާއްސަ ފައުންޑޭޝަނެއް ގާއިމުކޮށްފައެވެ. އެއީ މާލީ ގޮތުން ތަނަވަސްކަން ނެތް މީހުންނާއި އިންޝުއަރަންސް ހޯދުމުގައި ދަތިތައް ކުރިމަތިވެފައިވާ ފަރާތްތަކަށް ހިތުގެ ބަލިތަކާ ކުރިމަތިވާ ހިނދެއްގައި އެ ފަދަ ފަރާތްތަކަށް އެހީވުމަށް ގާއިމުކޮށްފައި ވާ ފައުންޑޭޝަނެކެވެ.\nހިތުގެ ބަލި ކެންސަރު ކޮވިޑް-19 މުނިފޫހިފިލުވުން ލައިފްސްޓައިލް ލުއި ހަބަރު ސިއްހަތު


Hulhangu asseyri akee israel ge thaneh kamugai america in balaigenfaane\nހުޅަނގުއައްސޭރިއަކީ އިސްރާއީލުގެ ތަނެއްކަމުގައި އެމެރިކާއިން ބަލައިގެންފާނެ\nއެމެރިކާއިން ދެންކުރާނެކަމަކީ ފަލަސްޠީނުގެ ހުޅަނގުއައްސޭރި (الضفة الغربية) އަކީ އިސްރާއީލުގެ ތަނެއް ކަމުގައި ބަލައިގަތުން ކަމަށް މަސްރަޙު ދިރާސާކުރާ ފަރާތްތަކުން ބުނަން ފަށައިފި އެވެ. އިސްރާއީލުން ޢަރަބިންގެ އަތުން ގަދަކަމުން ހިފާފައިވާ ބިންތައް މިލްކުކުރުމަށް ބާރުދޭ އެމެރިކާގެ ސިޔާސަތުގެ ތެރެއިން މުޅި ދުނިޔޭގެ ނުރުހުމާއެކު ވެސް މިހާރު ވަނީ އިސްރާއީލުގައި ހުންނަ އެމެރިކާގެ އެމްބަސީ ޤުދުސްއަށް ބަދަލުކޮށްފަ އެވެ. މިހެންކަމާއެކު 1967ގެ ހަނގުރާމައިގައި އިސްރާއީލު ހިފާފައިވާ އިރުމަތީ ޤުދުސްގެ ބިމަކީ ޔަހޫދީ އިސްރާއީލުގެ ތަނެއްކަމުގައި އެމެރިކާއިން އެވަނީ ބަލައިގެންފަ އެވެ. ހަމައެފަހަރުގެ ޢަރަބި-އިސްރާއީލު ހަނގުރާމައިގައި ޔަހޫދީ ޒަޔަނިސްޓުން ވަނީ ސީރިޔާގެ ގޯލާންގެ އުސްބިންތައް (مرتفعات الجولان) ވެސް ހިފާފައެވެ. "މުރުތަފިޢާތުލް ޖައުލާން" އަކީ އިސްރާއީލުގެ ތަނެއްކަމަށް އެއްބަސްވެ، އެކަން ބަލައިގަނެ، އެމެރިކާގެ ރައީސް ޑޮނަލްޑް ޓްރަމްޕް މިހާރު ވަނީ ޤަރާރެއްގައި ސޮއިކުރައްވާފަ އެވެ.\nއެމެރިކާގެ ރައީސްގެ މި ނިންމެވުންތަކަކީ ޒަމާނުއްސުގެ އެ ޤައުމުގެ ސިޔާސަތާ ފުށުއަރާ މައްސަލަ ބޮޑު ނިންމުންތަކެކެވެ. މިހެންކަމުން އެމެރިކާއިން މެދުވެރިއެއްގެ ރޯލުއަދާކުރާގޮތަށް ބޭއްވޭ ޞުލްޙައިގެ ވާހަކަތަކެއްގައި ފަލަސްޠީނުގެ ވެރިން ބައިވެރިވާކަށް ބޭނުމެއް ނުވެއެވެ. މި ދަނޑިވަޅާ ދިމާކޮށް އެމެރިކާއިން މިފަދަ މައްސަލަބޮޑު ނިންމުންތައް ނިންމަމުން މިދަނީ އެކަމުގެ ފަހަތުގައި އެހެންކަމެއް ވެސް އޮވެގެންނެވެ. އެކަމަކީ އިސްރާއީލުގައި މިފަހަރު ބޭއްވެން މިއުޅޭ އިންތިޚާބުގައި މިހާރުގެ ބޮޑުވަޒީރު ބެންޖަމިން ނަތަންޔާހޫ ވެރިކަމަށް ގެނައުމަށް އެހީވެދިނުމެވެ. ގޯލާންގެ އުސްބިންތަކާމެދު ރައީސް ޓްރަމްޕް ނިންމެވި ގޮތާމެދު އަރަބި ޤައުމުތަކުން ވަނީ ނުރުހުން ފާޅުކޮށް އެކަން ބަލައިނުގަންނާނެ ކަމަށް ބުނެފަ އެވެ. ނަމަވެސް މިކަމުގައި ޢަރަބިންނަށް ކުރެވޭނެ މާބޮޑު ކަމެއް ނެތެވެ.\nދުނިޔޭގެ މުވައްސަސާތަކާއި ބައިނަލްއަޤްވާމީ ޤާނޫނު ހިންގަން ތިބި ފަރާތްތަކުން އެމެރިކާ އެދޭގޮތަށް ކަންތައްކުރަން ދެކޮޅުހަދާނަމަ އެމެރިކާއިން އަބަދުވެސް ކަންކުރަމުން އަންނަ ގޮތަކީ އެފަރާތްތަކުގެ ނިންމުންތައް ބަލައިނުގަނެ އެމެރިކާއިން ބޭނުންވާގޮތަށް ކަންތައް ކުރުމެވެ. މިހެންކަމާއެކު ބައިނަލްއަޤްވާމީ މުޖުތަމައުއަށް ވަނީ އެމެރިކާ ނުރުހޭނަމަ އެއްވެސް ބައެއްގެ ޙައްޤުތައް ޙިމާޔަތްކޮށްދޭން ނުކުޅެދިފަ އެވެ. ފަލަސްޠީނު ރައްޔިތުންގެ އަތުން އިސްރާޢީލު ހިފާފައިވާ ބިންތައް އަނބުރާ ހޯދާދެވޭތޯ ބެލުމާއި، އެބައިމީހުން ގޯތިގެދޮރަށް ރުޖޫޢަވާން ކުރާ މަސައްކަތަށް އެއްބާރުލުންދޭނެ މަދު ޤައުމެއް ނޫނީ ދުނިޔޭގައި ނެތެވެ. ޔަހޫދީ އިސްރާޢީލުން އިރުމަތީ ޤުދުސްއާއި ގޯލާންގެ އުސްބިންތައް އަދި ހުޅަނގުއައްސޭރި ހިފިފަހުން 52 އަހަރު ފާއިތުވީ އެވެ. މި މުއްދަތުގެ ތެރޭގައި އެތަންތަން ޝަރުތެއްނެތި ދޫކޮށްލަންޖެހޭނެކަމަށް އދ އިން ފާސްކުރި އެއްވެސް ޤަރާރަކަށް އިސްރާޢީލު އަމަލުކޮށްފައި ނުވެ އެވެ. އދ ގެ ސަލާމަތީ މަޖްލިސް އިން ފާސްކުރާ ޤަރާރުތައް ތަންފީޒުކުރޭތޯ ބަލާ އެކަން ކުރަން މަޖުބޫރުކުރަންޖެހޭނެ ކަމަށް އާންމުކޮށް ވާހަކަދައްކާ އެމެރިކާއިން ވެސް އިސްރާޢީލު ބައިނަލްއަޤްވާމީ ޤާނޫނުގެ އިމުގެ ތެރެއަށް ގެންނާކަށް މަސައްކަތެއް ނުކުރެއެވެ.\nމިހިނގާ 2019ވަނަ އަހަރުގެ މާރޗްމަހުގެ 25ވަނަ ދުވަހުން ފެށިގެން މިފާއިތުވީ ދެތިން ދުވަހަކީ ގޯލާންގެ މައްސަލަ އެމެރިކާ އާއި ހުޅަނގު ދުނިޔޭގައި ވެސް ބޮޑު ބަހުސަކަށްވެ އެތަކެއް ޒުވާބުތައް ކުރެވުނު ދުވަސްތަކެކެވެ. ގޯލާންގެ އުސްބިން ތަކަކީ އިސްރާއީލުގެ ތަނެއްކަމަށް ރައީސް ޓްރަމްޕް ނިންމެވި ނިންމުމަކީ އެކަމުން އދ ގެ ނިންމުންތަކަށް ފާޅުގައި ޖެއްސެވި ގޮމެކެވެ. ހަނގުރާމައެއްގައި ނަމަވެސް ހިފާފައިވާ ބިމެއް މިލްކުކުރުމާއި، އެބިމުގައި އެބައެއްގެ ރައްޔިތުން އާބާދުކުރުމާއި، އެބިމުގައި ކުރިންވެސް ތިބި ވަޒަންވެރިން އެތަނުން ނެރެ ފައްސާލުމަކީ ޖެނީވާ ކޮންވެންޝަން އިން ވެސް މަނާކުރެވިފައިވާ ކަމެކެވެ. އެހެންކަމުން އެއީ ބައިނަލްއަޤްވާމީ ޤާނޫނުތަކާއި މުޅިން ޚިލާފު ކަންކަމެވެ. ހިފާފައިވާ ބިމުގައި އެތަން ހިފިއިރު ބަޔަކު ދިރިއުޅެމުން އައިނަމަ އެބައެއްގެ ޙައްޤުތައް ރައްކާތެރިކޮށްދިނުމަކީ ވެސް އެބިން ހިފި ބައެއްގެ މައްޗަށް ލާޒުމުކުރާ ކަމެކެވެ. ނަމަވެސް އިސްރާއީލު އަމަލުކޮށްފައި ވަނީ މިހުރިހާ ކަމަކާ ދިމާ އިދިކޮޅަށެވެ. އެމެރިކާއިން މިފަދަ ކަންކަން ކުރަން އިސްރާއީލަށް ދޫކޮށްލާފައި ވާތީ ދެން ބުނެވެން އޮތީ ދާދި އަވަހަށް ހުޅަނގުއައްސޭރި އަކީ އިސްރާއީލަށް މިލްކުވެފައިވާ ބިމެއް ކަމުގައި އެމެރިކާއިން ބަލައިގަންނާނެ ކަމަށް ބެލެވޭކަމަށެވެ. އެކަން ކުރުމަށް ބޭނުންވާ ވަގުތުޖެހުމުން ޔަހޫދީ ޒަޔަނިސްޓުން ބުނާނީ ފަލަސްޠީނުގެ ހުރިހާ ރައްޔިތުންނަށް ގޮސް ޣައްޒާގައި ދިރިއުޅެވޭނެ ކަމަށެވެ. ހުޅަނގުއައްސޭރިން ފަލަސްޠީނުގެ ހުރިހާ ރައްޔިތުން ނެރެލުން އެއީ ކުރިންވެސް ޔަހޫދީ ދައުލަތުން ބޭނުންވެގެން އުޅުނު ކަމެކެވެ. ކުރިން އިސްރާއީލުގެ ބޮޑުވަޒީރުކަންކުރި އޭރިއަލް ޝެރޯން ޑިފެންސް މިނިސްޓަރު ކަމުގައި ހުރިއިރު ހުޅަނގުއައްސޭރިން ފަލަސްޠީނު މީހުން ހުސްކޮށްލުމުގެ ޚިޔާލު ފާޅުކޮށްފައި ވެއެވެ. ނަމަވެސް 1990ގެ އަހަރުތަކުން ފެށިގެން މިއަދާ ހަމައަށް އައިއިރު ވެސް އެކަން ނުކުރެވި އޮތީ އެކަންކުރުމަށް ބޭނުންވާ ވަސީލަތްތަކާއި އެމެރިކާގެ ތާއީދު ނުލިބި އޮތުމުންނެވެ. އެމެރިކާގެ ސިޔާސަތު މިހާރު ބައްޓަންވަމުން ދަނީ އިސްރާއީލު ރުހޭނެގޮތް ހަދާދިނުމުގެ މައްޗަށް ކަމުގައި ވާތީ ހުޅަނގުއައްސޭރީގެ ބިން އެއްކޮށް މިލްކުކުރުމުގެ ކަންކަން ޔަހޫދީންނަށް ދާދި ފަސޭހަވެގެންދާނެ އެވެ.\nނޯޓް 1: ތޫނިސްގައި ބޭއްވެން މިއުޅޭ ޢަރަބި ލީގުގެ ސަމިޓް ކޮންފެރެންސްގައި ޢަރަބި ޤައުމުތަކުން ޞުލްޙައަށް އިސްނެގުމަށް ގޮވާލާ 2002ވަނަ އަހަރު ސައުދީ ޢަރަބިއްޔާއިން ހުށަހެޅި އެޖެންޑާ ޢަރަބި ލީގުގެ ސަމިޓް ބައްދަލުވުމުން ނެގުން މުހިންމެވެ. ސައުދީ ޢަރަބިއްޔާއިން ހުށަހެޅި ޕްލޭންގައި ވަނީ އިސްރާޢިލުން ހުޅަނގުއައްސޭރިން ފައިބާ މަތިން 22 ޢަރަބި ޤައުމު އެއްކޮށް އިސްރާއީލާ ސިޔާސީ އަދި ވިޔަފާރީގެ ގުޅުންތައް ޤާއިމުކުރުމެވެ. މުޙައްލިލުން ބުނާގޮތުން ސައުދީގެ މި ހުށަހެޅުމުގައި ހުރިހާ ފައިދާއެއް އޮތީ އިސްރާއީލަށެވެ. ޔަހޫދީ ސިފައިން ދޫކޮށްފައިދާ ތަންތަނަށް އަލުން ވެރިވުމަކީ އެމީހުންގެ އާދައެކެވެ. މިހެންކަމުން ސައުދީ ޢަރަބިއްޔާއިން މަސައްކަތްކުރަނީ އިސްރާއީލަށް ފައިދާވާނެހައި ގޮތެއް ބަލައިގެން އެ ގޮތަކަށެވެ. އެހެނީ އަރަބި ޤައުމުތަކުގެ ތެރެއިން މިވަގުތު ޔަހޫދީ އިސްރާއީލާ އެންމެ ގުޅުން ބޮޑު ޤައުމަކީ ސައުދީ ޢަރަބިއްޔާ އެވެ. އިސްރާއީލުން ހިންގާ އެތަކެއް ޖަރީމާތަކަށް ސައުދީ އިން ދަނީ ފައިސާ ޚަރަދުކުރަމުންނެވެ.\nނޯޓް 2: ފޮޓޯއިން އެ ފެންނަނީ 1967ވަނަ އަހަރުގެ ޖޫންމަހު ހިނގާދިޔަ ޢަރަބި-އިސްރާއީލު ހަނގުރާމައިގައި ޔަހޫދީ އިސްރާއީލުން ހިފި ޢަރަބިންގެ ބިންތަކެވެ.


ލީބިޔާގެ ބޯޓުގެ މިސްރާބު މިސްރަށް ބަދަލުކޮށްފި | Dhiislam | Dhiislam\nލީބިޔާގެ ބޯޓުގެ މިސްރާބު މިސްރަށް ބަދަލުކޮށްފި\nހުސެއިން ސާލިމް ޖުލައި 14, 2010\nގައްޒާ އަށް އެހީ އާ އެކު ދަތުރުކުރަމުން ދާ ލީބިޔާގެ ބޯޓުގެ މިސްރާބު މިސްރުގެ އަލް އަރިޝް ބަނދަރަށް ބަދަލުކޮށްފިއެވެ. އަލް ޖަޒީރާ ހަބަރުދޭގޮތުގައި މި އެހީގެ ބޯޓު މިސްރަށް މިސްރާބު ޖަހާފައިވަނީ، މިސްރާބު ބަދަލު ނުކޮށްފި ނަމަ އިޒްރޭލުގެ ނޭވީން ބޯޓަށް އަރައި ބޯޓު ހިފަހަށްޓޭނަކަމަށް އިންޒާރު ދިނުމުންނެވެ.\nމި ބޯޓަކީ ލީބިޔާގެ ގައްދާފީ އިންޓާނޭޝަނަލް ޗެރިޓީ އެންޑް ޑިވެލޮޕްމަންޓުން ސްޕޮންސާ ކޮށަފައިވާ ބޯޓެކެވެ. މިކަމުގައި އެންމެ އިސްކޮށް ހަރަކާތްތެރި ވަމުން އަންނަނީ ލީބިޔާގެ ރައީސް މުއަންމަރު ގައްދާފީގެ ދަރިކަލުންނެވެ. 2000 ޓަނުގެ އެހީ ހިފައިގެން ދާ މި ބޯޓުގައި ލީބިޔާގެ6އެކްޓިވިސްޓުންގެ އިތުރުން، ނައިޖީރިއާގެ އެކްޓިވިސްޓަކާއި، މޮރޮކޯގެ އެކްޓީވިސްޓަކާއި، އަލްޖީރިއާޖެ އެކްޓީވިސްޓެއްވެސް ދަނީ ބައިވެރި ވަމުންނެވެ.\nމިސްރުގެ ހާރިޖީ ވަޒީރު އަހްމަދު އަބުލް ގައިތް އިއްޔެ ހާމަކުރެއްވީ، ލީބިޔާގެ މި ބޯޓު އަލް އަރިޝް ބަނދަރަށް، ބަނދަރު ކޮށްފިނަމަ މިސްރުގެ ސަރުކާރުން މުދާތަށް ބާލައި އެތަކެތި ގައްޒާއަށް ފޯރުކޮށްދޭނެކަމަށެވެ. މި ބޯޓު ގްރީސްގެ ބަދަރުން ފުރުވާލައިފައިވަނީ މިދިޔަ ހޮނިހިރު ދުވަހުއެވެ. އިޒްރޭލުން ހާމަކުރާ ގޮތުގައި މި ބޯޓު ސެކިޔުރިޓީ ފޫ ދުއްވާލައި، ގައްޒާއަށް ބަނދަރުކޮށްފިނަމަ އެކަމުން އިޒްރާއީލުގެ ސަލާމަތަށް ވަރަށް ބޮޑަށް ނުރަށްކާ ވާނެކަމަށެވެ.\nމިއަހަރުގެ މޭ މަހު، އިންސާނީ އެހީ ހިފައިގެން ގައްޒާއަށް ދަތުރުކުރަމުން ދިޔަ ތުރުކީގެ ބޯޓުތަކަކަށް އިޒްރޭލުން ދިން ރަހުމް ކުޑަ ހަމަލާތަކުގައިވެސް ވަނީ ނުވަ އެކްޓިވިސްޓުން މަރުވެފައެވެ. އޭގެތެރޭގައި ހިމެނެނީ ތުރުކީގެ 8 މީހުންނާއި، ތުރުކީއާ އެމެރިކާއަށް ނިސްބަތްވާ މީހެކެވެ. އިޒްރޭލުން ގައްޒާ ހިޞާރުކުރިފަހުން ގައްޒާއަށް އެތެރެކުރުމުގެ ހުއްދަ އޮންނަނީ އިޒްރާއީލުން ކަނޑަ އަޅާފައިވާ ވަކި ވައްތަރެއްގެ މުދަލެވެ. މިހާރުވެސް އިމާރާތް ކުރުމަށް ބޭނުންކުރާ ގިނަ ބާވަތްތަކަކީ ގައްޒާއަށް ވެއްދުން މަނާ ކުރެވިފައިވާ ތަކެއްޗެވެ.


Dholhu garunu ge thereygai alah falhaali jalun fili nurahkkaatheri kuhverin hoadhanee\nދޮޅު ގަރުނުގެ ތެރޭގައި އަލަށް ފަޅާލި ޖަލުން ފިލި ނުރައްކާތެރި ކުށްވެރިން ހޯދަނީ\nއެމެރިކާގެ ނިއު ޔޯކުގެ ސަލާމަތީ ފިޔަވަޅުތައް އެންމެ ވަރުގަދަ އެއް ޖަލު، މިދިޔަ 150 އަހަރުގެ ތެރޭގައި ފުރަތަމަ ފަހަރަށް ފަޅާލައި ނުރައްކާތެރި ދެ ކުށްވެރިއަކު ފިލައިފި އެވެ.\nމީހަކު ވަގަށް ނެގުމަށް ފަހު މަރާލި ރިޗަޓް މެޓް، 48، އާއި ފުލުހަކު މަރާލި ޑޭވިޑް ސްވެޓް، 34، މިދިޔަ ހޮނިހިރު ދުވަހު ފިލާފައި ވަނީ ކްލިންޓަން ކޮރެކްޝަނަލް ފެސިލިޓީޒް ފަޅާލައިގެންނެވެ. ސަލާމަތީ ފިޔަވަޅުތައް ވަރަށް ބޮޑަށް ވަރުގަދަކޮށްފައިވާ އެ ޖަލުން އެ މީހުންް ފިލީ ގޮޅީގެ ތޭރިތަކާއި ފާރު ހަލާކުކޮށްލުމަށް ފަހު މައި ހޯލު ތެރެއިން ގޮސް މަގަކަށް ނުކުމެގެންނެވެ.\nމިއީ ކްލިންޓަން ކޮރެކްޝަނަލް ފެސިލިޓީޒް އިން 150 އަހަރު ތެރޭ ބަޔަކު ފިލި ފުރަތަމަ ފަހަރެވެ.\nއެ ޖަލުގެ ވެރިޔާ އެންތަނީ އަނޫސީ ވިދާޅުވި ގޮތުގައި މެޓާއި ސްވެޓް ގޮޅިތަކުގައި ނެތްކަން އެނގުނީ އާއްމު އުސޫލުގެ ދަށުން، ހެނދުނު ޖަލުގެ ގޮޅިތައް ޗެކްކުރިއިރު އެވެ. އެ މީހުން ވަނީ އޮޅުވާލުމުގެ ގޮތުން ޓީޝާޓެއް އެނދުމަތީގައި ބާއްވައި އޮޅުވާލަން މަސައްކަތްކޮށްފައި ކަަމަށް ވެެސް އޭނާ ވިދާޅުވި އެވެ.\nޖަލުގެ ތޭރިތަކާއި ފާރުތައް ހަލާކުކޮށްލަން އެ މީހުން ބޭނުންކުރި އާލާތްތައް ޖަލަށް ވެއްދި ގޮތެއް ފުލުހުން ދަނީ ބަލަމުންނެވެ.\nމީގެ އިތުރުން، އެ ދެ މީހުން ހޯދުމުގެ މަސައްކަތް ވެސް ނިއު ޔޯކުގެ ފުލުހުން ވަނީ ފަށާފަ އެވެ. އެ މަސައްކަތުގައި ގާތްގަނޑަކަށް 200 ފުލުހުން ބައިވެރި ވާއިރު، ކުއްތާ އާއި ސަވައިލެންސް ނިޒާމުތައް ވެސް ދަނީ ބޭނުންކުރަމުންްނެވެ.\nއަޒަރުބައިޖާންގެ ހެލިކޮޕްޓަރެއް ވެއްޓި 14 މަރު\n"ޓައިވާންގެ ސަބްމެރީން ޕްރޮގްރާމަށް އެހީއެއް ނުވަން"\nގަތަރުގެ ފޮރިން މިނިސްޓަރު ލުބްނާނަށް


SunOnline: Armenia aai Azerbaijan aa dhemedhu hingamundhaa hanguraamaigaa ethah haas bayaku maruvehjje\nއަރުމީނިއާ އާއި އަޒަރުބައިޖާނާ ދެމެދު ހިނގަމުންދާ ހަނގުރާމައިގާ އެތަށް ހާސްބަޔަކު މަރުވެއްޖެ\nމުހައްމަދު ޖަވާދު ޔޫސުފު 01 Oct 2020, 11:24\nހަނގުރާމަ ކުރިޔަށްދާ ސަރަހައްދު\nބާކޫ (އޮކްޓޯބަރު 1) : މެދުތެރޭ އޭޝިއާގެ ދެގައުމު ކަމަށްވާ އަރުމީނިއާއާއި އަޒަރުބައިޖާނާ ދެމެދު ކުރިޔަށްދާ ހަނގުރާމައިގާ ދެގައުމުން އެތަށް ހާސްބަޔަކު މަރުވެ މާއްދީ ބޮޑެތި ގެއްލުންތަކެއް ވަމުން އެބަދެއެވެ.\nމީގެ ހައެއްކަ ދުވަސް ކުރިން ފެށި މި ހަނގުރާމަ ހިނގަމުންދަނީ ދެ ގައުމުގެ ދެމެދުގައި ޒަމާނުއްސުރެ އުފެދިފައިވާ ސަރަހައްދީ ރޮނގުގެ އަރާރުން އޮންނަ އަޒަރުބައިޖާން ގެ ސަރަހައްދެއް ކަމަށްވާ ނަގޯރްނޯ ކަރަބާޚް ގައެވެ. ނަގޯރްނޯ ކަރަބާޚް އަކީ އަޒަރުބައިޖާންގެ ސަރަހަދެއްކަމަށްވިޔަސް އެތަނުގެ ރައްޔިތުންގެ ބޮޑު އަޣްލަބިއްޔަތެއް އޮންނަނީ އަރުމީނިޔާ ދަރިކޮޅުގެ މީހުންނަށެވެ.\nމީގެއަހަރުތަކެއް ކުރިން ނަގޯރްނޯ ކަރަބާޚް ގެ މައްސަލާގައި ދެގައުމުގެ ދެމެދުގައި ހިނގި ހަނގުރާމައިގާ އަރުމީނިޔާއިންވަނީ އެސަރަހައްދުގެ ބޮޑުބަޔަކާ އަދި އެސަރަހައްދުގެ ކައިރީގައިވާ އަޒަރުބައިޖާންގެ އެހެން ބައެއް ސަރަހައްދުތަށްވެސް ހިފާފައެވެ. މިހަފްތާގެ ހޮނިހިރު ދުވަހު އަރުމީނިއާއާއި އަޒަރުބައިޖާނާ ދެމެދު ފެށުނު ހަނގުރާމައިގާ ދެގައުމުން3ހާހަށްވުރެ ގިނަމީހުން މަރުވެ5ހާހަށްވުރެ ގިނަމީހުން ޒަޚަމްވެފައިވާކަމަށް ރިޕޯޓްތައް ބުނެއެވެ.\nނަގޯނޯ ކަރަބާޚް (ރަތްކޮށް)\nހަނގުރަމަ ހުއްޓާލުމަށް އދ. ންނާއި އެކިގައުމުތަކުން ގޮވާލަމުން ދިޔަނަމަވެސް ހަނގުރާމައިގެ ހޫނުކަމަށް ކުޑަވެސް ލުއެއް އައިސްފައެއް ނުވެއެވެ. އަރުމީނިޔާގެ ސަރުކާރުން ނެރުނު ބަޔާނެއްގައި ތުރުކީން އަރުބައިޖާންއަށް އަސްކަރީ އެހީތެރިކަން ފޯރުކޮށްދެމުން ގެންދާކަމަށް ތުހުމަތުކޮށްފައިވެއެވެ. ނަމަވެސް ތުރުކީން މިކަންވަނީ ދޮގުކޮށްފައެވެ.\nއަޒަރުބައިޖާންގެ ދިފާއީ ވުޒާރާ ބުނާގޮތުން ބޭރުގެ އެހީއަކާނުލައިވެސް އެގައުމަށް އަރުމީނިޔާ ބަލިކުރެވިދާނެއެވެ. އަދި ނަގޯރްނޯ ކަރަބާޚް ގައި ވަކިވެގަނެގެންއުޅޭ އަރުމީނިޔާ ދަރިކޮޅުގެ ބާޣީންވެސް ބަލިކުރެވިދާނެއެވެ. އަރުމީނިޔާ ދަރިކޮޅުގެ ބާޣީންވަނީ ނަގޯރްނޯ ކަރަބާޚް ގައި އަރުމީނިޔާގެ އެހީތެރިކަމާއެކު ވަކި ދައުލަތެއްވެސް އިއުލާނުކޮށްފައެވެ. އެދައުލަށް ގަބޫލުކުރަނީ ހަމައެކަނި އަރުމީނިޔާއިންނެވެ.\nއަރުމީނިއާއާއި އަޒަރުބައިޖާނާ ދެމެދު ހިނގަމުންދާ ހަނގުރާމަ ހުއްޓުވުމަށްޓަކައި އެއްކޮޅުން ރަޝިޔާއާއި ފަރަންސޭސިވިލާތް، އަނެއްކޮޅުން އީރާނާއި ތުރުކީވެސް ގެންދަނީ މަސައްކަތް ކުރަމުންނެވެ. މީގެއިތުރުން ޔޫރަޕްގެ އިއްތިޙާދުންވެސް ވަނީ ހަނގުރާމަ ހުއްޓުވުމަށް ގޮވާލާފައެވެ.\nއަސްކަރީ ބާރާއި އާބާދީ އާއި ތަނަވަސް ކަމަށް ބަލާއިރު އަރުމީނިޔާއަށްވުރެ ހުރިހާ ގޮތަކުންވެސް ކުރީގައި އުޅެނީ އަޒަރުބައިޖާން އެވެ. ނަމަވެސް އެންމެ ކުރިންސުރެވެސް އަޒަރުބައިޖާނަށްވުރެ ބޮޑަށް ރަޝިއާގެ މަދަދު އަރުމީނިޔާއަށް ލިބެމުންދެއެވެ. ނަމަވެސް އެކި ދުވަސްވަރު އެދެގައުމުގެ ދެމެެދުގައި ހިނގި އަސްކަރީ ކުރިމަތިލުންތަކުގައި ބޮޑަށް ގެއްލުން ލިބިފައިވަނީ އަޒަރުބައިޖާން އަށެވެ. (ނޫސްއެޖެންސީތައް)


Sikunthu Kolhehge Thereygai Amilla Furaana Dhuvvaalaa Machine Eh Vikkanee - Vaguthu\nސިކުންތުކޮޅެއްގެ ތެރޭގައި އަމިއްލަ ފުރާނަ ދުއްވާލާ މެޝިނެއް ވިއްކަނީ\nމުސީބާތެއްގެ ވަގުތުގައި އޮތް ހައްލެއް ކަމަށް ދެކިގެން، އަމިއްލައަށް މަރުވުން ނުވަތަ އަމިއްލަ ފުރާނަ ދުއްވާލުމަކީ އިސްލާމް ދީނުގައި ކަނޑައެޅިގެން ނަހީ ކުރަށްވާފައިވާ ކަމެއް ނަމަވެސް، މިއީ ރާއްޖެއާއި މުޅި ދުނިޔޭގައިވެސް އިތުރުވަމުން އަންނަ ނުރައްކާތެރި އަދި ބޮޑު މައްސަލައެކެވެ. ކަން މިހެން އޮތްއިރު ނެދަލޭންޑްސްގައި ބަޔަކު މިވަނީ މިކަމަށް ޚާއްސަ މެޝިނެއް އުފައްދައި ވިއްކަންވެސް ތައްޔާރުވެފައެވެ.\nއެޤައުމުގެ އިންޖިނިއަރުންގެ ޓީމަކުން އުފައްދާފައިވާ މި މެޝިން ތްރީޑީ ޕްރިންޓްކޮށް ކޮންމެ ތަނެއްގައިވެސް އެސެމްބަލް ކުރެވޭއިރު، މެޝިނަށް އެކްސެސްވެވޭނީ ހަމައެކަނި އޭގެ ވެރިފަރާތަށް ދީފައި އޮންނަ ސިއްރު ކޯޑެއް ބޭނުންކޮށްގެންނެވެ.\nރިޕޯޓްތައް ބުނާގޮތުގައި، މި މެޝިން އެކްޓިވޭޓް ކުރެވޭނީ އޭގެ ވެރިފަރާތް މެޝިނުގެ ތެރޭގައި ހުންނަ ސީޓެއްގައި އިށީނުމަށްފަހު ދޮރު ރަނގަޅަށް ބަންދު ކުރުމުންނެވެ. އަދި އެއަށްފަހު އޭގައިވާ ބަޓަނަކަށް ފިއްތާލުމުން އިސާހިތަކު އޭނާގެ ހަށިގަނޑާއި ފުރާނަ ވަކިވެދެއެވެ.\nމި މެޝިން އުފައްދާފައިވަނީ، އިންސާނާއަށް ބޭނުންވާ އޮކްސިޖަން ހުސްކޮށްލުމަށްފަހު އޭގެ ތެރޭގައި އޮންނަ މީހާ ނޭވާ ހާސްކޮށްލައިގެން މަރުވާ ގޮތަށެވެ. މަރުވުމަށް ތައްޔާރުވުމަށްފަހު ބަޓަނަށް ފިއްތާލުމުން މެޝިނުގެ ތެރޭގައި ހުންނަ ސިލިންޑަރަކުން ބޭރުވާ ލިކުއިޑް ނައިޓްރޮޖެންގެ ސަބަބުން، ވަކި މިންގަނޑަކަށް އޭގެތެރޭގައި ހުންނަ އޮކްސިޖަން ލެވެލް ދަށްކޮށް އެކީގައި ހުސްކޮށްލައެވެ. އަދި މިގޮތަށް ދިމާވާއިރު ބޭރަށް ނިކުތުމަށް ބޭނުންވީނަމަވެސް ބަޓަނަށް ފިއްތާލުމަށްފަހު ސަލާމަތްވުމުގެ ދޮރު ބަންދުވީއެވެ.\nއެއްފަހަރަށްވުރެ ގިނައިން ބޭނުން ކުރެވޭ މި މެޝިނަކީ، މިހާތަނަށް ރަސްމީ ގޮތެއްގައި އަމިއްލައަށް މަރުވުމަށް އެދޭ ފަރާތްތަކަށް ޚާއްސަކޮށްގެން އުފެއްދި ފުރަތަމަ އާލާތެވެ. މި މެޝިން އުފެއްދި ފަރާތުން ވަނީ، ކުރިއަށްއޮތް ތަނުގައި އޮންލައިންކޮށް މި މެޝިން ވިއްކުމަށް ނިންމާފައެވެ.\nމިފަދަ މެޝިނެއް އުފެއްދުމުން، އަމިއްލައަށް މަރުވާ މީހުން އިތުރުވެ އެކަމަށް އިތުރަށް ހިއްވަރު ލިބޭނެ ކަމަށްޓަކައި، ބައިނަލްއަޤުވާމީ ޖަމާޢަތްތަކާއި އެކިއެކި ދީނީ އިލްމުވެރިން ކަންބޮޑުވުން ފާޅުކޮށްފައިވާއިރު، މި މެޝިން އުފެއްދުމާއި ބޭނުންކުރުމުގެ އިތުރުން ވިއްކުން މަނާކުރުމަށް، އެފަރާތްތަކުން ދަނީ ކަމާއި ބެހޭ އިދާރާތަކަށް ގޮވާލަމުންނެވެ.\nދުނިޔެ ކުރިއަރައިދާ ދިއުމާއި އެކު އިންސާނާއަށް ﷲ ދެއްވި ނިޢުމަތްތަކާއި ވަސީލަތްތައް ބޭނުންކޮށްގެން އެކަލާނގެއަށް އުރެދި ކުރުފުވާ މިފަދަ މީހުން ދުނިޔޭގައި މަދެއް ނޫނެވެ. ކޮންމެ އިންސާނަކަށްވެސް ހެޔޮ މަގު އިޚްތިޔާރު ކުރުމުގެ ފުރުސަތު ލިބިފައިވާއިރު، ރަނގަޅުގޮތް އަމިއްލަ އިހްތިޔާރުގައި ދެނެގަތުން ގުޅިފައިވަނީ ދެދުނިޔޭގެ ބާއްޖަވެރިކަމާއެވެ.\nވަގުތީ ޙަޔާތެއްގައި އިންސާނުން ވޭތުކުރާ ދުވަސްތަކަކީ ބޯހާސްވުމާއި ގޮތްހުސްވުމާއި ހިތާމަވެރި ކަންކަމާއި ލަދުގަންނަންޖެހޭފަދަ ކަންކަމުން ފުރިގެންވާ ދުވަސްތަކެއް ކަމުގައިވުން އެއީ ދުނިޔޭގެ އާދައެވެ. އެހެނަސް، ރޭގަނޑު ކިތަންމެ ދިގުހެން ހީވި ނަމަވެސް، އަބަދުވެސް ފަތިސް ވަގުތު ވަނީ ނުހަނު ގާތުގައި ކަން ހަނދާނުގައި ބަހައްޓާނަމަ ގޮތްހުސް ވާކަށް ނުޖެހޭނެއެވެ.\nފެބުރުއަރީ 23, 2018 00:32\nނޫސްވެރިންވެސް ހޭލުންތެރިވާން އެބަޖެހޭ، ދުނިޔޭގެ އަލަށް އެއްޗެއް އުފައްދާފަ ތަޢާރަފުކުރިޔަސް ނޫސްވެރިން އިޝްތިހާރުކުރަންޖެހޭ ތަކެއްޗާއި ނުކުރަންޖެހޭ ތަކެތި ނޫސްވެރިން ވިސްނަންޖެހޭނެ، މީ ދުނިޔޭގެ ވިޔަފާރި މާކެޓުގައިވާ އެއްޗެއްކަން މިގައުމަށް އެގެންޖެހޭތަ، ފައިދާއަކީ ކޮބައިތަ؟؟\nފެބުރުއަރީ 23, 2018 01:36\nތިބުނީ ވަރައް ރަނގަޅު ވާހަކައެއް\nފެބުރުއަރީ 24, 2018 00:49\nފެބުރުއަރީ 23, 2018 00:36\nތީތީ ޔާންޓެ ގަނެފާނެހެންހީވޭ އަޅެއަހާލަބަލަ\nފެބުރުއަރީ 23, 2018 03:34\nއަންނިޔަށް މިހާރު ބޭނުން ވެފަ އިން މެސިނެތްމީީ. ވެރިކަން ހޯދަން ތެޅިތެޅި މިހާރު މާޔޫސްވެގެން މަރުވާންވެފަ ހުރީީ. ޕާޓީއަށް ހެޔޮއެދޭ ފަރާތްތަކުން ފަންޑްރެއިޒް ކޮއްގެންވެސް މި ގަނެފަދޭން ފެނޭ. އެއީީ ޕާޓީގެ ކުރިމަގައްވެސް މިހާރު އެއްމެ ރަނގަޅުގޮތް\nފެބުރުއަރީ 23, 2018 08:55\nޔާނޓޭ އުފަލުން ހިލޭ އަންނި އަށް ދޭނެދޯ\nފެބުރުއަރީ 23, 2018 01:34\nޔާރައްބީ ޕިސް ޕިސް\nފެބުރުއަރީ 23, 2018 06:21\nތި ގަނެގެން އުޅޭ މީހުން ގަދަކަމުން ތިއަށް ލައިގެންެ މެރުން އިތުރުވެގެން ދާނެކަމަށް ގަބޫލުކުރެވޭ\nފެބުރުއަރީ 23, 2018 08:01\n.މުސްލިމު ގައުމެއްގައި މިފަދަ ތަކެތި އިސްތިހާރުކޮށް އެ މައުލޫމާތު ގެނެސްދޭ މީހުންނަށް ބޮޑު އަދަބު ދޭންޖެހޭ.\nފެބުރުއަރީ 23, 2018 14:26\nހިލޭ ވަޅި އާއި ވަލާއި އެއްޗެހި ލިބެން ހުއްޓާ އަގުބޮޑު މެޝިނެއް ގަންނަނީކީއްކުރަން؟


Ihuge noosthakun: School uniformah oyi ihuthiraam\nއިހުގެ ނޫސް: ސްކޫލް ޔުނިފޯމަށް އޮތް އިހުތިރާމް\nޔުނިފޯމުގައި އުޅޭއިރު ދަރިވަރުން އަމަލުކުރަންޖެހޭގޮތް އެޑިޔުކޭޝަން މިނިސްޓްރީން ނެރުނު އިއުލާނެއް 1972 ގައި މޫންލައިޓު ނޫހުގައި ޝާއިއުކޮށްފައި.\nރާއްޖޭގައި އެންމެ ފުރަތަމަ ހުޅުވި ސްކޫލްތަކުގައި ކިޔަވައި އުޅުނު މުސްކުޅި ދަރިވަރުން އެ ދުވަސްވަަރު އަަދިވެސް ސިފަަ ކުރަނީ ރަން ހަނދާންތަކުގެ ގޮތުގަ އެވެ. ފިިރިހެން ކުދިންގެ ސްކޫލާއި އަަންހެންް ކުދިންނަށް ވަކިން ހާއްސަކޮށް ދެ ސްކޫލެއް ސަރުކާރުން ހަމަޖެއްސި އިރު، އެ ދެ ސްކޫލަަކީ މުޅި ގައުމު ފަހުރުވެރިވާ އެތައް ދަރިވަރުންގެ ތައުލީމީ ބިންގާއަޅައިދިން ދެ ސްކޫލެވެ.\nސްކޫލްތަކުގައި ގެންގުނު ހަރުދަަނާ ގަވާއިދުތައް މިކަމަށް ހެކި ދެ އެވެ. ސްކޫލާ ގުޅުންހުރި ކަންކަމުގައި ފިޔަވަޅު އެޅުމާއި ގަވާއިދުތަކަށް ބޯލެނބުމަށް ސްކޫލުގެ ދަަރިވަރުންނަށް އަަންގާ އެކަންކަމަށް ޖެހިލުމެއް ނެތި ކިޔަމަންގަނެ އެކުދިން ނަަމޫނާވެސް ދެއްކި އެވެ. ހަމަ ޔަގީނުން ވެސް މިއަދުގެ ޒަމާނީ ދަރިވަރުންނަށް ނަމޫނާ އަކަށް ވާނެ އެވެ.\nސްކޫލުގެ ރަސްމީ ގަޑިތަކާއި އެނޫންވެސް ގަޑިތަކުގައި، ސްކޫލުގެ ހުދު ޔުނިފޯމަށް ކުރި އިހުތިރާމާއި ގަދަރު މިއަދު ވެސް ފެންނާން އެބަ ހުއްޓެވެ. އެޑިއުކޭޝަަނުން އޭރު ނެރުނު ސާކިއުލާގެ ގަވައިދުގެ ދަަށުން، ސަރުކާރުގެ ތިން ސްކޫލް، މަޖީދިއްޔާ އަމީނިއްޔާ އަދި އިސްކަންދަަރު ސްކޫލުގެ ދަރިވަރުން، ސްކޫލުގެ އިިތުރު ގަޑިތަަކުގައި ބޭރުގައި އުޅޭނަމަ ސްކޫލް ޔުނިފޯމުގައި އުޅުމަށް ވަނީ ކަނޑައަޅާފަ އެވެ. ނޫންނަމަ، ބެލެނިވެރި އަކާއެކު ނުވަތަ ސްކޫލުން ދީފައި އޮންނަ ފާހެއް ނުވަތަ ލިޔުމެއް ހިފައިގެން ބޭރު ތެރޭގައި އުޅުމަށް ވަނީ އަންގާފަ އެވެ. ކޮންމެގޮތެއް ވިޔަސް އެ "ކާފިއު" ގެ ބޭރުން އުޅޭނަމަ، ސްކޫލް ދަރިިވަރެއްކަން އެނގޭނެ އެވެ.\nޔުނިފޯމުގައި ބޭރަށް ނިކުމެ، އާއްމުންނާ އެއްވެ ރޭގަނޑު ބާއްވާ ޝޯތަކަށް ގޮސް ހެދުމަށް އެޑިއުކޭޝަނުން ސީދާ ދެކޮޅު ނެހެދި ކަމުގައި ވިޔަސް އެ ގަވައިދުުތަކަކީ ކުޑަވަރެއްގެ ބަނދެވުމެކެވެ. ޔުނިފޯމުން ހާއްސަަކޮށް، އޭރު ހުރިހާ ސްކޫލެއްގައި ވެސް އެޅި ހުދު ޔުނިފޯމުން ކުއްޖާގެ އަހުލާގު ކިތަންމެހާވެސް ރަނގަޅަކަށް ދައްކުވައިދެ އެެވެ. ހުދު ކުލައިން ސާދާ ކަމާއި އަމާންކަން އަދި އަހުލާގުގެ ރަނގަޅުކަން ސިފަކޮށްދޭ ފަދައިންނެވެ. އެ ޔުނިފޯމަަކީ، އެ އަޅައިގެން ނިކުންނަ ދަަރިވަރަށް އޭނާގެ އަހުލާގު ވަކި މިންގަނޑެއްގައި ހިފަހައްޓަން ހަނދާންކޮށްދޭން ޖަހާ ރަނގަބީލެއް ފަދަ އެއްޗެކެވެ. ބެޖާއި ޓައިގެ ކުލަ ތަފާތު ވިޔަސް ކިޔަވާ ކުއްޖެއްކަން އެނގި އެ ޒިންމާ އަދާ ކުރެ އެވެ. ސްކޫލް ކުދިންގެ ކިބައިން އެހެން މީހުންނަށް ދައްކަން ޖެހޭނެ އަހުލާގަކީ ކޮބައިކަން ވެސް ހަނދާން ވާނެ އެވެ.\nމި އިއުލާނަކީ ވެސް މިފަދަ ކަމެއް ބުނެދޭ އިއުލާނެކެވެ. މިއީ މޫންލައިޓުގެ 1972 ވަނަ އަހަރު ނެރުނު އިއުލާނެކެވެ. އިއުލާނުގައި " ސަރުކާރުގެ ތިން ސްކޫލްގެ ކުދިން ބައިސްކޯފަށާއި އެނޫންވެސް ކުޅިވަރުތައް ބެލުމަށް ދާއިރު މީގެ ފަހުން ތިބެންވާނީ ސްކޫލް ޔުނިފޯމުގަ އެވެ. ރޭގަނޑުގެ ވަގުތެއްނަމަ ސްކޫލުގެ ފާސް އޮންނަން ވާނެ އެވެ. އަދި ރޭގަނޑު ނުވައެއްގެ ފަހުން އެހެން ބޭނުމަކަށްޓަކައި ނަމަަވެސް، ސްކޫލުން ފާސް ހޯދައިގެން ބޭރަށް ނިކުމެ އުޅެން ޖެހިއްޖެ ނަމަވެސް އުޅެންވާނީ ސްކޫލް ޔުނިފޯމުގަ އެވެ. މީގެ ކުރިއެކޭވެސް އެއްފަދައިން ރޭގަޑު ނުވައެއް ޖަހަންދެން ސްކޫލްކުދިން ބޭރުގައި އުޅުމަކީ ހުއްދަ ކަމެކެވެ". ލިޔެފައި ވެ އެވެ.\nމި ގަވައިދަށް އޭރުގެ ދަަރިވަރުންގެ މާ ބޮޑު ޝަކުވާލެއް ނެތި، ހުރުމަތްތެރިކޮށްހިތި ކަމަށް އޭރު ކިޔަވަން އުޅުނު މީހުން ބުނެ އެވެ. ސްކޫލުގެ ރިޕޯޓު ފޮތުގައި މިފަދަ ގަވައިދުތައް މިހާރު ލިޔެފައި ހުންނަތަން ވަކިން ފެންނަން ނެތަސް، އެ ހަރުދަނާ އެހެންނަމަވެސް، ހަަރުކަށި ގަވައިދުތަކަކީ އެ ޖީލު ބިނާ ކުރުމުގެ އެއް މައި ބިންގާ އެވެ. އެއީ އަހުލާގު ރަނގަޅު ޖީލެއް ކަމަށް މިއަަދު މެދު އުމުރުގެ މީހުން ހެކި ދެނީ އެހެންވެ އެވެ.


Amihlla nafusah onna ithubaaraai yageenkan varugadha kuraane7gotheh - One Online\nއަމިއްލަ ނަފުސަށް އޮންނަ އިތުބާރާއި ޔަގީންކަން ވަރުގަދަ ކުރާނެ7ގޮތެއް\nހަޔާތުގެ ދުވަސްތައް ގުނަމުން އަންނައިރު ކޮންމެވެސް ސިފައެއްގައި ފާޑުކިޔުމެއް ތިމާއަށް އަމާޒު ނުވެ ނުހުންނާނެއެވެ. އެއީ ކޮންމެ މީހެއްގެ ހަޔާތުގައިވެސް، އެހެން މީހުންގެ ފުށުން އަންނާނެ އެއްޗެކެވެ. ހިތްހަމަ ޖެހޭ ބަސްތަކާއި ހިތް ހަލާކުވާ ޒާތުގެ ބަހެއް ތިމާއަށް އަމާޒުވުމަކީ ހިނގާނެ ކަންކަމެވެ.\nނަމަވެސް ލިބޭ ނެގެޓިވް ކޮމެންޓެއްގެ ސަބަބުން ތިމާ އެކަމާ ދެރަވެ، މާޔޫސްވުމާއި، އެބުނާ ބަހެއްގެ ސަބަބުން މާބޮޑަށް އުނދަގޫވެ އޭގެ ސަބަބުން ދުވަހުގެ ރޫޓިން ދިރިއުޅުމަށް އަސަރުކޮށް އަމިއްލަ ނަފުސާ ސުވާލުކުރަން ފެށުމަކީ މައްސަލައެކެވެ. މިހެން ވިޔަ ނުދިނުމަށްޓަކައި، އަމިއްލަ ނަފުސަށް އޮންނަ އިތުބާރާއި ޔަގީންކަން ބޮޑު ވާން ޖެހެއެވެ. މި ބަލައިލަނީ މިކަމަށް މަސައްކަތްކުރެވިދާނެ ބައެއް ކަންތައްތަކުގެ މައްޗަށެވެ.\n1. ރަނގަޅުކުރަން މަސައްކަތްކުރަމުންދިއުން\nއަމިއްލަ ނަފުސަށް އިތުބާރު ކުރުމާއި އަމިއްލަ ނަފުސާ ދޭތެރޭ ޔަގީންކަން އޮތުމަކީ ދެކަމެކެވެ. އިތުބާރަކީ ކަމެއް ކުރެވިދާނެ ކަމާމެދު ތިމާގެ ގާބިލުކަން ހުރިކަން ގަބޫލުކޮށް އެކަމެއް ހާސިލު ކުރުމާމެދު ފުރިހަމަ ޔަގީންކަން އޮތުމެވެ. އަދި މި ޔަގީންކަން އުފެއްދުމަކީ ވަރަށް މުހިއްމު ކަމެކެވެ.\nއަމިއްލަ ނަފުސަށް އޮންނަ ޔަގީންކަމުގައި ''ނަފުސު'' އަށް ދެވޭ މުހިއްމުކަން ބޮޑުވެއެވެ. މިކަމުގެ ސަބަބުން ތިމާ އަމިއްލައަށް ފެނިފައި ހުރުން، ނޫނީ ފޮނިމީހެއް ގޮތުގައި އެހެން މީހުން ދެކުން އެކަށީގެންވެއެވެ. އަދި މީގެސަބަބުން އިތުރު މައްސަލަތަކެއް ކުރިމަތިވެއެވެ.\nފުރަތަމަ ކަމަކީ އެކަކީވެސް އަމިއްލަ އެދުން ބޮޑު މީހެކޭ ބުނެވޭކަށް ނޯންނާނެއެވެ. އެމީހަކީ އަމިއްލައަށް ފެނިފައި ހުރި މީހެއްކަމަށް އެކަކަށް ހީވިޔަސް، އަނެއް މީހާއަށް އޭނާ ފެންނަ ގޮތް ތަފާތު ވެދާނެއެވެ. ނަމަވެސް އެކި ހާލަތްތަކުގައި ތިމާއަށް ކަންކަން ކުރެވޭ ގޮތް ތަފާތުކޮށް، ޔަގީންކަން ބާއްވަންވީ އެ ހާލަތަކާ ދޭތެރޭ ތިމާގެ ފަރާތުން އަމަލު ކުރެވޭގޮތް ތަފާތު ކުރެވިދާނެކަމެވެ.\nއަމިއްލަ ނަފުސާ ސުވާލު ކުރަންވީ، ތިމަންނަ މިކަމުން ހާސިލުކުރަން މިއުޅެނީ ކޮންކަމެއްކަމެވެ. ހަގީގަތަކީ ކޮންމެ ކަމެއްގައިވެސް ތިމާ ވިސްނާ ގޮތް ބަދަލުކުރުމަކީ ކުރެވިދާނެ ކަމެއް ކަމެވެ. އެގޮތަށް ބަދަލުކުރަން މަސައްކަތް ކުރާށެވެ.\n2. ކަންކަމާމެދު އެހާބޮޑަށް ނުވިސްނުން\nމާނައަކީ ތިމާ ކަންކަމާ މެދު ވިސްނައިލުން ހުއްޓައިލާށެކޭ ނޫނެވެ. ނަމަވެސް ތިމާގެ މިޒާޖާ ގުޅިގެން މީހަކު ބުނާ އެއްޗަކާ ދޭތެރޭ ސީރިއަސްވެ ފިކުރުބޮޑުވާން ޖާގަ ދިނުމުގެ ބަދަލުގައި، ތިމާ އަކީ ފުރިހަމަ މީހެއް ނޫންކަން ގަބޫލުކުރުމެވެ. އަދި އުނި ސިފަތައްވެސް ހުންނާނެކަމާއި، އެފަދަ ކަމެއް މީހަކު ފާހަގަކުރުމުން، އެކަން ބަލައިގަނެ ރަނގަޅު ކުރަން ޖެހޭ ކަމެއްކަމަށް ހީވާ ނަމަ އެކަމަކަށް މަސައްކަތްކުރުމެވެ. ނޭދެވޭ ސިފައެއް ހުރިކަން ގަބޫލުކުރުމަށާއި އެކަމެއް ބަދަލުކުރުމަށް މަސައްކަތްކުރަން ނުހަނު ހިތްވަރު ބޭނުންވެއެވެ.\n3. އަމިއްލަ ނަފުސަށް ތެދުވެރިވާށެވެ.\nތިމާއަށް އެކަމެއް ބީވެދާނެތީ އެންމެ ކަންތައް ބޮޑުވާ ކަމަކާމެދު ވިސްނައިލާށެވެ. ކޮންމެ ދުވަހަކުވެސް ހަޔާތާ މެދު ފުންކޮށް ވިސްނާލަން ވަގުތުކޮޅެއް ހުސްކޮށްލުމަކީ މުހިއްމު ކަމެކެވެ. ގަބޫލުކުރާ ކަންކަމުގެ މަތީގައި އަމަލުންނާއި ބަހުން ސާބިތުވެ ހުރުމަށް މަސައްކަތްކުރާށެވެ. މިފަދައިން އަމަލުކުރަން ފެށުމުން މީހުން ބުނާ އެއްޗެއްސާ މެދު ކަންތައް ބޮޑުވުމުގެ ބިރު ކެނޑިގެންދެއެވެ. އަމިއްލަ ނަފުސަށް އޮންނަ ޔަގީންކަން ބޮޑުވެގެން ދާނެ އެވެ.\n4. ޕޮޒިޓިވް ވިސްނުމެއް ގެންގުޅުން އަދި ނެގެޓިވް ވިސްނުންތަކުން ދުރުވުން\nބައެއް މީހުންނަށް ވިސްނިފައި އޮންނަނީ ކަންކަމާ މެދު ޕޮޒިޓިވްކޮށް ވިސްނުމަކީ، އޭނާގެ ވިސްނުމުގައި އެއްވެސް ނެގެޓިވް ނުވަތަ ނޭދެވޭ ހިޔާލެއް ފިކުރެއް ނުހުންނާނެ ގޮތަކަށް ސިކުނޑި ހޭނިފައި ހުރުން ކަމަށެވެ.\nމިފަދަ ހިޔާލުތަކަކީ ނައިސް ނުހުންނާނެ ހިޔާލުތަކެކެވެ. ނަމަވެސް މުހިއްމީ ނޭދެވޭ ހިޔާލެއް ނުވަތަ ކަމަކާ ދޭތެރޭ ދެރަކޮށް ވިސްނޭ ނަމަ، އެ ހިޔާލެއް ސިކުނޑީގެ ތެރެޔަށް ގަދައަށް ސަވާރުވިޔަ ނުދިނުމެވެ. އަދި އެކަމާ ދޭތެރޭ ފުންކޮށް ވިސްނުމަށް ސިކުނޑި މަސައްކަތް ކުރުމުގެ ބަދަލުގައި ރަނގަޅު ހިޔާލުތަކުން، ނުވަތަ އެކަމެއްގެ ރަނގަޅުވާނެ ގޮތް ހިތަށް ގެނެސް ހެދުމުން، އެފަދަ ހިޔާލުތައް އެއްފަރާތް ވެ، ރަނގަޅު ހިޔާލުތަކުން ނުވަތަ ޕޮޒިޓިވްކޮށް ކަންކަމާ މެދު ވިސްނުމަށް އެހީވެދޭނެއެވެ.\n5. އަމިއްލަ ނަފުސާ މެދު ވާދަވެރިކަން އުފައްދާށެވެ.\nއެހެން މީހަކާ ކަންކަމާ ވާދަކުރުމުގެ ބަދަލުގައި، ކަންކަން ރަނގަޅުކުރުމަށް އަމިއްލަ ނަފުސާ ވާދަކުރުން މުހިއްމެވެ. ތިމާގެ ނަފުސަށް ކުރެވޭ އިތުބާރު ދަށްވާ ނަމަ، ތިމާއަށް އެކަމެއްގެ އިތުބާރު ބޭނުންވާ ކަމެއް ހިތަށް ގެނެސް، އެކަމަކާ ދޭތެރޭ އިތުބާރު އުފައްދަން މަސައްކަތްކުރާށެވެ.\nމިސާލަކަށް ޕަބްލިކްގައި ވާހަކަ ދައްކަން ފަސްޖެހޭ ނަމަ، އަމިއްލަ ނަފުސަށް ކުރާ އިތުބާރު އެކަމަށް ރަނގަޅު ކުރުމަށް މަސައްކަތް ކުރެވިދާނެއެވެ. އެހެން ފަރާތެއްގެ އެހީތެރިކަން ހޯދަން ބޭނުންވެއްޖެ ނަމަ އެކަމުގައި ފަސް ނުޖެހޭށެވެ. އަދި މިކަމުގައި ކުރިއަރައި ދިއުމުގައި މައުލޫމާތު ލިބިގަންނަ ވަރަކަށް މީހާއަށް އަމިއްލައަށް ލިބޭ ޔަގީންކަން އިތުރުވެއެވެ. ތަފާތު ގެންނަން އަބަދުވެސް މަސައްކަތް ކުރަން ވާނެއެވެ.\n6. އެހެން މީހުންނާ ދޭތެރޭ ވިސްނާށެވެ.\nއެހެން މީހުންނާ ދޭތެރޭ ނުވިސްނުމާއި އޮންނަ ގުޅުން ރަނގަޅު ނޫންނަމަ، ތިމާގެ ދިރިއުޅުމުގެ އުޖާލާކަން ގެއްލި ދިރިއުޅުން މަތިން ފޫހިކުރުވަފާނެއެވެ. މީހުންނާ ގުޅުން ރަނގަޅުކޮށް، ހިތްހެޔޮކަން އިސްކުރުމުގެ ސަބަބުން، މީހުންނާ ދެމެދު މައްސަލަތައް ޖެހުމުގެ ފުރުސަތު ކުޑަކޮށްދީ، ނޭދެވޭ ބަސްތައް އަމާޒުވުމުންވެސް ދުރުކޮށްދެއެވެ. އަދި މީހުންނާ ގުޅުން ރަނގަޅުކުރުމުގެ ސަބަބުން ހަޔާތުގެ ކަންކަމުގައި ފަސޭހަވެގެން ދެއެވެ.\n7. އަމިއްލަ ޕްލޭނެއް އެކުލަވާލުން\nއަމިއްލަ ޕްލޭނެއް އެކުލަވާލައި، އެ ޕްލޭނާ އެއްގޮތަށް ކަންކަން ރާވައި ހިންގުމަށް މަސައްކަތްކުރާށެވެ. މުހިއްމުވާ ކަންތައްތައް ކަނޑައަޅައި އިސްކޮށް، އެކަންކަން ވަކި ތަރުތީބެއްގެ މަތިން ގެންގުޅޭނަމަ، އަމިއްލަ މީހާގެ މައްޗަށް ބާރު އޮންނަކަމުގެ އިތުބާރާއި ޔަގީންކަން ރަނގަޅުވެގެން ދެއެވެ.\nގުޅޭ ޓެގު ދުޅަހެޔޮ ސިއްހަތު


E meehun manaa kuree moonu buruga elhun, mihaaru thiben jehunee ehko moonu nivaa kohgen - AO News E meehun manaa kuree moonu buruga elhun, mihaaru thiben jehunee ehko moonu nivaa kohgen\nއެމީހުން މަނާކުރީ މޫނު ބުރުގާ އެޅުން، މިހާރު އެމީހުން ތިބެން މިޖެހުނީ މޫނު އެއްކޮށް ނިވާކޮށްގެން\nފްރާންސަކީ ޔޫރަޕްގެ ގައުމުތަކުގެ ތެރެއިން އެންމެ ފުރަތަމަ މޫނު ބުރުގާ އެޅުން މަނާކުރި ގައުމެވެ. 1 އެޕްރީލް 2011 އިން ފެށިގެން މޫނު ނިވާކޮށްގެން ބޭރު ތެރޭގައި އުޅުމަކީ މަނާކަމެއް ކަމުގައި އެ ގައުމުންވަނީ ކަނޑައަޅާފައެވެ. އަދި މޫނު ބުރުގާ އަޅައިގެން މަގުމައްޗަށް ނިކުންނަ މީހުންނާއި ދޭތެރޭ އެ ގައުމުން ވަނީ ހަރުކަށި ފިޔަވަޅުތައް އަޅާ ގާނޫނީ ގޮތުން ދައުވާވެސް ކޮށްފައެވެ.\nއެހެންނަމަވެސް މިހާރު ފެތުރެމުންދާ ކޮރޯނާވައިރަސް ނުވަތަ ކޮވިޑް-19 އާއި އެކު އެ ގައުމުން މިވަނީ ރައްޔިތުންނަށް މޫނު ނިވާކޮށްގެން މަގުމައްޗަށް ނިކުތުމަށް މަޖުބޫރުކޮށްފައެވެ. އަދި މޫނު ނިވާނުކޮށް މަގުމައްޗަށް ނިކުންނަ ކޮންމެ މީހަކު 150 ޔޫރޯއިން ޖޫރިމަނާކުރުމަށް އެ ގައުމުގެ ސަރުކާރުންވަނީ ނިންމާފައެވެ.\nމީގެ އިތުރުން މިދިޔަ ހަފްތާގައި މަޝްހޫރު ފެޝަން ޝޯ ‘ދަ ޕެރިސް ފެޝަން ވީކް’ގައި މޮޑަލުންވެސް ތިބީ މޫނު ނިވާކޮށްގެންނެވެ. މިކަމާއި ގުޅިގެން ދުނިޔޭގެ އެކި ހިސާބުތަކުގައި ދިރިއުޅެމުންދާ މީހުން ޓުވިޓާގައި އެމީހުންގެ ހިޔާލުފާޅުކޮށްފައިވާއިރު ގިނަ ބަޔަކު ބުނެފައިވަނީ އެންމެ ފަހުން ފްރާންސަށްވެސް މޫނުބުރުގާ އެޅުމަށް މަޖުބޫރުވެއްޖެކަމަށެވެ. އަދި މިހާދުވަހު މުސްލިމު އަންހެނުން އަޅަމުންދިޔަ މޫނު ބުރުގާއަށް ފާޑުކިޔާ މޫނުބުރުގާ ނޭޅުމަށް މަޖުބޫރުކޮށްފައިވާއިރު، އެންމެ ފަހުން މިޖެހުނީ މަޖުބޫރުކޮށްގެން މޫނު ނިވާކުރުވަންކަމުގައިވެސް ގިނަ ބަޔަކުވަނީ ބުނެފައެވެ. “އަހަންނަށް މި ލިބުނީ ހައިރާންކަމެއް. ފްރާންސްގެ ފެޝަން ޝޯއެއްގައި މޫނު ނިވާކޮށްގެން ތިބުމުން. ކުރިން މަޖުބޫރުކުރީ މޫނު ނިވާނުކުރާން.މިހާރު ނިވާނުކުރާނަމަ ޖޫރިމަނާވެސް އެބަކުރޭ”މީހަކު ކުރި ޓުވިޓެއްގައި ބުނެފައިވެެއެވެ.\nމީގެ ކުރިން ފްރާންސްގައި މޫނު ބުރުގާ އަޅާ މީހުންނާއި މެދު ހަރުކަށި ފިޔަވަޅުތައް އަޅާފައިވާއިރު ބައެއް މީހުންގެ ވަޒީފާ ގެއްލި މޫނު ބުރުގާ އަޅާ މީހުންނަށް ސަރުކާރުގެ މުއައްސަސާތަކުން ހިދުމަތް ދިނުންވެސް ވަނީ ހުއްޓާލާފައެވެ.”އެމީހުން މަނާކުރީ މޫނު ބުރުގާ އެޅުން. މިހާރު އެމީހުން ތިބެން މިޖެހުނީ މޫނު އެއްކޮށް ނިވާކޮށްގެން.މިއީ އިބްރަތެއް.” މީހަކު ކުރި ޓުވިޓެއްގައި ބުނެފައިވެއެވެ.


Kurin elhy cake, mihaaru fahany mask\nގޭގައި ތިބެގެން އާމްދަނީ ހޯދުން\nކުރިން އެޅީ ކޭކު، މިހާރު ފަހަނީ މާސްކް\nމިއަދާ ހަމައަށް 3500 އަށްވުރެ ގިނަ މާސްކު ފަހާފައިވޭ\nކުރިން އެކި ހަފްލާތަކަށް ކޭކުއަޅައިދީ އާމްދަނީ ހޯދަމުން އައި\nމިހާރު ދުވާލަކު 200 މާސްކު ފަހާކަމަށް ޛުދްލީނާ ބުނޭ\nކ. މާލެ | 17 މެއި 2020 | އާދީއްތަ 22:29 | 35,148\nޛުދްލީނާ ކުރިން ކޭކް އެޅުމުގެ މަސައްކަތް ކުރި ނަމަވެސް، ލޮކްޑައުންއާއެކު އެ މަސައްކަތް މުޅިން ހުއްޓިގެން ދިޔަ - ރާއްޖެއެމްވީ\nހަލުވިކަމާ އެކު ފެތުރެމުންދާ ކޮވިޑް-19ގެ ސަބަބުން މިވަނީ އެތަކެއް ބައެއްގެ ދިރިއުޅުމަށް ބޮޑެތި ބަދަލު ތަކެއް އައިސްފަ އެވެ. ރާއްޖޭގެ ވެރިކަން ކުރަމުން އަންނަ މާލޭ ސިޓީން މި ނުރައްކާތެރި ބައްޔަށް މީހަކު ފައްސިވި ހިސާބުން ރާއްޖޭގައި މިވަނީ ސިއްހީ ކުއްލި ނުރައްކަލުގެ ހާލަތު އިއުލާންކޮށް، މާލޭ ސަރަހައްދު ފުރަބަންދު ކޮށްފަ އެވެ.\nމިކަމުގެ ސަބަބުން އެންމެ ބޮޑެތި ގެއްލުންތަކާ ކުރިމަތިލާން ޖެހިފައި މިވަނީ ގޭތެރޭގައި ދަރިން ބަލަމުން އަމިއްލަ މަސައްކަތް ކުރަމުންދާ ފަރާތްތަކަށެވެ. އެގޮތުން ފެހުމާއި، ކޭކުއެޅުމާއި، އެކި އެކި ހަފްލާތަކަށް ކާބޯތަކެތި ހަދަމުންދިޔަ ފަރާތްތަކާއި އަދި އެހެނިހެން މަސައްކަތްތައް ކުރަމުންދާ ފަރާތްތަކަށް މިވަނީ ބޮޑެތި ގޮންޖެހުންތަކަކާ ކުރިމަތި ލާންޖެހިފަ އެވެ.\n2010 ވަނަ އަހަރުން ފެށިގެން ކޭކުއެޅުމުގެ ދާއިރާއިން ގިނަގުނަ ހިދުމަތްތަކެއް ކުރަމުންދާ ފަރާތެއް ކަމަށްވާ ޛުދްލީނާ ޒައީމް އަކީ ކޭކުއެޅުމުގެ އެކި ކޯސްތައް ބާއްވާ އެކި ހަފްލާތަކަށް ކޭކުއަޅައިދީ އާމްދަނީ ހޯދަމުން އަންނަ ފަރާތެކެވެ. މާލެ ސަރަހައްދު ފުރަބަންދު ކުރުމުގެ ސަބަބުން އާމްދަނީ ހޯދުމަށް ކުރަމުންދިޔަ މަސައްކަތް އެކީހެން ހުއްޓުމަކަށް އައި ނަމަވެސް، ގޭގައި އިނދެގެން އާމްދަނީ ލިބޭނެ ގޮތެއް މިހާރު މި ހީވާގި ޒުވާނާ ވަނީ ހޯދާފަ އެވެ.\nރާއްޖެއިން ކޮވިޑް-19 ގެ ކޮމިއުނިޓީ ސްޕްރެޑެއް ފެނި، ރައްކާތެރިކަމުގެ ފިޔަވަޅެއްގެ ގޮތުން ބޭރުތެރޭގައި އުޅޭއިރު އެންމެންވެސް މާސްކް އެޅުމަށް ސިއްޙީ މާހިރުން އިލްތިމާސް ކުރަމުންދާއިރު، މާސްކު ލިބުމުގެ ދަތިކަމާއި، އެއްފަހަރު ބޭނުންކޮށްފައި މާސްކް އެއްލާލަން ޖެހުމުން އެކަމުގެ ކަންބޮޑުވުން ވަރަށް ގިނަ މީހުން ފާޅު ކުރެއެވެ. އެގޮތުން އެކަމަށް ޙައްލެއް ގެނައުމުގެ މަޤްސަދުގައި ޛުދްލީނާ މިވަނީ ރީތި ޑިޒައިންތަކުގެ ފޮތި މާސްކް ފަހަން ފަށާފަ އެވެ.\nޛުދްލީނާ ތައްޔާރުކޮށްފައިވާ މާސްކް ތަކެއް- އެކި ޑިޒައިންތަކުގެ ފޮތި ބޭނުންކޮށްގެން އޭނާ މާސްކް ފަހާ\nފުރަތަމަ މާސްކެއް ހެދީ ތިމާގެ ކުއްޖަކަށް އެއީ ނަރުހެއް، ދެން އެތާ ވޯކް ކުރަމުންދިޔަ ކުދިންނަށް މާސްކު ހަދައިދިނީ. އެދުވަހު ހިތައް އެރީ މީ ގޭގައި އިނދެގެން ކުރަން ރަގަނޅު މަސައްކަތެކޭ. އެހެންވެ މާސްކު ހަދަން ފެށީ\n~ ޛުދްލީނާ ޒައީމް\nޛުދްލީނާ ފަހާފައިވާ މާސްކްތަކެއް- އޭނާ އަދިވެސް މި މަސައްކަތް ކުރޭ\nޛުދްލީނާ ގެ ހިތްވަރަކަށް އަޒުމަކަށް ބަދަލެއް ނައެވެ. އެދުވަހުން ފެށިގެން މިއަދާ ހަމައަށް 3500 އަށްވުރެ ގިނަ މާސްކު ފަހައިފި އެވެ. ޛުދްލީނާ ބުނިގޮތުގައި މިހާރު ދުވާލަކު 200 މާސްކު ފެހެ އެވެ. އަދި ގިނައިން ލިބެނީވެސް ކުޑަކުދިންގެ މާސްކު ހެދުމަށެވެ. އެއީ ކުޑަކުދިން ގެ މާސްކު ހޯދުމަށް އުނދަގޫތަކެއް ކުރިމަތިވާތީކަން އޭނާ ފާހަގަ ކުރި އެވެ.\nޛުދްލީނާ ކުޑަކުދިންނަށް ޚާއްސަކޮށްގެން ހަދާފައިވާ މާސްކެއް\nމި މާސްކު ތަކަކީ ދޮވެލައިގެން ބޭނުން ކުރެވޭނެ މާސްކްތަކެއްކަން ފާހަގަކޮށް ޛުދްލީނާ ބުނީ، ދުވާލަކު މާސްކެއް ގަތުމަށް ވުރެ ހަރަދުވެސް ކުޑަވާނެ ކަމަށެވެ. މިހާރު ވަރަށް ގިނަ އަތޮޅުތެރޭގެ ރަށްތަކަށް ވެސް ޛުދްލީނާ ވަނީ މާސްކު ފަހައިދީފަ އެވެ. އަދި އުފަންދުވަހުގެ ހަދިޔާއަށް މާސްކު ފަހަން އޯޑަރު ލިބޭކަންވެސް އޭނާ ވަނީ ފާހަގަކޮށްފަ އެވެ.\nދުވާލެއްގެ މައްޗަށް ގާތްގަނޑަކަށް 200 މާސްކް ފަހާކަމަށް ޛުދްލީނާ ބުނޭ\nމި މަސައްކަތުގެ އިތުރުން، ލޮކްޑައުންގައި ގޭގައި ތިބެގެން ކޭކު އެޅުމަށް އެހީތެރިވުމުގެ ގޮތުން ޛުދްލީނާގެ ފޭސްބުކް ޕޭޖުން ހިލޭ ކޭކު އަޅައިދޭގޮތްވެސް ދަނީ ކިޔައިދެމުންނެވެ. "ކޭކްސް ފޯރ އޯލް އޮކޭޝަން (ކޭކްސް ބައި ޒުދޫ)" ނަމުގައި ހިންގާ މި ޕޭޖް މެދުވެރިކޮށް އެ މަސައްކަތުގެ ތަމްރީނުތައް ފޯރުކޮށްދެމުން ގެންދާއިރު، މިއީ ކޮވިޑް-19 ގެ ސަބަބުން ގޭގައި ތިބުމަށް ހިތްވަރު ދިނުމުގެ ގޮތުން ކުރަމުން އަންނަ މަސައްކަތެއް ކަން ޛުދްލީނާ ފާހަގަކުރި އެވެ.\nމިއަދު ބޭނުންވަނީ ރާއްޖެ މި ދެކެމުންދާ ވަޅުގަނޑުން އަރައިގަނެވޭނެ ދުވަހެކެވެ. އެކަމުގައި އެކަކު އަނެކަކަށް އެހީތެރިވެ އަމިއްލަ ފައިމައްޗަށް ތެދުވުމަށް މަސައްކަތް ކުރަން ޖެހެ އެވެ. ގޭގައި ތިބިނަމަވެސް އާމްދަނީ ހޯދުމަށް މަސައްކަތް ކުރެވިދާނެކަން މިއަދު ޒުވާން ހިތްވަރުގަދަ ޛުދްލީނާވެސް އެވަނީ ސާބިތު ކޮށްދީފަ އެވެ. އޭނާ އެވަނީ އެކަމުގައި ޒުވާނުންނަށް ނަމޫނާ ދައްކައިދީފަ އެވެ.


Dheenee harukashikan nuhuttuvihje nama gaumu haraabuvedhaane: Nasheed\nދީީނީ ހަރުކަށިކަން ނުހުއްޓުވިއްޖެނަމަ ގައުމު ހަރާބު ވެދާނެ: ނަޝީދު\nދީނީ ހަރުކަށި ފިކުރުގެ ޖަމާއަތްތަކުގެ ހަރަކާތްތައް ނުހުއްޓުވިއްޖެނަމަ ރާއްޖެ ހަރާބުވެދާނެ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަަޝީދު ވިދާޅުވެއްޖެ އެވެ.\nމަޖިލީހުގެ އުނގޫފާރު ދާއިރާގެ ކުރީގެ މެންބަރު އަދި ދީނީ އިލްމުވެރިޔާ ޑރ. އަފްރާޝީމް އަލީގެ މަރުގެ މައްސަލާގައި މަރުތައް ތަހުގީގު ކުރާ ރިޔާސީ ކޮމިޝަނުން ކުރި ތަހުގީގު މައްޗަށް އެކުލަވާލި ރިޕޯޓްގެ ހުލާސާއެއް ވަނީ މަޖިލީހުގެ މިއަދުގެ ޖަލްސާގައި ތަޅުމަށް އިއްވައިފަ އެވެ. ރިޕޯޓްގައި ބުނާ ގޮތުން އަފްރާޝީމް މަރާލީ ދީނީ ހަރުކަށި ފިކުރުގެ ޖަމާއަތަކުން ރާވައިގެންނެވެ.\nރިޕޯޓްގެ ހުލާސާ ތަޅުމަށް އިއްވުމަށް ފަހުގައި، ރައީސް ނަޝީދު ވިދާޅުވީ ރާއްޖޭގައި ހަރަކާތްތެރިވާ ދީނީ ގޮތުން ހަރުކަށި ފިކުރުގެ ޖަމާއަތްތަކުގެ ހަރަކާތްތައް އަވަހަށް ތަހުގީގުކޮށް ހުއްޓުމަކަށް ގެންނަން ޖެހޭ ކަމަށެވެ. އެހެން ނޫން ނަމަ، ރާއްޖެ ހަރާބުގެ މަގަށް ދާނެ ކަމާ މެދު ޝައްކު ނުކުރައްވާ ކަމަށް އެމަނިކުފާނު ވިދާޅުވި އެވެ.\n"މި ދިވެހިރާއްޖޭގައި ހިނގާ ދީނީ ހަރުކަށި ފިކުރުގެ ހަރަކާތްތައް އަވަހަށް ތަހުގީގު ކުރެވި ހުއްޓުމަކަށް ނުގެނެވިއްޖެ ނަމަ އަޅުގަނޑުމެންގެ ރާއްޖެ ހަރާބުގެ މަގަށް ދާނެ ކަމީ އަޅުގަނޑުގެ ހިތުގައި މިހާރު ޝައްކު ހިނގާ ކަމެއް ނޫން،" ރައީސް ނަޝީދު ވިދާޅުވި އެވެ.\nއެހެންކަމުން ޕްރޮސެކިއުޓާ ޖެނެރަލް (ޕީޖީ) ގެ އޮފީހުންނާއި، ފުލުހުންނާއި ދައުލަތުގެ ކަމާ ބެހޭ އެހެން މުއައްސަސާތަކުން ވެސް ރިޕޯޓްގެ މައްޗަށް އަމަލު ކުރުން އަވަސް ކުރުމަށް ރައީސް ނަޝީދު ގޮވާލެއްވި އެވެ.\nއަފްރާޝީމް މަރާލުމުގައި އަމަލީ ގޮތުން ބައިވެރިވެފައި ވަނީ ހ. ހިލްޓަން އަޒްލީފް ރައުފް އާއި، އެ މައްސަލާގައި ކުށް ސާބިތުވެފައިވާ ހ. ލޮބީ ހުސައިން ހުމާމް އާއި، ސާބިތު ނުވި އަލީ ޝާން (ސަޓޯ) އާއި އޭރު އުމުރުން 18 އަހަރު ނުފުރޭ ކުއްޖެއް ކަމަށް ކޮމިޝަންގެ ރިޕޯޓްގަައިވެ އެވެ.\nމަޒީދު އާއި ސާމިތަކީ ރިލްވާން ވަގަށް ނެގުމުގައި ވެސް ތުހުމަތު ކުރެވޭ ދީނީ ހަރުކަށި ފިކުރުގެ ޖަމާއަތުގެ މީހުންނެވެ. އަދި މަޒީދަކީ ސަލްޓާން ޕާކް ބޮމުގެ ހަމަލާއަށް ފަހު، ޕާކިސްތާނަށް ގޮސް އެ ތަނުަގއި އުޅުނު އަލްގައިދާ އިސް މީހަކާ ބައްދަލުކޮށް އެ ޖަމާއަތުގެ މަސައްކަތް ރާއްޖޭގައި ކުރަމުން އަންނަ މީހެއް ކަމަށް ރިޕޯޓްގައިވެ އެވެ.\nކޮމިޝަނުގެ ރިޕޯޓުގައި ބުނާ ގޮތުން، ހުމާމާއި އަޒްލިފްގެ އިތުރުން، ޝާން އާއި، ކުޑަކުއްޖާގެ އިތުރުން ވެސް ބަޔަކު އެ މަސައްކަތުގައި އަމަލީ ގޮތުން ބައިވެރިވެފައިވާ ކަމަށް ބެލެވުނު ނަމަވެސް އެމީހުން ޑރ އަފްރާޝީމްގެ މަރަށް ފަހު ރާއްޖޭން ބޭރަށް ހަނގުރާމައަށް ގޮސްފައިވާތީވެ އެ މައްސަލަ އިތުރަށް ތަހުގީގު ކުރުމަށް ދަތިތަކެއް ވަނީ ކުރިމަތިވެފަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ޓެރަރިޒަމް + މަރުތައް ތަހުގީގު ކުރާ ކޮމިޝަން ޑރ. އަފްރާޝީމް އަލީ އަފްރާޝީމް ރިޕޯޓް


ތިމާގެ އަޚާއަށް ޖެއްސުން ކުރަން ހެޔޮނުވާނެއެވެ. | Landhooinfo\nތިމާގެ އަޚާއަށް ޖެއްސުން ކުރަން ހެޔޮނުވާނެއެވެ.\nއިސްލާމްދީނުގައި އެކަކު އަނެކަކަށް ހެޔޮހިތުމަށާއި، އެކަކަށް ލިބޭ ހިތާމައެއްގައި އަނެކަކު ބައިވެރިވެ ހަމްދަރުދީ ފާޅުކޮށް އުޅުމަށް ވަނީ އަންގަވާފައެވެ. އަދި ޚާއްޞަކޮށް ތިމާގެ އާއިލާގެ މީހުންނާއި، ގާތްތިމާގެ މީހުންނާއި، ކައިރި އަވަށްޓެރިންނަށް ހެޔޮކޮށް ހިތުމަކީ ނުހަނު ބޮޑު ސަވާބާއި ދަރުމަ ލިބޭކަމެކެވެ. އަދި ހަމަ އެހެންމެ އެފަދަމީހުންނަށް ޖެއްސުންކޮށް ފުރައްސާރަކޮށް އެކި ޒާތްޒާތުގެ އުދަނގޫކުރުމަކީ ނުހަނު ބޮޑު އަޒާބު ޤިޔާމަތް ދުވަހުން ކަނޑައެޅިގެންވާ ކަމެކެވެ.\nއަވަށްޓެރިޔާ އަށް ހެޔޮކޮށް ހިތުމަށް ކީރިތި ގުރްއާނުގައި މާތްﷲ ވަނީ ވަޞިއްޔަތް ކުރައްވާފައެވެ. ނިސާ ސޫރަތުގެ 36 ވަނަ އާޔަތުގައި މާތްﷲ ވަޙީ ކުރައްވާފައި ވެއެވެ. (وَاعْبُدُوا اللَّـهَ وَلَا تُشْرِ‌كُوا بِهِ شَيْئًا ۖ وَبِالْوَالِدَيْنِ إِحْسَانًا وَبِذِي الْقُرْ‌بَىٰ وَالْيَتَامَىٰ وَالْمَسَاكِينِ وَالْجَارِ ذِي الْقُرْ‌بَىٰ وَالْجَارِ الْجُنُبِ وَالصَّاحِبِ بِالْجَنبِ وَابْنِ السَّبِيلِ وَمَا مَلَكَتْ أَيْمَانُكُمْ ۗ إِنَّ اللَّـهَ لَا يُحِبُّ مَن كَانَ مُخْتَالًا فَخُورً‌ا) މާނައަކީ: ” ތިޔަބައިމީހުން، اللَّه އަށް އަޅުކަންކުރާށެވެ! އަދި، އެކަލާނގެއަށް އެއްވެސް އެއްޗެއް شريك ނުކުރާހުށިކަމެވެ! އަދި، މައިންބަފައިންނަށާއި، ގާތްތިމާގެ މީހުންނަށާއި، يتيم ންނަށާއި، مسكين ންނަށާއި، ގާތް އަވަށްޓެރިޔާއަށާއި، ދުރު އަވަށްޓެރިޔާއަށާއި، ކައިރި އެކުވެރިޔާއަށާއި، ދަތުރުވެރިޔާއަށާއި، ތިޔަބައިމީހުންނަށް މިލްކުވެގެންވާ އަޅުންނަށް ހެޔޮކޮށް ހިތާށެވެ! ހަމަކަށަވަރުން، ތިމާގެމޮޅުކަން ތިމާޔަށްފެނި، ބޮޑާވެގެންއުޅޭ މީހަކުކަމުގައި ވެއްޖެ މީހަކުދެކެ، اللَّه ލޯބިވެވޮޑިގެނެއް ނުވެތެވެ.”\nކަންމިހެން ހުރިނަމަވެސް މިއަދު އަޅުގަނޑުމެންގެ މުޖުތަމަޢުތަކުން މިފެންނަނީ ތިމާފިޔަވާ އަނެއް އަޚާއާއިމެދު އިހާނެތި ކޮށް ލެވޭތަނެވެ. ކައިރިއަވަށްޓެރިމީހާއަކީ އެންމެ ބޮޑު ދުޝްމަން ކަމުގައި ހަދާތަނެވެ. ތިމާއާއި، އަބަދާ އަބަދު ދެބަސްވެ އަރައިރުންވެ އެކިފާޑުފާޑު ޖެއްސުންތައް ކުރާތަނެވެ. ތިމާމެންނަކީ ހަށިގަނޑުގައި ވަރުހުރި ޒުވާނުންނަށް ވީތީ އެބާރުދައްކައިގެން ތިމާގެ އަޚާއަށްބިރުދައްކާ މަންޒަރެވެ. އެއީ ސިއްރާއި، ފާޅުގައިވެސްމެއެވެ.\nއަޅުގަނޑުމެން އެންމެންވެސް ޤަބޫލުކުރަން ޖެހޭ ޙަޤީޤަތަކީ އަޅުގަނޑުމެން އެންމެންނަކީވެސް އެކެއްގެ ފުށުން ދުނިޔެއަށް އައިސްތިބި އެއްބައެއްކަމެވެ. އާދަމް އަލައިހިއްސަލާމް މެދުވެރިކުރައްވާ ދުނިޔެއަށް ފޮނުވެއްވި އެންމެެންނަކީވެސް އެއްބަނޑު އެއްބަފާ އަޚުންތަކެއްކަމުގައެވެ.\nކީރިރަސޫލާ ޞައްލަﷲ އަލައިހިވަސައްލަމް ޙަދީޘް ކުރައްވާފައިވެއެވެ. (مَنْ كَانَ يُؤْمِنُ بِاللهِ وَِالْيَوْم الْآخِر فَلْيُحْسِنْ إِلَى جَارِهِ) މާނައަކީ: “ﷲ އާއި އާޚިރަތް ދުވަހަށް އީމާންވާމީހާ އޭނާގެ އަވަށްޓެރިޔާއަށް ހެޔޮކޮށްހިތާހުށި ކަމެވެ.”\nއެހެންކަމުން ގާތްތިމާގެ މީހުންނަށާއި، ތިމާގެ އަޚާއަށް ޖެއްސުންކޮށް ހަދާ ފަރާތްތަކުން މިއީ ކިހާވަރެއްގެ ނުބައިކަމެއްކަން ދެނެގަނެ މިފަދަ ފާފަތަކުން ސަލާމަތް ވަމާތޯއެވެ. ދުނިޔެއާއި، އާޚުރަތުގެ ހެވާއި ދަރުމަ ލިބޭތޯ ތިމާގެ އަމަލުތައް ސީދާ ކުރަމާތޯއެވެ.


Hijaazuge Qaafilaa 64 - One Online\n(14 މެއި ގެ އަދަދާ ގުޅޭ)\nފުރޭބުރުޒު އޭނާގެ އޮފީހުގެ ތަނަވަސް ކޮޓަރިކޮޅެއްގައި އެއްޗެއް ލިޔުއްވާން އިންނެވިއެވެ. ޒަރުބަޚުތު އެކޮޓަރިކޮޅަށް ވެދެވަޑައިގެން ސަލާންކުރެއްވުމަށްފަހު އަދަބުވެރިކަމާއެކު ހުއްޓިވަޑައިގެން ހުންނެވިއެވެ. ފުރޭބުރުޒު އޭނާއާ ދިމާޔަށް ބައްލަވައިލެއްވުމަކާނުލައި އަތްޕުޅުގެ އިޝާރަތުން އިށީނދެވަޑައިގަންނަވާން އަންގަވައިފިއެވެ. ޒަރުބަޚުތު ކުރިޔަށްވަޑައިގެން ގޮނޑިކޮޅެއްގައި އިށީނދެވަޑައިގެންފިއެވެ. ފުރޭބުރުޒު އިރުކޮޅެއްގެފަހުން ޒަރުބަޚުތަށް ސަމާލުކަން ދެއްވައިފައި ވިދާޅުވިއެވެ.\n"ޒަރުބަޚުތެވެ. އަޅުގަނޑު ކަލާއާ ވަރަށް މުހިންމު މަސްއޫލިއްޔަތެއް އެބަ ހަވާލުކުރަމެވެ. އެނގިވަޑައިގަންނަވާނެ ފަދައިން ހަފްތާއެއްގެ ތެރޭގައި ފަރަޚުޒާދާއި ޝެހެޒާދީ އާޒަރުމީދުޚުތުގެ ކާވެނިފުޅު ޢަޤުދުކުރެވޭނެއެވެ. މަދާއިނުގެ އަމީރުންކުރެ ނުފޫޒުހުރި ޖަމާޢަތެއްގެ ބޭފުޅުން ތިއްބެވީ އެކަމާ ވަރަށްބޮޑަށް ހިތްޕުޅާ ނުވެފައެވެ."\n"ސާހިބާއެވެ. އަޅުގަނޑަށް އެނގިފައިވާ ގޮތުގައި އެކަމާބެހޭގޮތުން ސިފައިންގެ ތެރޭގައިވެސް ވަރަށްބޮޑަށް ހިތްހަމަނުޖެހުން އެބައޮތެވެ. ޝާހުޕޫރު ތަޚުތު ހާސިލުކުރެއްވުމަށްޓަކައި އާޒަރުމީދުޚުތުގެ ކާވެނިފުޅު ފަރަޚުޒާދަށް ހުށަހެޅުއްވީ ކަމުގައިވެސް ދޫދޫމަތީން އެބަވާހަކަ ދެކެވެއެވެ. އެކަމަކު އަޅުގަނޑަށް ހީވާގޮތުގައި ޝެހެޒާދީގެ އެދިވަޑައިގަތުމަކީވެސް އެއީއެވެ."\n"ކަލާގެ ޚިޔާލުފުޅު ރަނގަޅެއް ނޫނެވެ. އާޒަރުމީދުޚުތު އެކާވެނިފުޅާ ކަނޑައެޅިގެން ދެކޮޅެވެ. ފަރަޚުޒާދަށް ވަޒީރުކަން ދެއްވުމަކީ އެބޭފުޅުންގެ ޙައްޤެއް ނިގުޅައިގަނެވުން ކަމުގައި ދެކެވަޑައިގަންނަވާ އަމީރުން ތިއްބެވީ އާޒަރުމީދުޚުތުގެ ރުހިވަޑައިނުގެންނެވުމުގެ ފައިދާ ފުރިހަމަޔަށް ނަންގަވާން ތައްޔާރަށެވެ. ފަރަޚުޒާދު ޝާހުޕޫރާ އެއްކޮޅަށް ނިޔާކަނޑައެޅުއްވުމުގައި ސާބިތުކުރެއްވި ބުއްދިވެރިކަމަށްވުރެ އޭނާ ވަޒީރުކަން ޤަބޫލުކުރެއްވުމުގެ މޮޔަފުޅުކަން މާބޮޑެވެ. އާޒަރުމީދުޚުތާ ކާވެނިބައްލަވަން އުޅުއްވާކަމީ އަދި އެއަށްވުރެވެސް މާބޮޑަށް ދެކޮޅުނުޖެހޭ ކަމެކެވެ. މާބޮޑަށްވެސް ސޭވާ ކަމަކެވެ. އެކަމަކީ ކިސްރާގެ ދަރިކަނބަލުންގެ ކާވެނިފުޅު ޝާހީ ޚާންދާނުގެ ބޭރުން ކުރެވޭތީ ހިތްހަމަނުޖެހިފައިތިބި މަދާއިނުގެ އާއްމުން ރުޅިއެރުވުމަށް އޭނާއާ ދެކޮޅުވެރި އަމީރުންނަށް ފުރުސަތު ލިބިވަޑައިގަންނަވާނެ ކަމެކެވެ. އަޅުގަނޑު ބޭނުންވަނީ އޭނާ ޙިމާޔަތް ކުރެއްވުމުގެ ޒިންމާ ކަލާއާ ޙަވާލުކުރާށެވެ. އިއްޔެ އޭނާ ވަނީ ޚުރާސާނުން އޭނާގެ އަމިއްލަފުޅު ސިފައިންގެ ބައެއް ގެމަތައް މަދާއިނަށް ބަދަލުކުރައްވަން ޝަހެންޝާހުގެ ހުއްދަޔަށް އެދިވަޑައިގެންފައެވެ. ޝަހެންޝާހު އެކަމާބެހޭގޮތުން އަޅުގަނޑާ މަޝްވަރާ ކުރެއްވިއެވެ. އަޅުގަނޑު ދަންނަވައިފައިވަނީ ފަރަޚުޒާދު ޚުރާސާނުގެ ސިފައިން މަދާއިނަށް ގެންނަވައިފިނަމަ މަދާއިނުގައި އޭނާއާ ދެކޮޅުހެދުން މިހާރަށްވުރެވެސް އިތުރުވާނެކަމުގައެވެ. މިތާނގައި އޭނާޔަށް ނުރައްކަލެއް އޮތިއްޔާ އަޅުގަނޑު އޭނާ ޙިމާޔަތްކުރުމާ ހަވާލުވާން ތައްޔާރަށް ހުރިކަމުގައެވެ. ޝަހެންޝާހު ވަނީ އެކަން އަޅުގަނޑާ ހަވާލުކުރައްވައިފައެވެ. އަޅުގަނޑު އެޒިންމާ ކަލާއާ ހަވާލުކުރަމެވެ. މަދާއިނުގެ ބޮޑުންނާއި، ޝާހީ ޢާއިލާގެ މެމްބަރުން ފަރަޚުޒާދާ ދެކޮޅަށް ފާޅުގައި ނުކުމެވަޑައިގެންނެވުމުގެ ނުރައްކަލާ ކުރިމަތިލެއްވުމުގެ އެކަށޭނަކަން އަދި ވަރަށް ކުޑައެވެ. ނަމަވެސް އަޅުގަނޑުމެން ތިބޭންޖެހޭނީ އަބަދުވެސް ވަރަށް ހުސިޔާރުވެގެންނެވެ. ފަރަޚުޒާދު ހުންނަވަން އަލަށް ހަމަޖެހުނު ގަނޑުވަރަށް ދެދުވަހެއްގެ ތެރޭގައި އޭނާ ބަދަލުވެވަޑައިގަންނަވާނެއެވެ. މަދާއިނުގެ ޙާލަތާމެދު އަޅުގަނޑުމެންނަށް ހިތްހަމަޖެހުން ނުލިބޭހައި ހިނދަކު ކަލާ ހުންނަވާންވާނީ އޭނާގެ އަރިހުގައެވެ."\nއާޒަރުމީދުޚުތު ފަރަޚުޒާދާ ކާވެނިބައްލަވަން ޤަބޫލުފުޅުވީ ޝަހެންޝާހު ވަރަށްބޮޑަށް ޒުވާބު ކުރެއްވުމަށްފަހުގައެވެ. އެކަމަކު އެކަމަނާގެ ހިތްޕުޅުގައިވަނީ ކީކޭކަމެއް އެކަކަށްވެސް ނޭނގޭނެއެވެ. ޝަހެންޝާހާ އަރައިރުންވެވަޑައިގަތުމަށްފަހު އެކަމަނާގެ ކުށް ޤަބޫލުކުރެއްވީ ކަމުގައިވެސް ވެދާނެއެވެ. އެކަމަނާގެ މުސްތަޤްބަލާމެދު ވިސްނައިވަޑައިގެންނެވުމަށްފަހު ޝަހެންޝާހުގެ ވަޒީރުގެ އަނބިކަނބަލުންގެ ޙައިޘިއްޔަތުން ޝާހީ ޢާއިލާގެ އެހެނިހެން މެމްބަރުންނަށްވުރެ ޚާއްޞަ އިމްތިޔާޒެއް ލިބިވަޑައިގަންނަވާނެކަން ޤަބޫލުކުރެއްވީ ކަމުގައިވެސް ވެދާނެއެވެ. ހަމައެފަދައިން ޙާލަތު ނިޔާކޮށްފައިވާގޮތުން އެކަމަނާގެ ހިތާމަފުޅާއި ހިތްޕުޅުގައިވާ ކޯފާ ހިނިތުންވެވަޑައިގަތުމުގެ ޒަރީޢާއިން ފޮރުއްވަން މަސައްކަތްޕުޅުކުރައްވަނީ ކަމުގައިވެސް ވެދާނެއެވެ. އެކަމަނާގެ ބަދަލު ހިއްޕެވުމުގެ ޖަޒުބާތަށް ފިނިކަން ހޯއްދަވަން މުނާސަބު ވަގުތަކަށް އިންތިޒާރު ކުރެއްވުމަކީވެސް ދުރުކަމެއް ނޫނެވެ. އެކަމަނާގެ ނާރުފުޅުތަކުގައިވަނީ ސާސާނީ ލެއެވެ. އަޅުގަނޑަށް ޔަޤީނެވެ. މަސްރަޙު އެކަމަނާއަށް ކިރިޔާވެސް ފަހިވެލައިފިނަމަ އެކަމަނާގެ ބޭނުންފުޅު ހާސިލުކުރެއްވުމަށްޓަކައި ކިތަންމެ ބޮޑު ނުރައްކަލަކާ ކުރިމަތިލައްވަންވެސް އެކަމަނާ ތައްޔާރަށް ހުންނަވަނިކޮށް ކަލާއަށް ފެނިވަޑައިގަންނަވާނެއެވެ. ފަރަޚުޒާދަކީ ވަރުގަދަ ޝަޚްޞިއްޔަތެކެވެ. އެކަމަކު ވަރުގަދަ ޝަޚްޞިއްޔަތެއް ޝަހެންޝާހުގެ ވަޒީރުގެ ޙައިޘިއްޔަތުން މަދާއިނުގެ އަމީރުންގެ އިސްތަށިފުޅަށް ސަވާރުވެވަޑައިގެންނެވުމަކީ މަދާއިނުގެ އަމީރުން ރުހިވަޑައިގަންނަވާނެ ކަމެއް ނޫނެވެ. އާޒަރުމީދުޚުތު އިދިކީލި ރޭއްވެވުމެއް ނުރޭއްވެވި ކަމުގައިވިޔަސް މަދާއިނުގެ ބޮޑުން މާގިނަދުވަހަކު އަރާމުގައެއް ނުތިއްބަވާނެއެވެ."\nފުރޭބުރުޒު އެހައިތަނުން ވާހަކަފުޅު ހުއްޓައިލެއްވިއެވެ. އޭނާ މޭޒުކޮޅުމަތީން ކަރުދާހެއް ނަންގަވައިފައި ޒަރުބަޚުތަށް ދިއްކޮށްލައްވަމުން ވިދާޅުވިއެވެ. "މިއީ ވޭތުވެދިޔަ އަހަރުތަކުގައި ކުރީގެ އެކިއެކި ރަސްރަސްކަލުންނާ ދެކޮޅަށް ރޭވުނު ރޭވުންތަކުގެ ތެރެއިން ގާތްގަނޑަކަށް ހުރިހައި ރޭވުންތަކެއްގައި ބައިވެރިވެވަޑައިގެންނެވި ބޮޑުންގެ ލިސްޓެކެވެ. މިނަންތައް ދަސްފުޅު ކުރައްވައިފައި މި ކަރުދާސް އަންދައިލައްވާށެވެ. މިބޭފުޅުންނަކީ މިހާރު ޝާހުޕޫރުގެ ޙިމާޔަތުގައިވެސް އެންމެ ބާރަށް ނަޢުރާ ކުރައްވާ ބޭފުޅުންނެވެ. ފަރަޚުޒާދު ޝާހުޕޫރުގެ ބަދަލުގައި އާޒަރުމީދުޚުތު ތަޚުތުގައި ބޭންދެވިނަމަ އެކަމަނާއަށް ތާއީދުކުރައްވާ ބޮޑުންގެ އެންމެކުރީ ސަފުން ޖާގަ ހޯއްދަވަން މަސައްކަތްކުރެއްވީހީވެސް މިބޭފުޅުންނެވެ. ފަރަޚުޒާދަށް އެއްވެސް ނުރައްކަލެއް އޮތްކަމަށް ކަލާ ދެކެވަޑައިގަންނަވާކަން މިއިން ބޭފުޅަކަށް ރޭކާލިޔަވެސް ނުދެއްވާށެވެ. އާޒަރުމީދުޚުތަށްވެސް އެއްވެސްކަހަލަ ޝައްކެއް ވެވަޑައިގެންނެވިޔަ ނުދެއްވާށެވެ. ކަލާ އަމިއްލަ ލޯފުޅުން ބައްލަވާށެވެ. އަމިއްލަ ކަންފަތްޕުޅުން އަޑުއައްސަވާށެވެ. އަމިއްލަ ސިކުނޑިފުޅުން ވިސްނައިވަޑައިގަންނަވާށެވެ. އެކަމަކު ކަލާގެ ދޫފުޅު ކަލާގެ އިޚްތިޔާރުގައި ބައްލަވާށެވެ. އޭރުން ކަލާއާމެދު މިބޭފުޅުންގެ ސަމާލުކަން ކުޑަވެ އަޅުއްވައިނުލައްވާތަން އަތުވެދާނެއެވެ. އެއަށްފަހު ކަލާއަށް މާގިނަ ކަންތައް ފެނިވަޑައިގަންނަވާނެއެވެ. މާގިނަ އަޑުތައް އިވިވަޑައިގަންނަވާނެއެވެ. މާރަނގަޅަށް ވިސްނައިވަޑައިގެންނެވޭނެއެވެ. ވަގުތު އައުމުން މާރަނގަޅަށް ކަންކަން ނިންމެވޭނެއެވެ. ކަލާގެ އަރިހުގައި ގެންދަވާނީ ފަންސަވީހަކަށް ތިރީހަކަށް މީހުންނެވެ. އެބައެއްގެ ވިސްނުންތެރިކަމާއި، ވަފާތެރިކަމާއި، ހިތްވަރުގަދަކަމާމެދު ފުރިހަމަޔަށް އިތުބާރުކުރެއްވޭ މީހުންނެވެ. ދެން ކަލާ ވަޑައިގެންނެވިޔަސް އެންމެ ރަނގަޅެވެ."\nފަލަސްޠީނުގެ ޔާފާގެ (އިސްރާއީލުގެ ޓެލްއަވީވު ގެ) މިސްކިތެއް، ޔާފާ އަކީ ވަރަށް ތާރީޚީ ރަށެއް. އަލްގުދުސުގެ ބަނދަރުރަށް ---\nޒަރުބަޚުތު ތެދުވެވަޑައިގެން ސަލާންކުރައްވައިފިއެވެ. އޭނާ ކޮޓަރީން ނުކުމެވަޑައިގަންނަވާން ހިންގަވައިގެންނެވުމުން ފުރޭބުރުޒު އޭނާއަށް ވިދާޅުވެ މަޑުކުރުއްވައިފައި ވިދާޅުވިއެވެ. "ރޭގައި ސަރޫޝުގެ ޤާސިދެއް އައެވެ. އޭނާ ލިޔުއްވައިފައިވާގޮތުން يـاسمـين ކަލާގެ ކޮއްކޮގެމަތީން ހަނދާންވާތީ ވަރަށްބޮޑަށް އުޅެއެވެ. އެއްކަލަ ޢަރަބި ކުއްޖާ އެތާނގައި ހުންނަނީ ވަރަށް އުފަލުންނެވެ."\nޒަރުބަޚުތު ސުވާލުކުރެއްވިއެވެ. "އޭނާ އެނބުރިވަޑައެއް ނުގަންނަވާނެތޯއެވެ؟"\nފުރޭބުރުޒު ޖަވާބު ދެއްވިއެވެ. "ސަރޫޝް ލިޔުއްވައިފައިވެއެވެ. އޭނާގެ ލަޝްކަރު ހަނގުރާމައިގައި ބައިވެރިވާއިރު އެ ތުއްތު ސިފައިންގެ މީހާ އޭނާގެ އަރިހުގައި ހުންނާނެއެވެ. އީރާނުގެ ތަޖުރިބާކާރު ސިފައިން އޭނާގެ މަސައްކަތާމެދު ފަޚުރުވެރިވާނެއެވެ."\nޝެހެޒާދީ އާޒަރުމީދުޚުތު އެކަމަނާގެ ގަނޑުވަރުގެ ގޮނޑިކޮޅެއްގައި އިންނެވިއެވެ. ކަނީޒެއް އެކަމަނާގެ އިސްތަށިފުޅުގައި ފުނާކޮޅު ތުރުކުރާން ހުއްޓެވެ. އެހެންކުއްޖެއް މޫނުބަލާ ލޯކޮޅެއް ހިފައިގެން އެކަމަނާގެ ކުރިފުޅުމަތީގައި ހުއްޓެވެ. ޚާދިމާއެއް އެކޮޓަރިކޮޅަށް ވަދެއްޖެއެވެ. އޭނާ ދެންނެވިއެވެ. "ސާހިބު ކަމަނާފާނެވެ. ސިޔާދުޚަޝް އަރިހަށް ހާޒިރުވުމުގެ ހުއްދަ އެދެއެވެ."\nއާޒަރުމީދުޚުތު އަތްޕުޅުން އިޝާރަތްކޮށްލެއްވުމުން އެ ޚާދިމާ ބޭރަށް ނުކުމެއްޖެއެވެ. ސިޔާދުޚަޝް އެކޮޓަރިކޮޅަށް ވަދެއްޖެއެވެ. ޝެހެޒާދީ ވަރަށް ފަރި ހިނިތުންވެވަޑައިގެންނެވުމަކާއެކު އޭނާއާ ދިމާޔަށް ބައްލަވައިލެއްވިއެވެ. އެކަމަކު ކުއްލިޔަކަށް ސީރިޔަސްވެވަޑައިގެންފައި ވިދާޅުވެއެވެ. "މިހާރު ކަލޭ އަހަރެންގެ ގާތަށް އަންނައިރު ވަރަށްބޮޑަށް ރައްކާތެރިވާން ޖެހޭނެއެވެ. ޝާހުޕޫރުގެ ޖާސޫސަކަށް ކިރިޔާ ޝައްކެއްވެލިޔަސް އަހަރެންގެ ހާލު ޤައިދީއަކާ ތަފާތެއް ނުވާނެއެވެ."\nސިޔާދުޚަޝް ކުރިޔަށްޖެހި އާޒަރުމީދުޚުތުގެ އަތްތިލަފުޅުގައި ބޮސްދީފިއެވެ. އޭނާ ފަހަތަށް ޖެހިލައިފައި ޝަހެޒާދީގެ ކުރިފުޅުމަތީގައިހުރި ގޮނޑިކޮޅެއްގައި އިށީނދެއްޖެއެވެ. އޭނާ ދެންނެވިއެވެ. "ގަނޑުވަރުގެ ފާރަވެރީންގެ ވެރިޔާއަކީ އަޅުގަނޑުގެ މާބެގެ ކުއްޖެއްކަމާއި އަޅުގަނޑު އޭނާއާ ބައްދަލުވާން އައިސް އުޅޭކަން ޝާހުޕޫރަށް އެނގިވަޑައިގަންނަވާނެއެވެ."\nއާޒަރުމީދުޚުތު ވިދާޅުވިއެވެ. "ފަހަރެއްގައި ޝާހުޕޫރަށް ނުވަތަ ޕޫރާންދުޚްތަށް ކުއްލިޔަކަށް މިދިމާޔަށް ވަޑައިގެންނެވި އެބޭފުޅުންނަށް ކަލޭ ފެނިވަޑައިގެންފިނަމަ ކަލޭގެ މާބެގެ ދަރިފުޅުގެ ގޭގެ ބަދަލުގައި އޮޅިގެން މިގެޔަށް އާދެވުނިއްޔޭ ދަންނަވައިގެން އެބޭފުޅުންގެ ހިތްޕުޅު ހަމަޖައްސައިދެވޭނެހެއްޔެވެ؟"\nސިޔާދުޚަޝް ހީނލައިފައި ދެންނެވިއެވެ. "ސާހިބުކަމަނާފާނެވެ. ފިކުރުފުޅު ނުކުރައްވާށެވެ. އެބޭފުޅުން ވަޑައިގަންނަވާ މަގުތަކުގައި ފާރަވެރީން ތިބޭނެއެވެ. އެއިން ބޭފުޅަކު އެބޭފުޅުންގެ ގަނޑުވަރުން ނުކުމެވަޑައިގެން ކަމަނާފާނުގެ ގަނޑުވަރާ ދިމާޔަށް ވަޑައިގަންނަވާނަމަ އެމީހުން އަޅުގަނޑަށް ޚަބަރުދޭނެއެވެ. މިގަނޑުވަރުގެ ބަގީޗާގެ ތެރެއިންލައިފައި އަޅުގަނޑަށް މާގިނައިރެއްނުވެ އެގެޔަށް ދެވިދާނެއެވެ. އަނެއްކާ މިވަގުތު ޝާހުޕޫރާއި ފަރަޚުޒާދާ ދެބޭފުޅުންގެ ބައްދަލުކުރެއްވުމެއް ހިނގަމުންދަނީއެވެ. އެބައްދަލުކުރެއްވުން ނިންމައިނުލައްވަނީހެއް ޝާހުޕޫރުގެ ޚާދިމެއްވެސް ޖާސޫސެއްވެސް އެހެންފަރާތަކަށް ސަމާލުކަމެއް ނުދޭނެއެވެ. އަޅުގަނޑު ސާހިބުކަމަނާފާނަށް ދަންނަވަން މިއައީ އަމީރުންނާއި ސިފައިންގެ އޮފިސަރުންކުރެ ގިނަބޭފުޅުން އަޅުގަނޑުމެންނާއެކުގައި ތިއްބެވި ވާހަކައެވެ. ފަރަޚުޒާދު މަދާއިނުގައި ފައިތިލަފުޅު ސާބިތުކުރެއްވުމުގެ ފުރުސަތު އަރުއްވާކަށެއް އެބޭފުޅުން ބޭނުންފުޅެއް ނޫނެވެ. ފަރަޚުޒާދަށް ފުރުސަތެއް ލިބިވަޑައިގެންނެވިހައި އަވަހަކަށް އޭނާގެ ދަރިކަލުން ރުސްތުމަށް ކޮމާންޑަރ އިން ޗީފްކަން ދެއްވަން މަސައްކަތް ކުރައްވާނެކަން އެނގޭތީ ސިފައިންވެސް ތިބީ ހިތްހަމަނުޖެހިފައެވެ. އެއްވެސް މައްސަލައެއްގައި ފަރަޚުޒާދު ނުގަބޫލުފުޅު ގޮތެއް ހައްދަވާކަށެއް ޝާހުޕޫރަކަށް ކެރިވަޑައެއް ނުގަންނަވާނެއެވެ."\nއާޒަރުމީދުޚުތު ވިދާޅުވިއެވެ. "ތިޔަވާހަކަ ދައްކަން ކަލޭ އަހަރެންގެ ގާތަށް އައުމުގެ ނުރައްކަލާ ކުރިމަތިލާކަށެއް ބޭނުމެއް ނޫނެވެ. ބޭރުގެ ޚަބަރުތައް އަހަންނާ ހަމަޔަށް ގެނެސްދޭނެ މީހުން ގަނޑުވަރުތެރޭގައިވެސް ތިބޭނެއެވެ. އަހަރެން ހަމައެކަނި އިންތިޒާރުކުރަނީ ދައުލަތުގެ ބޮޑުންނާއި ސިފައިންގެ އޮފިސަރުންގެ ތެރޭގައި ތިއްބެވި އަހަންނަށް ތާއީދުކުރައްވާ ބޭފުޅުން ބަޣާވަތުގެ ދިދަ އުފުއްލަވަން ހަމަޖައްސަވައިފައިއޮތީ ކޮންދުވަހެއްކަން އޮޅުންފިލުވުމަށެވެ."\nސިޔާދުޚަޝް ޖަވާބުދިނެވެ. ބަޣާވަތުގެ ދިދަ ނަގާކަށެއް އަޅުގަނޑުމެންނަކަށް ބޭނުމެއް ނުވާނެއެވެ. އޮތީ އެންމެ ކަމެކެވެ. އެއީ މަދާއިނުގެ އަހުލުވެރީން އެއްދުވަހަކު ހެނދުނު ނިދީން ހޭލާއިރު އިވޭނެ ޚަބަރަކީ ޝެހެޒާދީ އާޒަރުމީދުޚުތަށްޓަކައި ޤުރުބާންވާން ތައްޔާރަށްހުރި މީހަކު ޝާހުޕޫރާއި ފަރަޚުޒާދު އެކަމަނާގެ މަގުން އެއްކިބާކޮށްލައިފި ޚަބަރެވެ."\nއާޒަރުމީދުޚުތު ހިނިފުޅުވަޑުވައިލެއްވިއެވެ. "އެފިދާއީގެ ނަމަކީ ސިޔާދުޚަޝްއެވެ."\n"އާދޭހެވެ. އަޅުގަނޑު މިހިރީ އެކަންތައް ބޮލަރުވައިގެންނެވެ. އެކަމަކު އަޅުގަނޑުގެ ކުރިމަތީގައި ބައެއް އުނދަގޫތައް އެބަހުއްޓެވެ. އަޅުގަނޑު ކަމަނާފާނުގެ އަރިހަށް މިއައީ އެކަންކަމާ ހުރެއެވެ. ފަރަޚުޒާދުގެ ކިބައިން ސަލާމަތްވެގަތުމަކީ އަޅުގަނޑަށް ކުޑަކޮށްވެސް އުނދަގޫކަމެއް ނޫނެވެ. އެކަމަކު އެހައިތަނުން ޝާހުޕޫރުގެ ފާރަވެރީންގެ ލަޝްކަރު ކުއްލިޔަކަށް މައިދާނަށް ނުކުމެއްޖެނަމަ ކަމަނާފާނަށް ތާއީދުކުރާނެ މީހަކު ދާދި މަދުވާނެއެވެ. އަޅުގަނޑުމެންގެ ނަސީބު ދެރަކަމުން ޝާހީ ފާރަވެރީންގެ ލަޝްކަރުގެ ކޮމާންޑަރަކީ އެއިރަކު އޮންނަ ސަރުކާރަކަށް އިންތިހާދަރަޖައިގެ ވަފާތެރިޔެކެވެ."\nއާޒަރުމީދުޚުތު ވިދާޅުވިއެވެ. "އަހަރެން ފުރޭބުރުޒު ރަނގަޅަށް ދަންނަމެވެ. ކަލެޔަށް ފަރަޚުޒާދާއި ޝާހުޕޫރު މަގުން އެއްކިބާކޮށްލެވިއްޖެނަމަ އޭނާ އަހަންނަކާ ދެކޮޅެއް ނަހައްދަވާނެއެވެ."\nސިޔާދުޚަޝް ދެންނެވިއެވެ. "އެކަމަކު އޭނާ ފަރަޚުޒާދުގެ ހަށިފާރަވެރިޔަކަށް ހައްދަވައިފައިވަނީ އަޅުގަނޑު ވަރަށް ނުރައްކާތެރިކަމުގައި ދެކޭ ޒުވާނެކެވެ."\n"އޭނާގެ ނަމަކީ ޒަރުބަޚުތެވެ."\n"ކަލޭ އޭނާދެކެ ބިރުގަންނަނީހެއްޔެވެ؟"


Vaccine nujahaa kudhin vahdhaa schoolge mauloomaathu hissaa kurahvaa: Education Minister - AO News\nވެކްސިން ނުޖަހާ ކުދިން ވައްދާ ސްކޫލްގެ މަޢުލޫމާތު ހިއްސާކުރައްވާ: އެޑިޔުކޭޝަން މިނިސްޓަރ\nވެކްސިން ނުޖެހިޔަސް ކުދިން ވައްދާ ސްކޫލެއް އައްޑޫ ސިޓީގައި ހުންނަ ކަމަށް ކުޑަކުދިންގެ ޚާއްސަ ޑޮކްޓަރު، ޑރ. އަޙްމަދު ފައިސަލް ވިދާޅުވުމާއި ގުޅިގެން، އެ މަޢުލޫމާތު ހިއްސާކޮށްދެއްވުމަށް އެޑިޔުކޭޝަން މިނިސްޓަރ، ޑރ. ޢާއިޝަތު ޢަލީ އެދިވަޑައިގެންފި އެވެ.\nޑރ. ފައިސަލް އިއްޔެ ކުރެއްވި ޓްވީޓަށް ރައްދުދެއްވައި މިއަދު ކުރެއްވި ޓްވީޓެއްގައި މިނިސްޓަރ ވިދާޅުވީ ތަޖުރިބާކާރު ބޭފުޅުން އެފަދަ ވާހަކަތައް ފެތުރުމުން އާންމުންގެ ތެރޭގައި ބިރުވެރިކަމާއި ނުތަނަވަސްކަން އުފެދޭ ކަމެއް ކަމަށެވެ.\nWhen professionals insinuate such things fear and uncertainty tend to spread among the public. Would appreciate if the good doctor can share the information he has with us so that we can attend to it as soon as possible.\n— Aishath Ali (@aisthly) January 13, 2020\nއެހެންނަމަވެސް ވީހާވެސް އަވަހަކަށް އެ މައްސަލަ އެޑިޔުކޭޝަން މިނިސްޓްރީން ބެލުމަށް، އެކަމާއި ގުޅޭގޮތުން ޑރ. ފައިސަލް އަށް އެނގިވަޑައިގެންފައިވާ މަޢުލޫމާތު ހިއްސާކޮށްދެއްވުމަކީ ރަނގަޅު ކަމެއް ކަމަށް މިނިސްޓަރ ވިދާޅުވި އެވެ.\nދޮޅު އަހަރު ފަހުން ރާއްޖެއިން ހިމަބިހި ފެނުމާއި ގުޅިގެން، ބޮޑު ބަންދަށްފަހު އިއްޔެ ސްކޫލްތައް ހުޅުވުމަކީ ރައްކާތެރިކަމެއްތޯ މީހަކު ކުރި ސުވާލަކަށް ޖަވާބުދެއްވައި ކުރެއްވި ޓްވީޓެއްގައި ޑރ. ފައިސަލް ވިދާޅުވީ ސުކޫލަށް ވައްދަނީ ވެކްސިން ޖަހާ ހަމަކޮށްފައި ކަމަށާއި، ވެކްސިން ޖަހާފައި ތިބި ކުދިންނަށް އެކަމުގެ ނުރައްކަލެއް އަދި އެކުދީންގެ ސަބަބުން އެހެންމީހުންނަކަށްވެސް ނުރައްކަލެއް ނެތް ކަމަށެވެ.\n“މީގެ މައްސަލަޔަކީ ވެކްސިން ނުޖަހާ ސުކޫލްތަކަށް ވައްދާތީ އައްޑޫގައި ހުންނާނެ ސުކޫލެއް ވެކްސިން ނުޖަހާ ވައްދާ”، އެ ޓްވީޓްގައި ޑރ. ފައިސަލް ވިދާޅުވެފައި ވެއެވެ.\nނަމަވެސް އެއީ ކޮން ސްކޫލެއްކަން ޑރ. ފައިސަލް ހާމަކުރައްވާފައެއް ނުވި ނަމަވެސް، އެ ސްކޫލަކީ ގިނަ އަދަދެއްގެ ކުދިން ވެކްސިން ނުޖަހާ އުޅޭ ސްކޫލެއް ކަމަށް އޭނާ ވިދާޅުވި އެވެ.\nމީގެ އިތުރުން ޑރ. ފައިސަލް ވަނީ މާލޭގައިވެސް އަދި އެހެން ރަށްރަށުގައިވެސް ވެކްސިން ނުޖަހާ ކުދިން ސްކޫލްތަކަށް “އަޑިއަޑިން” ވައްދާ ކަމަށް ތުހުމަތުކުރައްވައިފަ އެވެ.\nޑރ. ފައިސަލް މިހެން ވިދާޅުވުމާއި ގުޅިގެން ގިނަ ބަޔަކު ދަނީ އެއީ ކޮން ސްކޫލެއްތޯ ކަމާއި، އެގޮތަށް ކަމެއް ހިނގާކަން އެޑިޔުކޭޝަން މިނިސްޓްރީއަށް އެނގޭތޯ ސުވާލު އުފައްދަމުންނެވެ. އަދި އެ ސްކޫލާމެދު ކަމާބެހޭ ފަރާތްތަކުން ފިޔަވަޅު އަޅާނެ ކަމަށް އުންމީދުކުރާ ކަމަށްވެސް ބައެއް މީހުން ވަނީ ބުނެފަ އެވެ.\nއެކަމާއި ގުޅިގެން ޑރ. ފައިސަލް ވިދާޅުވީ ވެކްސިން ނުޖަހާ ސުކޫލަށް ވައްދާ ގިނަ ސުކޫލްތައް ދައުލަތަށް އެނގޭނެ ކަމަށާއި، މައްސަލައަކީ ފިޔަވަޅު އަޅަންވީމާ އަދުލު އިންސާފާއި ހަމަހަމަކަން ނެތުން ކަމަށެވެ.\nގިނަ ދުވަސްތަކަކަށްފަހު ރާއްޖެއިން ހިމަބިހި ފެނިފައިވާއިރު، އެޗްޕީއޭ އިން ބުނީ ހިމަބިހި ޖެހިގެން ފަރުވާ ހޯދި ކުއްޖާއަކީ މީސަލްސް ވެކްސިންގެ ދެޑޯޒު ފުރިހަމަ ނުކޮށް ހުރި ކުއްޖެއް ކަމަށެވެ.\nއެގޮތުން ހިމަބިއްސަށް ޕޮޒިޓިވް ވެފައިވަނީ މާލެ ސަރަހައްދުގައި ދިރިއުޅޭ އުމުރުން ތިން އަހަރުގެ ފިރިހެން ކުއްޖެއް ކަމަށާއި، މިބަލި ދެނެގެނެވެފައިވަނީ ރާއްޖޭގައި ޤާއިމުކޮށްފައިވާ ހިމަބިއްސާއި ރުބެއްލާގެ ސަވައިލެންސް ނިޒާމުގެ ތެރެއިން ކަމަށް އެޗްޕީއޭ އިން ވަނީ ބުނެފަ އެވެ. މި ނިޒާމުގެ ދަށުން، ހުން އައުމާއެކު ހަމުގައި ބިހި ނަގައިފިނަމަ މީސްލްސް އަދި ރުބެއްލާއަށް ޓެސްޓް ކުރެވޭނެ ކަމަށާއި، އެގޮތުން 2019 ވަނަ އަހަރު 66 މީހަކު މީސްލްސް އަދި ރުބެއްލާއަށް ޓެސްޓުކުރެވުނު ކަމަށް އެޗްޕީއޭ އިން ބުނެއެވެ.\nއެކުއްޖާއަށް އައިޖީއެމްއެޗްގައި ފަރުވާދިނުމަށްފަހު، ކުއްޖާގެ ހާލު ރަނގަޅުވެ، އަދި އޭނާގެ ފަރާތުން ބަލި ފެތުރޭ މުއްދަތު ފާއިތުވެފައިވާތީ އެކުއްޖާ މިހާރު ހޮސްޕިޓަލުން ދޫކޮށްލާފައެވެ. އެޗްޕީއޭ އިން ވަނީ އެކުއްޖާގެ ފަރާތުން ބަލި ފެތުރުމުގެ ފުރުސަތު އޮތް ދުވަސްވަރު ދެނެގަނެ، އެ ދުވަސްތަކުގައި އެކުއްޖާއާއެކު އުޅެފައިވާ ނުވަތަ ކައިރިވެފައިވާ ފަރާތްތައް ހޯދާ، އޭގެ ތެރެއިން މީސްލްސް ވެކްސިންގެ ދެ ޑޯޒް ފުރިހަމަކޮށްފައި ނުވާ ފަރާތްތަކަކަށް ވެކްސިން ޖެހޭނެ އިންތިޒާމް ހަމަޖައްސާފައެވެ.\nމީގެ އިތުރުން މިއަދުވެސް ހިމަބިޖި ޖެހިގެން 17 އަހަރުގެ ފިރިހެން ކުއްޖަކު އައިޖީއެމްއެޗްގައި ފަރުވާ ހޯދަމުންދާ ކަމުގެ މަޢުލޫމާތު ވަނީ ލިބިފައެވެ.\nހިމަބިއްސަކީ ވައިގެ ޒަރީއާއިން ވަރަށް ހަލުވިކަމާއެކު ފެތުރޭ ބައްޔެއް ކަމުން، ވެކްސިންގެ ދެ ޑޯޒް ފުރިހަމަ ނުކުރާ ފަރާތްތަކަށް، ބަލި ޖެހިފައިވާ މީހެއްގެ ފަރާތުން ބަލި ފެތުރުމުގެ ފުރުސަތު އޮންނާނެ އެވެ.\nރާއްޖެއަކީ ހިމަބިހި ނައްތާލެވިފައިވާ ޤައުމެއް ކަމުގައި ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ކަނޑައެޅީ 2017 ވަނަ އަހަރުގެ ޖޫން މަހުގެ 30 ވަނަ ދުވަހުއެވެ.\nހިމަބިހިއެޑިޔުކޭޝަން މިނިސްޓަރ ޑރ. އައިޝަތު އަލީއެޗްޕީއޭވެކްސިންމިނިސްޓްރީ އޮފް އެޑިޔުކޭޝަންޑރ. އަޙްމަދު ފައިސަލް


ކުރިއަށް އޮތް 24 ގަޑިއުރުގެތެރޭގައި ރާއްޖޭގެ މޫސުން ފާއިތުވި 24 ގަޑިއިރަށް ވުރެ ގޯސްވާނެ ކަމަށް ލަފާކުރެވޭ ކަމަށް މޫސުމާ ބެހޭ އިދާރާ ، މޯލްޑިވްސް މީޓިއޮރޮލޮޖިކަލް ސާވިސަސް ( އެމްއެމްއެސް) އިން ބުނެފިއެވެ.\nއެ އިދާރާ އިން މިއަދު ބުނީ އިއްޔެ ހެނދުނު 8.00 އިން ފެށިގެން މިއަދު ހެނދުނު 8.00 އާ ހަމައަށް ކުރި ވިއްސާރައިގައި އެންމެ ބާރަށް ވައިޖެހިފައި ވަނީ ސ. ގަމަށް ކަމަށެވެ. އެގޮތުން ގަޑިއަކު 47 މޭލުގެ ބާރުމިނުގައި ގަމަށް ވައި ޖެހުނު ކަމަށް ބުންޏެވެ.\nކުރިއަށް އޮތް 24 ގަޑި އިރުގެ ތެރޭގައި އަންނަ ވިލާގަނޑުތަކުގައި އެއަށް ވުރެ ވައި ބާރުވާނެ ކަމަށް އެއިދާ އިން ލަފާކުރެއެވެ. އެގޮތުން ވިލާގަނޑުގައި ގާތްގަނޑަކަށް 40 މޭލާއި 50 މޭލާ ދެމެދުގެ ބާރުމިނެއްގައި ވައިޖެހޭނެ ކަމަށް އެމްއެމްއެސް އިން ބުންޏެވެ.\nފާއިތުވި 24 ގަޑި އިރުގެ ތެރޭގައި ރާއްޖޭގެ ބޮޑު ބަޔަކަށް ވިއްސާރަކުރި އިރު މެދުތެރެއާއި ދެކުނުގެ ބައެއް ރަށްތަކަށް ގުގުރުމާއެކު ބޯކޮށް ވާރޭ ވެހިފައި ވެއެވެ. އެގޮތުން އިއްޔެ ހެނދުނު 8.00 އިން ފެށިގެން މިއަދު ހެނދު 8.00 އާ ހަމައަށް މާލެއަށް 98 މިލިމީޓަރުގެ ވާރޭ ވެހިފައިވެ އެވެ. ދެވަނަ އަށް އެންމެ ބޯކޮށް ވާރޭ ވެހުނު ކަމަށް ރެކޯޑްކުރެވިފައިވާ ސ. ގަމަށް 39 މިލިމީޓަރުގެ ވާރޭ ވެހުނު އިރު ގދ. ކާޑެއްދުއަށް 34 މިލިމީޓަރުގެ ވާރޭ ވެހިފައިވެ އެވެ.\nކުރިއަށް އޮތް 24 ގަޑި އިރުގެ ތެރޭގައި ރާއްޖޭގެ އެކި ހިސާބުތަކަށް ގުގުރުމާ އެކު ބޯކޮށް ވާރޭ ވެހޭނެ ކަމަށް ލަފާކުރެވެ އެވެ.\nގަދަވަޔާ އެކު ބޯކޮށް ވާރޭ ވެހޭނެ ކަމަށް ލަފާކުރެވޭތީ ކަނޑު ދަތުރުކުރާ ފަރާތްތަކުން މޫސުމަށް ސަމާލުވުމަށް އެމްއެމްއެސްއިން އިލްތިމާސް ކުރެ އެވެ.\nއިއްޔެއާއި މިއަދު ރާއްޖޭގެ ބޮޑު ބަޔަކަށް ބޯކޮށް ވާރޭ ވެހުނުކަމުގައި ވިޔަސް ރާއްޖެ ހިމެނޭ ދެކުނު އޭޝިއާ ސަރަހައްދުގެ ބޮޑު ބަޔަކަށް މިއަހަރުގެ ހުޅަނގު މޫސުމުގައި ވާރޭ ވެހޭނީ މަދުން ކަމަށް ވަނީ ލަފާކުރެވިފަ އެވެ. އެގޮތުން އިންޑިއާގެ ބޮޑު ބަޔަކާއި ސްރީލަންކާއާއި ރާއްޖޭގެ އުތުރުގެ އަތޮޅުތަކަށް ވާރޭ ވެހޭނީ އާއްމުކޮށް ހުޅަނގު މޫސުމުގައި ވެހޭ ވަރަށް ވުރެ މަދުން ކަމަށް ވަނީ ލަފާކުރެވިފަ އެވެ. އެގޮތަށް ލަފާ ކުރެވޭކަން ހާމަކޮށްފައި ވަނީ މިދިޔަ އޭޕްރިލް މަހުގެ 14 އިން 23 އަށް އިންޑިއާގެ ޕޫނާގައި ބޭއްވި "ސައުތު އޭޝިއަން ކްލައިމެޓް އައުޓްލުކް ފޯރަމް އަށް ފަހު ނެރެފައިވާ 2014 މޮންސޫން ސީޒަން ރެއިންފޯލް ކޮންސެންސަސް ސްޓޭޓްމެންޓްގަ އެވެ.\nއަރުޝީފަށް ނެގީ 06/01/2017 22:35\nއެންމެފަހުން އަޕްޑޭޓްކުރީ 16/10/2018 07:07\nއަލީ ރާޒީ 39 މިނެޓު ކުރިން


Zuvaanaa | Safuhaa\nމެންދުރުގެ ވަގުތެވެ. މާލޭގެ މަގުތަކަށް ވެރިވެފައިވަނީ އާދަޔާޚިލާފު އުދާސްކަމެކެވެ. އެ އުދާސްތަކުގެ ތެރޭގައި މަގުފިރުމަމުން އައި މުސްކުޅި "ޒުވާނާ" ފެނިފައި ލިބުނީ އާދަޔާޚިލާފު ހައިރާންކަމެކެވެ. އޭނާގެ ދަށްބޮލުގައި ހުރި ހައެއްކަ އިސްތަށި ނެތްނަމަ މުޅިބޯ ހީވާނީ "ބަރަބޮލެއް" ހެންނެވެ. އިރަށްވުރެ ދަޅަގަދަވެފައިވާ ތަލައާއި، ވަޅުވަދެފައިވާ ދެލޮލާއި، ދެކޮލުގެ އިތުރުން، ކުދި ރުލާއި ބޮޑެތި ރުލުން ފުރިފައިވާ މޫނާއި، އަތުގެ ކުރަކިވެފައިވާ ހަންގަނޑު، އޭނާގެ އުމުރު ފަސްދޮޅަހަށްވުރެ ދަށްނުވާނޭކަމަށް ބުނަމުންދެއެވެ.\nހަށިގަނޑު މިފަދަ ގޮތަކަށް ހުރިނަމަވެސް އެއީ "ޒަމާނީ ޒުވާނެކެ"ވެ. ކަރުގައި އަޅާފައިވަނީ ހަމަ އެންމެ ފަހުގެ ފަލަ ޗޭނުފަށެކެވެ. ދެ އަތުގައިވެސް ޗޭނާއި ޕެކިނެވެ. ދެކަންފަތް ތޮރުފާ ބޮޅު އަޅުވާފަ އެވެ. ދަށްބޮލުގައި ހުރި ލޯލިކޮޅުގައިވެސް އެހެރީ ކުޖައްސާފަ އެވެ.\nބަލިކަށި ހިނގުމެއްގައި އޭނާ ހިނގަމުން ދިޔައިރު، މަގުހިނގާ މީހުންގެ ކަޅިތައް އޭނާއާ ދިމާއަށް ހުއްޓެމުން ދިޔައީ ތަފާތު ގޮތްގޮތަށެވެ. އެއްބަޔަކު ބަލަނީ ހައިރާން ކަމާއެކުގަ އެވެ. އަނެއްބަޔަކު ބަލަނީ މަލާމާތުގެ ހިނިތުންވުމަކާއެކުގަ އެވެ. އަނެއްބަޔަކު ސުވާލުގެ ނަޒަރަކުންނެވެ. ހައްތާވެސް، ޢާންމުކޮށް ނުފެންނަ މަންޒަރަކަށް ވާތީ ބަލާމީހުންނެވެ.\nމިފަދަ އެތައް ނަޒަރެއްގެ ތެރެއިން ފުރޭނެމުން ދިޔަ މުސްކުޅިޔާގެ މަންޒިލަކަށްވީ، މަޑު މުށިކުލައިގެ ދޮރުފަތެއް ހުރި ބޮޑު ދޮރޯއްޓެވެ. ދޮރޯށި ހުޅުވާލުމަށްފަހު އޭނާ އެގެއަށް ވަދެއްޖެ އެވެ. ގޭތެރޭގައި ހުރި ކޮންމެ އެއްޗަކުންވެސް ފާޑުވެރިކަމުގެ އަތެއްގެ ތަރުތީބާއި ސާފުކަން ފެނެއެވެ. މިއިން އެއްވެސް އެއްޗަކަށް ސަމާލުކަމުގެ ނަޒަރެއް ދިނުމެއް ނެތި، އޭނާ ހިނގައިގަތީ ކޮޓަރިއާ ދިމާއަށެވެ.\n"އަހަންމަދުފުޅާ! ކޮންތާކުން ތިއައީ؟"\nއަންހެނެއްގެ އަޑަށް އޭނާ ބަލައިލިއެވެ. ފަހަތުގައި ހުރީ އޭނާގެ އަންހެނުން ޒުބޭދާއެވެ.\n"މިހާރު ހަދާނެކަމެއް ނެތް." އަހަންމަދުފުޅު އަނެއްކައިވެސް ހިނގައިގަތީ ކޮޓަރިއާ ދިމާއަށެވެ.\nކޮޓަރިއަށް ވަދެގެން ގޮސް އަހަންމަދުފުޅު ހުއްޓުނީ، ފުރިހަމަ އިސްކޮޅު ފެންނަވަރުގެ ބޮޑު ލޯގަނޑުގެ ކުރިމައްޗަށެވެ. އަމިއްލަ ސޫރައަށް ބަލައިލީ ފަޚުރުވެރިކަމާއެކުގައި ކަންނޭނގެ އެވެ. ކަންފަތުގައި ލާފައިވާ މުދީގައި އަތްޖައްސައިލި އެވެ. ކަރުގައި އަޅާފައިވާ ޗޭނުގަނޑުގައި ދެއަތުން ހިފަހައްޓައިލިއެވެ. އެވަގުތު ހަމަ ކުއްލިއަކަށް ފެނުނީ އޭނާގެ ވަޅުވަދެފައިވާ ދެލޮލުން ކަރުނަ އޮހިގަންތަނެވެ.\nދެލޮލުން ކަރުނަ ފޮހެލަމުން އަހަންމަދުފުޅު ހިނަގައިގަތެވެ. އެނދާ ދިމާއަށެވެ. އެނދުގެ މަގަތުގައި އިށީނދެ ހަމަޖެހިލެވޭވަރެއް ނުވި އެވެ. ކުއްލިއަށް އިވުނީ މީހަކު އަޑުގެ ކޮޅަށް ހަޅޭއްލަވައިގަތް އަޑެވެ. ތަންކޮޅެއް ދުރުންނެވެ.\n"މަންމާ! މިހާރު ދެން ބައްޕައާހެދި މަށަކަށް އުޅެވޭވަރެއް ނޫން!" އިވުނީ ފިރިހެން އަޑެކެވެ.\n"ބައްޕަ ކީއްކުރީ؟" މިފަހަރު އިވުނީ ޒުބޭދާގެ އަޑެވެ.\n"މަންމައަކަށް ނުފެނޭތަ ބައްޕަ ހުންނަ ސިފައެއް؟ ދުނިޔެ އުޅެ މިުސްކުޅި ވީމަ ހުންނަން ޖެހޭ ސިފައަކީ އެއީތަ؟"\n"މުސްކުޅިއެއް ކަމަކު ރީތި ގޮތްގޮތް ބައްޕައަށްވެސް ރީތިވާނެއެއްނު."\n"މަންމަވެސް ބޭނުންވަނީ ބައްޕަ އެސިފައަށް ހުންނަންތަ؟"\n"ދަރިފުޅު ބޯދިގުކޮށް ކުލަ ޖައްސާފަ، ކަންކަފަތާ ތުންފަތާ ނޭފަތާ ތޮރުފާފަ، ދެއަތް ފުރެންދެން އެއްޗެހި އަޅާފަ ތިހުންނަނީ މަންމަ ބޭނުންވެގެންތަ؟"\n"ބައްޕައަށްވެސް އެގޮތް ރީތީކަންނޭނގެއެއްނު."\n"އެކަމަކު ބައްޕަ އެފާޑަށް އުޅޭތީ ހުރިހާ ރައްޓެހިން މަލާމާތް ކުރަނީ މަށަށޭ."\nދެ މައިންގެ ވާހަކަ މިހާތަނަށް ދިޔަތަނާ ފެނުނީ އަހަންމަދުފުޅުގެ ދެލޮލުން ހޯސްލާފައި ކަރުނަ އޮހިގަތްތަނެވެ. އޭނާ ދެލޯ ފޮހެލަމުން އެނދުގައި އެއްއަރިއަކަށް އޮށޯވެލިއެވެ. ހިތުގައި އެތައް އުދާހެއް އުތުރި އަރަމުންދާ ކަހަލައެވެ.\n"އެކަމާ ލަދުގަނޭ؟" އަންހެނުން ސުވާލުކޮށްލި އަޑު އިވުނެވެ.\n"ތިހެން އަހާއިރު މަންމަ އަކަށް ނޭނގޭތަ ލަދުގަންނާނެ ކަމެއް."\n"އެކަމަކު ބައްޕައަށް އެއުޅުން ދަސްކޮށްދިނީ ކާކުބާ؟ މަންމައަށް ހީވަނީ ދަރިފުޅުގެ އުޅުން ބައްޕައަށް ވެސް ރީތިވީހެން."\n"ކޮންމެހެން މީހަކު އުޅޭހާ ގޮތަކަށް މުސްކުޅިވީމަ އުޅޭކަށް ނުޖެހޭނެ."\n"ބައްޕަގެ ޒުވާންއުމުރު އެއުޅުން ދަސްކޮށްދޭނެ މީހަކު ނެތްވިއްޔަ. ދެން ކީއްކުރާނީ. ވެދާނެ ބައްޕައަށް ދަރިފުޅު ލިބުނުލެއް ތަންކޮޅެއް ލަސްވީކަމަށް"\n"މަންމަ ތިބުނަނީ ބައްޕަ ހަލާކުކުރީ އަހަންނޭތަ؟\n"ބައްޕަ ހަލާކުވިކަމެއް ނުދެނަހުރިން."\n"މަންމައަކަށް ނޭނގޭނެ" އޭނާގެ އަޑު މިފަހަރު އައީ ކުރިއަށްވުރެވެސް ބާރަށެވެ. "ބައްޕަ އެހުރީ ހަލާކުވެފަ. ވަރަށް ގޮތްކުޑަ އުޅުމެއް ބައްޕަ އެއުޅެނީ."\n"ރުޅިނާދޭ ދަރިފުޅާ! މިއަދު ދަރިފުޅަށް ތި ރައްދުވާ މަލާމާތް ބައްޕަގެ ރައްޓެހިން ބައްޕައަށްވެސް ރައްދުކުރި ދުވަހެއް އައި. އެކަމަކު އެދުވަހު ބައްޕަ ރުޅިއައިސް އެއްޗެހި ކިޔުމުގެ ބަދަލުގައި ދަރިފުޅަށް ނަސޭހަތް ދިނީ. ރޮއި އާދޭސްކުރީ. އެކަމަކު އެ އަޑެއް ނޭހީމެއްނު. މިއަދު ބައްޕަ ހަލާކުވެފައި ކަމަށް ދަރިފުޅު ގަބޫލުކުރާކަމަށް ވާނަމަ، އެންމެ ފުރަތަމަ މި އާއިލާއިން ހަލާކުވި ކުއްޖަކީ ދަރިފުޅުކަން ފުރަތަމަ ގަބޫލުކުރޭ."\nމިހާތަނުން ގޭތެރެއަށް އައީ ހަމަހިމޭން ކަމެކެވެ. އަހަންމަދުފުޅު އޮތީ ދެން އިވޭނެ ޖުމުލައަކަށް އިންތިޒާރު ކޮށްގެންކަން އޭނާގެ ދެލޯ ހެކިދެއެވެ. އޭނާގެ އެ އިންތިޒާރަށް ނިމުން އައީ ބަންލާފައި ޖެހި ދޮރުގެ ވަރުގަދަ އަޑުންނެވެ. އޭނާގެ މުސްކުޅި ހަށިގަނޑު ތެޅިގަނެގެން ދިޔައީ ލިބުނު ކުއްލި ސިހުމެއްގެ ސަބަބުންނެވެ. ދަރިފުޅު ނިކުމެގެން ދިޔައީކަން އޭނާއަށް ކަށަވަރުވި އެވެ.\nއަހަންމަދުފުޅު ދެލޯ ފޮހެލުމަށްފަހު ހަށިގަނޑު ދަމާލައި ލޯ މަރައިލި އެވެ. މިގޮތުގައި މާ ގިނައިރުތަކެއް ނުވިއެވެ. ކުއްލިއަކަށް ކޮޓަރީގެ ދޮރު ހުޅުވިއްޖެއެވެ. އޭނާއަށް ސިހިފައި ލޯ ހުޅުވައިލެވުނެވެ. ދޮރުމަތީގައި ހުރީ އޭނާގެ ދަރިފުޅެވެ. ދަރިފުޅެކޭ ބުނިނަމަވެސް އޭނާގެ ސިފަ އިންސިއަކާ ވައްތަރެއްނޫނެވެ. ހީވަނީ އާ ބާވަތެއްގެ ޖަނަވާރެއް ދޮރުމަތީގައި ހުރި ހެންނެވެ. ބޮލުގެ ދިގު އިސްތަށިގަނޑު އޮތީ ހާވާލާފައެވެ. ބޮލާއި ތުނބުޅިއާއި މަތިމަހާއި ބުމައަށް ދާންދެން ވަނީ، ކަޅު ކުލަ ދުއްވާލާފައި، އެކި ކުލަ ކުލަ ޖައްސާފަ އެވެ. ތިރީ ތުންފަތާއި ދަތްދޮޅިން އެއް އަރިމައްޗާއި ނޭފަތާއި ބުމަ ތޮރުފާ ބޮޑެތި ބޮޅާއި މޮހޮރު ކަހަލަ އެއްޗެހި އަޅުވާލާފައި ހުރި އިރު، ޗޭނާއި ޕެކިނާއި އޭތި މީތިން ފުރިފައިވާ ދެއަތުގެ އިނގިލިތަކުގެ ނިޔަފަތިތައް ހުރީ ތޫނު ވަކިތަކެއްހެން ދިގުކޮށްފައެވެ.\nއޭނާގެ ރުޅިވެރިކަމުން އަލިފާންކަނި ބުރަބުރާ ހުރި ދެލޯ ސީދާކުރެވިފައިވަނީ މުސްކުޅި ބައްޕައާ ދިމާއަށެވެ. އޭނާ އަވަސް އަވަހަށް އެނދުން ތެދުވި އެވެ. ފެން ދަމާލާފައިވާ އެ މޫނުމަތިން، ބިރާއި ސިހުން ފާޅުވާންފެށި އެވެ. އެހެނަސް މިއިން ކަމަކަށް ބެލުމެއް ނެތި، ޒުވާނާ ކޮޓަރިތެރެއަށް ދެމިގެންފި އެވެ. އެދިޔަ ބާރު މިނުގައި ގޮސް ފުރަތަމަވެސް ހިފީ ބައްޕަގެ ކަރުގައި އަޅާފައިވާ ފަލަ ޗޭނުފަށުގަ އެވެ. ދެއަތުންނެވެ. ކުޑަކުޑަ ހިނދުކޮޅެއްވެސް ނުދީ ޖެހި ގަދަފަދަ އެންމެ ލަތްކަކުން އެ ފަލަ ޗޭނުފަށް ކަނޑާލައިފި އެވެ. އެވަގުތު އަހަންމަދުފުޅުގެ ހަންދޫވެފައިވާ ކަރުން ހަންމެށި ލޭ ކޮށިގެން ދިޔަތަން ފެނުނެވެ. ވީތަދެއްގެ ބޮޑުކަމުން އޭނާގެ ދެލޯ މެރުނެވެ. އެއާއެކު ކަރުގައި ދެއަތުން ހިފޭއްޓިތަން ފެނުނެވެ.\nޒުވާނާގެ ހިތަކަށް ރަޙުމެއް ނުވަނެވެ. ޗޭނުގަނޑު އެއްލައިލުމަށްފަހު ދެން ހިފީ ، އަހަންމަދުފުޅުގެ ކަނާތު ކަންފަތުގައި ހަރުކޮށްފައި ހުރި މުދީގައެވެ. ޖެހި އެންމެ ލަތްކަކުން ދަމައިގެންފި އެވެ. ކަންފަތު ފޫޅުގަނޑު ދިޔައީ އިރައިގެންނެވެ. ކޮނޑުމައްޗަށް ލޭތައް އޮހިގެންފި އެވެ. އަހަންމަދުފުޅަށް ރޮއިގަނެވުނެވެ. އެވަގުތު ޒުބޭދާ އައިސް ދޮރުމައްޗަށް އަރައިފި އެވެ. ފެނުނު އަނިޔާވެރި މަންޒަރުގެ ސަބަބުން އޭނާއަށްވެސް ރޮއިގަނެވުނެވެ. ދުވެފައި ކަހަލަ ގޮތަކަށް ކޮޓަރިއަށް ވެދަވުނެވެ. އޭނާ އުޅުނީ ދަރިފުޅުގެ ކިބައިން ފިރިމީހާ ސަލާމަތް ކުރެވޭތޯއެވެ. އެހެނަސް އެއަށްވުރެ ކުރިން އަނެއް ކަންތަފުގައި އަޅުވާފައިހުރި މުދިވެސް ދަމައިގެންފި އެވެ. ލޭތައް އޮހިގެންފި އެވެ. ޒުބާދާއަށް ރޮއިގަނެވުނެވެ. އެވަގުތު އަހަންމަދުފުޅަށް ސިހިފައި ހޭލެވިއްޖެ އެވެ. އޭނާއަށް ފުންމައިގެން ތެދުވެވުނެވެ. ކޮޓަރީގައިވަނީ ހަމަހިމޭންކަމެވެ.\nފެނުނު ބިރުވެރި ހުވަފެނުގެ މަތިން ފިކުރު ހިންގައިލާނޭ ފުރުޞަތެއް އަހަންމަދުފުޅަކަށް ނުލިބުނެވެ. ކުއްލިއަކަށް ކޮޓަރީ ދޮރު ހުޅުވިއްޖެއެވެ. ކުރިމަތީގައި ހުރީ އޭނާގެ ދަރިފުޅެވެ. ކުރިއާ ވަރަށް ތަފާތެވެ. ބޯ ހުރީ ކޮށާފައެވެ. އަތަކު ކަރަކު ފަށެއް، ޗޭނެއް އެއްޗެއް ނެތެވެ. ކަންފަތާ ނޭފަތާ ތުންފަތާ ބުމައާ މިއިން އެއްވެސް ތަނަކު އެއްވެސް އެއްޗެއް ހަރުކޮށްފައެއް ނެތެވެ. އާއެކެވެ. އޭނާ އެ ހުރީ މުޅިން ބަދަލުވެފައެވެ. އެހެން މީހަކަށްވެފަ އެވެ.\n"ބައްޕާ!" އޭނާ އައިސް ކޮޓަރިއަށް ވަދެ އަހަންމަދުފުޅުގެ ގައިގައި އޮޅުލައިގަތެވެ. "ބައްޕާ! އަހަރެން މިއައީ ބައްޕަ ބޭނުންވި ގޮތަށް ބަދަލުވެގެން. ބައްޕަވެސް ދެން ތިއުޅުން ދޫކޮށްލާ!"\nއަހަންމަދުފުޅަށް ހުރެވުނުތަން ވެސް ނޭނގުނެވެ. މިފަހަރު ދެލޮލުން އޮހިގަތީ އުފާވެރިކަމުގެ ކަރުނައެވެ. މިއީ އޭނާ ހާދަ ދެކެން ބޭނުންވި ދުވަހެކެވެ. އެކަމަށްޓަކައި އޭނާ ހާދަ މަސައްކަތެއް ކޮށްފިއެވެ. އެންމެފަހުން އޭނާގެ އުޅުން ދަރިފުޅުގެ އުޅުމާ އެއްގޮތަށް ބަދަލުވެސް ކުރީއެވެ. މާބޮޑު އުއްމީދަކާއެކަކު ނޫނެވެ. އެހެނަސް ﷲއަށް ޝުކުރު ހުއްޓެވެ.\nއަހަންމަދުފުޅު މަޑުމަޑުން ދަރިފުޅާ ދުރަށް ޖެހިލިއެވެ. އެއަށްފަހު އޭނާގެ އަތާއި ކަރާއި ކަންފަތުގައި ހުރި ހުރިހާ އެއްޗެއް ނަގާ ދަރިފުޅުގެ އަތުގެ ތެރެއަށް ލިއެވެ. ދަރިފުޅު އެއަށް ބަލައިލި އެވެ. ކަރުނައިން ފޯވެފައިވާ ދެލޮލުންނެވެ.\n"ގެނޭ ތި އެއްޗެހި މަންމައަތަށް. ކުނި އުކާމީހާ މިހާރު އަންނާނެ." ދަރިފުޅާ ދިމާއަށް ޒުބޭދާ އަތް ދިއްކޮށްލިއެވެ.\n"ދަރިފުޅަށް ހެޔޮގޮތް ދެއްކެވި ކަމަށްޓަކައި ބައްޕަ ބޭނުން ޝުކުރުގެ ސަޖިދައެއްް ކުރަން. ދަރިފުޅުވެސް ބައްޕައާ ބައިވެރިވާނަން ދޯ!"\nދަރިފުޅު ބޯ ޖަހައިލި އެވެ. އެއާއެކު ފެނުނީ ދެބަފައިން އެކުގައި ސަޖިދައަށް ތިރިވިތަނެވެ. ޒުބޭދާގެ ދެލޮލުން ކަރުނަ އޮހިގަތެވެ. އުފާވެރިކަމުގެ ކަރުނަ އެވެ. އޭނާއަށް ދެލޯ މަރައިލެވުނެވެ.


Zone 1 ge champion kan Bandos ah | Mihaaru\nއިންޓަ ރިސޯޓްގެ ޒޯން އެކެއްގެ ޗެމްޕިއަންކަން ހޯދި ބަނޑޮސް ޓީމުން އުފާފާޅުކުރަނީ.-- ފޮޓޯ: މުހައްމަދު އަހުސަން/ ރެޑްބުލް ކޮންޓެންޓްޕޫލް\n10 ޖުލައި 2018 - 09:312comments\nޒޯން އެކެއްގެ ޗެމްޕިއަންކަން ބަނޑޮހުން ހޯދީ އިއްޔެ ހަވީރު ކުޅުނު ފައިނަލުގައި ގްރޭންޑް ޕާކް ކޮއްދިއްޕަރު ބަލިކުރުމަށް ފަހު އެވެ. ބަނޑޮހުން މެޗު ކާމިޔާބުކުރީ 3-1 ސެޓުންނެވެ. މެޗުގެ ފުރަތަމަ ސެޓު 20-25 އިން ގެންދިޔައީ ގްރޭންޑް ޕާކުންނެވެ. ބަނޑޮސް މޮޅުވީ ދެން ކުޅުނު ތިން ސެޓު ގެންގޮސްގެންނެވެ. އެ ޓީމު ސެޓުތައް ކާމިޔާބުކުރީ 25-19، 25-22 އަދި 25-19 އިންނެވެ.\nފައިނަލް މެޗުގެ މޮޅު ކުޅުންތެރިއަކަށް ހޮވުނީ ބަނޑޮހަށް ކުޅޭ ގައުމީ ޓީމުގެ ތަޖުރިބާކާރު ކުޅުންތެރިއާ އަހުމަދު އަބްދުލް ކަރީމް (ލޯންގޭ) އެވެ.\nޒޯން އެކެއްގެ އިތުރުން މިހާތަނަށް ދެ ޒޯނެއްގެ ކުޅުން ވަނީ ނިމިފަ އެވެ. އެއީ ޒޯން ދޭއް އަދި ޒޯން ތިނެކެވެ.\nޒޯން ދޭއްގެ ޗެމްޕިއަންކަން ހޯދީ ޖުމެއިރާ ވިޓަވެލި އެވެ. އެ ޓީމުން އެ ޒޯނުގެ ތަށި އުފުލާލީ ފައިނަލުގައި ވެލައްސަރު މޯލްޑިވްސް ބަލިކުރުމަށް ފަހު އެވެ. އެ މެޗުގެ ސެޓުތައް ދިޔައީ 22-25، 18-25، 25-23 އަދި 14-25 އެވެ. ފައިނަލް މެޗުގެ މޮޅު ކުޅުންތެރިއަކަށް ހޮވުނީ ޖުމެއިރާގެ ޝިއުނާޒް އަބްދުލް ވާހިދު އެވެ.\nނިޔާމަ ޕްރައިވެޓް އައިލެންޑް މޯލްޑިވްސް އިން ޒޯން ތިނެއް ކާމިޔާބުކުރީ ފައިނަލުގައި ކަނޑިމާ މޯލްޑިވްސް ބަލިކުރުމަށް ފަހު އެވެ. މި މެޗުގެ ސެޓުތައް ދިޔައީ 25-22، 25-22 އަދި 25-23 އިންނެވެ. މެޗުގެ މޮޅު ކުޅުންތެރިއަކީ ނިޔާމަ އަށް ކުޅޭ އަހުމަދު ފާޒިލް އެވެ.\nއެންމެ ފަހުގެ ޒޯން ޗެމްޕިއަންސް ލީގުގެ ޗެމްޕިއަން އަނަންތަރާ ކިހާވަށް ވިލާސް މި ފަހަރުގެ މުބާރާތުގައި ނުކުޅެ އެވެ. އަނަންތަރާ މިދިޔަ އަހަރުގެ މުބާރާތް ކާމިޔާބުކުރީ ސޮނޭވާފުށި ބަލިކުރުމަށް ފަހު އެވެ.


މައިކްރޯސްފްޓް އޮފީސް 2013 މާދަމާ ބާޒާރަށް — Ihavandhoo.com\nމައިކްރޯސްފްޓް އޮފީސް 2013 މާދަމާ ބާޒާރަށް\nއޮފީސް 2013 ނެރުމަށް މައިކްރޯސްފްޓުން ވަގުތު ގުނަމުންދާއިރު ޖެނުއަރީ 29 ބާޒާރަށް ނުކުންނާނެ އެވެ. މައިކްރޯސްފްޓުން ވަނީ އޮފީސް 2013 ށް ބޮޑެތި ބަދަލުތައް ގެނެސް ވިންޑޯސް 8 ކަސްޓަމަރުން ގަޔާވާނޭހެން ވިންޑޯސް 8 ގެ ގްރެފިކަލް އިންޓަރފޭސްގެ ސިފަތައް އޮފީސް 2013 ގައި ހިމަނާފަ އެވެ. ކްލައުޑް ސްޓޯރޭޖް ފީޗަރ ބޭނުންކުރެވޭނެހެން މައިކްރޯސްފްޓްގެ ސްކައިޑްރައިވް ޑީފޯލްޓް ލޮކޭޝަންގޮތުގައި އިހްތިޔާރުކޮށްފަ އެވެ. މައިކްރޯސްފްޓް ބައެއް ބްލޮގްތަކާއި ސައިޓްތަކުގައި އޮފީސް ޕެކޭޖްގެ މުޙިއްމު ބައެއް ފީޗަރތައް ހާމަކުރަން ފަށާފާވާއިރު، މައިކްރޯސްފްޓް އޮފިޝަލް ޕަވަރޕޮއިންޓް ބްލޮގުގައި ހާމަކޮށްފައިވާގޮތުގައި ޕަވަރޕޮއިންޓް ޕްރެޒެންޓޭޝަން ސްލައިޑްގެ ޑީފޯލްޓް ސްކުރީން ފޯމެޓަކަށް މިފަހަރުގެ އަދަދުގައި ވެގެންދާނީ ވައިޑްސްކްރީން ފޯމެޓް 16:9 އެވެ. މިހާރުގެ ގިނަ ޕްރޮޑަކްޓްތަކުގައި ޓީވީ، ޕީސީ މޮނީޓަރ، ސްމާޓްފޯން، ޕްރޮޖެކްޓަރ ތައް ވައިޑްސްކުރީންތަކަށް ޚާއްޞަވެފައިވާއިރު މި ރިޒޮލިއުޝަން ގައި ސްލައިޑްތައް ތައްޔާރުކުރާއިރު ކަސްޓަމަރުން އެދޭފަދަ ބަދަލަކަށް ވެގެންދާނެ އެވެ. ވައިޑްސްކްރީންގައި ދެފަރާތު އަރިމަތިން (ހޮރިޒޯންޓަލްކޮން) އިތުރު ޖާގަ ލިބޭއިރު ސްލައިޑްގައި ގިނަ ކޮންޓެންޓާއި، ފޮޓާއާއި ޑިޒައިން އެލަމެންޓްތައް ހިމެނޭނެ އެވެ. އޭގެ އިތުރުން ކުރީގެ 4:3 ރޭޝިއޯގެ ސްލައިޑްތައް އާ ޑީފޯލްޓް ރޭޝިއޯއަށް ފަސޭހައިން ކޮންވާޓްވޭނެގޮތަށް ޕަވަރޕޮއިންޓް ވަނީ ފަރުމާކޮށްފަ އެވެ.\nއާ ޑައިމެންޝާއާއެކު ފަހި މާހައުލެއް އުފެއްދުމަށް މައިކްރޯސްފްޓުން ވަނީ ދެ ރޭޝިއޯއަށް އަމިއްލައަށް ސްކޭލްވާނެހެން މުޅިން އާ ތީމް ފަރުމާކޮށް ކުރީގެ ފޯމެޓުން އާ ފޯމެޓަށް ފަސޭހަކުރުމަށްޓަކައި ކޮންވަޒޭޝަން ކޯޑްވެސް އިތުރަށް ތަރައްޤީކޮށްފަ އެވެ. އޭގެ ސަބަބުން ވައިޑްސްކްރީން ރޭޝިއޯގެ ސްލައިޑެއް ޕްރެޖެކްޓަރުން 4:3 ރޭޝިއޯއިން ދައްކާއިރު ކޮންޓެންޓާއި ފަސްމަންޒަރުގެ ލޭއައުޓަށް އެއްވެސް ބަދަލެއް ނާންނާނެ އެވެ.\nޕަވަރޕޮއިންޓްގެ މުޅިން އާ ފީޗަރތަކަށް ބަލާއިރު ފާހަގަކޮށްލެވޭ އަނެއް ފީޗަރއަކީ ރެޒިއުމް ރީޑިން ފީޗަރ އެވެ. ޕްރެޒެންޓޭޝަން ކްލޯސްކޮށްލި ސްލައިޑްން ދެވަނަ ފަހަރަށް ހުޅުވާއިރު މި ފީޗަރގެ ސަބަބުން ރެޒިރުއުމްކޮށްލެވެ އެވެ. އެހެންކަމުން ބޮޑެތި ޕްރެޒެންޓޭޝަން ހުށަހަޅާ ފަރާތްތަކަށް ވަރަށް ކަމުދާ ފީޗަރއަކަށް މި ފީޗަރ ވެގެންދާނެ އެވެ.


Samsung in phone ufehdhun madhu kuranee | Mihaaru\n28 މެއި 2022 - 07:34\nސްމާޓްފޯނު އުފައްދާ އެންމެ ބޮޑު ކުންފުނިތަކުގެ ތެރޭގައި ހިމެނޭ ސެމްސަންގުން ކުރިއަށް އޮތް ތަނުގައި ފޯނު އުފައްދާ މިންވަރު މަދުކުރަން ނިންމައިފި އެވެ.\nދެކުނު ކޮރެއާގެ ޓެކް ކުންފުނި ސެމްސަންގަކީ ސްމާޓްފޯނު މާކެޓުގެ އެންމެ ބޮޑު ހިއްސާ އޮންނަ ކުންފުންޏެވެ. އެކުންފުނިން އެހާބޮޑު ކާމިޔާބީއެއް ހޯދާފައިވަނީ އެކި ފަންތީގެ މީހުންނަށް އެކި އަގުތަކުގެ ތަފާތު ފޯނުތައް އުފައްދައިގެންނެވެ.\nނަމަވެސް މިއަހަރު ކުރިއަށް އޮތް ތަނުގައި އެ ކުންފުނިން ފޯނު އުފައްދާ މިންވަރު މަދުކުރާނެ ކަމަށް ސެމްސަންގުން ވަނީ ބުނެފަ އެވެ.\nއެ ކުންފުނިން ނެރުނު ރިޕޯޓެއްގައި ބުނެފައިވަނީ ކުރިން ނިންމީ މިއަހަރު 310 މިލިއަން ސްމާޓްފޯން ޔުނިޓް އުފައްދަން ކަމަށެވެ. ނަމަވެސް މިހާރު އަމާޒަކީ 280 މިލިއަން ޔުނިޓް އުފެއްދުން ކަމަށް އެ ކުންފުނިން ބުންޏެވެ.\nއެއީ ވަރަށް ބޮޑު އަދަދެކެވެ. ސެމްސަންގުން ބުނި ގޮތުގައި އެގޮތަށް ނިންމާފައިވަނީ މިވަގުތު ދުނިޔޭގެ އިގުތިސާދުގެ ނާޒުކުކަމުންނެވެ. މިއަހަރު އިންފްލޭޝަންގެ ސަބަބުން ފޯނު ވިޔަފާރި ވެސް ދަށްވާނެ ކަމަށް ކުންފުނިން ދެކެ އެވެ.\nތިވާނީ އަރަބިން ސްމާރޓް ފޯނު އުފައްދާތީވެ، އަދި މުޅި ދުނިޔެ އެއައް ގަދަ ބާރުން އަބުރާލާނެކަން އެގޭތީވެ ހެން ހީވަނީ! ލިޔެވިފަ އޮވޭ އެހެން!\nލަފާކުރެވެނީ ޗައިނާ ފޯނުތަކުގެ މާރކެޓް ފުޅާވާ ވުމެވެ. އަގުހެޔޮ ސްމާރޓް ފޯން ޗައިނާއިން ނެރެ މުޅި ދުނިޔެއަށް މާކެޓް އެބަކުރެއެވެ.


ބޮލުން އިސްތަށި ކޮށުން ނުވަތަ އުފުރުމުގެ ޙުކުމަކީ ކޮބާތޯ؟ އަދި ފިދުޔަ ދޭން ޖެހޭނީ ކިހާވަރަކަށް އިސްތަށި ވަކި ވުމުންތޯ؟ – Ilm\nބޮލުން އިސްތަށި ކޮށުން ނުވަތަ އުފުރުމުގެ ޙުކުމަކީ ކޮބާތޯ؟ އަދި ފިދުޔަ ދޭން ޖެހޭނީ ކިހާވަރަކަށް އިސްތަށި ވަކި ވުމުންތޯ؟\nޖަވާބު: އިޙްރާމް ބަނެގެންވާ ޙާލުގައި ބޮލުގެ އިސްތަށި ބޭލުން ޙަރާމް ކަމުގެ ދަލީލު: ﴿وَلَا تَحْلِقُوا رُءُوسَكُمْ حَتَّىٰ يَبْلُغَ الْهَدْيُ مَحِلَّهُ ۚ﴾(سورة البقرة-196) މާނަ: އަދި ހަދްޔު، ކަތިލުމުގެ މަޙައްލަށް ފޯރައްޖައުމަށް ދާނދެން ތިޔަބައިމީހުން ބޯ ނުބާލާށެވެ!\nމުޙްރިމު (އިޙްރާމް ބަނދެފައިވާ މީހާ) ބޮލުގެ އިސްތަށި ބޭލުން ހުއްދަނުވާނެކަން ވަރަށް ޞަރީޙަކޮށް މިއާޔަތުން އެނގެއެވެ. އެކަމާމެދު އެއްވެސް ޚީލާފެއް ނެތެވެ.\nމިއާޔަތުގައި ބޯ ބޭލުން ޙަރާމް ކުރައްވާފައި އޮތުމުގެ ތެރެއަށް އިސްތަށި ކޮށުމާއި އުފުރުންވެސް ވަދެގެން ދެއެވެ. ސަބަބަކީ ބޯބޭލުން ނަހީ ކުރެއްވުމުގެ ތެރޭގައި މަދު މިންވަރާއި ގިނަ މިންވަރުވެސް ޝާމިލުވާތީއެވެ. މާނައަކީ ކިތަންމެ މަދު މިންވަރަކަށް ނުވަތަ ގިނަ މިންވަރަކަށް ވެސް ބޮލުން އިސްތަށި ބޭލުން ނުވަތަ އުފުރުން ހުއްދަ ވެގެނެއް ނުވެއެވެ. މިކަމާ ގުޅޭ އުސޫލީ ޤާޢިދާއެއްގައި ވެއެވެ. امتثال الأمر لا يتم إلا بفعل جميعه، وامتثال النهي لا يتم إلا بترك جميعه މާނަ: އަމުރު ކުރެވިފައިވާ ކަމެއްގައި ހިމެނޭ ހުރިހާ ކަމަކަށް ފުރިހަމައަށް ޢަމަލު ކުރެވުމުން މެނުވީ (އަމުުރު ކުރެވުނު ކަންތައް) ކުރެވުނު ކަމުގައި ނުވާނެއެވެ. އަދި ނަހީ ކުރެވިފައިވާ ކަމެއްގައި ހިމެނޭ ހުރިހާ ކަމެއް އެއްކޮށް ދޫކޮށްލުމުން މެނުވީ (ނަހީ ކުރެވުނު ކަންތައް) ދޫކޮށްލި ކަމަކަށް ނުވާނެއެވެ.(1)\nނަމަވެސް ބޮލުން އިސްތަށި އުފުރުން ޙަރާމް ކަމުގައިވީނަމަވެސް އިސްތައްޓެއް އުފުރާލުމަކުން އަދި ފިދުޔަ ދޭކަށެއް ނުޖެހޭނެއެވެ. ފިދުޔަ ދިނުމުގެކުރިން ބަލާލަން ޖެހޭ ކަންތައްތަކެއް ވެއެވެ.\nފަހެ ބޮލުގެ އިސްތަށި ބޭލުމުގެ ސަބަބުން ފިދުޔަ ދޭން ޖެހުމުގެ މައްސަލާގައި، ފިދުޔަ ދޭން ޖެހޭނީ ކިހާވަރަކަށް އިސްތަށި ވަކި ވުމުންތޯ ޢިލްމުވެރިންގެ މެދުގައި ރައުޔު ތަފާތު ވެގެން ވެއެވެ.\nފުރަތަމަ ރައުޔު:3އިސްތަށި ނުވަތަ އެއަށްވުރެ ގިނައިން އުފުރުން ނުވަތަ ބޭލުން. ތިނެއް ޚާއްޞަ ކުރެވިފައިވަނީ އެއީ ޢަރަބި ބަހުގައި ޢަދަދު ޖަމްޢު ވާނީ ތިނަކުން ކަމަށް ވާތީއެވެ. މިއީ ޙަންބަލީ އަދި ޝާފިޢީ މަޛްހަބުގެ ރަޢުޔެވެ.\nދެވަނަ ރައުޔު:4އިސްތަށި ނުވަތަ އެއަށްވުރެ ގިނައިން އުފުރުން ނުވަތަ ބޭލުން. މިއީ އިމާމް އަޙްމަދުގެ ރިވާޔަތެއްގައި ވާ ގޮތެވެ.\nތިންވަނަ ރައުޔު: ބޯ ބޭލުމުގެ ސަބަބުން، ތަންހަޑިވެ، އޭގެސަބަބުން އުނދަގޫވެ، ފައިބާފައިވާ އިސްތަށި ސާފުކުރަންޖެހޭ މިންވަރަށް ބޮލުން އިސްތަށި ބޭލުން. މިއީ މާލިކީންގެ ރައުޔެވެ. އަދި މިމައްސަލާގައި އެންމެ ރަނގަޅު ރަޢުޔަކީ މިއީއެވެ. އެފަދައިން ވިދާޅުވާ ޢިލްމުވެރިންގެ ތެރޭގައި އިބްނު ޙަޒްމު، އިބްނު ޢަބްދުލް ބައްރު އަދި އިބްނު ޢުޘައިމީން ރަޙިމަހުމުﷲ ހިމެނެއެވެ.(2)\nފުރަތަމަ ދަލީލު: ﷲ ވަޙީކުރައްވާފައި ވެއެވެ. ﴿وَلَا تَحْلِقُوا رُؤُوسَكُمْ حَتَّى يَبْلُغَ الْهَدْيُ مَحِلَّهُ فَمَنْ كَانَ مِنْكُمْ مَرِيضًا أَوْ بِهِ أَذًى مِنْ رَأْسِهِ فَفِدْيَةٌ مِنْ صِيَامٍ أَوْ صَدَقَةٍ أَوْ نُسُكٍ﴾ (سورة البقرة-196) މާނަ: އަދި ހަދްޔު، ކަތިލުމުގެ މަޙައްލަށް ފޯރައްޖައުމަށް ދާނދެން ތިޔަބައިމީހުން ބޯ ނުބާލާށެވެ! ފަހެ، ތިޔަބައިމީހުންގެ ތެރެއިން ބަލިވެއްޖެމީހާ ނުވަތަ ބޮލުގައި ބައްޔެއް ހުރެއްޖެމީހާ (އެކަންކަމުގެ ސަބަބުން ބޯބާލައިފިނަމަ) ފަހެ، ރޯދައިން، ނުވަތަ ޞަދަޤާތެއް ދިނުމުން ނުވަތަ ކަތިލުމަކުން ފިދުޔައެއް ދިނުން ހުށްޓެވެ.\nދަލީލު ނެގޭގޮތް: ބޮލުގަ އުކުނު އެޅުން ނުވަތަ އެހެންވެސް ބޮލުގެ ބައްޔެއް ޖެހިފައިވާ މީހާގެ ބޮލުގެ އިސްތަށި ބާލަން ޖެހިއްޖެ ނަމަ އޭނާގެ ބޯ އެއްކޮށް ނުވަތަ ބޮލުގެ އިސްތަށިގަނޑުގެ ބޮޑުބައެއް ބާލަން ޖެހޭނެއެވެ. އެވަރަށް ބާލައި ނިމޭއިރު ހުންނާނީ، އިސްތަށި ބޭލުމުގެ ސަބަބުން އޭގެސަބަބުން އުނދަގޫވެ، ފައިބާފައިވާ އިސްތަށި ސާފުކުރަންޖެހޭ މިންވަރަށް ބޮލުން އިސްތަށި ބޭލިފައެވެ. (3)\nދެވަނަ ދަލީލު: عن كعْبِ بنِ عُجْرَةَ رَضِيَ اللهُ عنه قال: ((أتى عليَّ النبيُّ صلَّى الله عليه وسَلَّم زَمَنَ الحُدَيْبِيَة والقَمْلُ يتناثَرُ على وجهي، فقال: أيؤذيكَ هوامُّ رأسِك؟ قُلْتُ: نعم. قال: فاحْلِقْ، وصُمْ ثلاثةَ أيَّامٍ، أو أطْعِمْ سِتَّةَ مَساكينَ، أو انْسُكْ نَسيكَةً))(4) މާނަ: ކަޢުބު އިބްނު ޢުޖްުރާގެ އަރިހުން ރިވާވެފައި ވެއެވެ. އެކަލޭގެފާނު ވިދާޅުވިއެވެ. ޙުދައިބިއްޔާގެ ދުވަސްވަރު، އަހަރެންގެ ބޮލުން މޫނުމައްޗަށް އުކުނު ފައިބަނިކޮށް ރަސޫލުﷲ ޞައްލަﷲ ޢަލައިހި ވަސައްލަމް ވަޑައިގަތެވެ. އެހނިދު ރަސޫލުﷲ ޞައްލަﷲ ޢަލައިހި ވަސައްލަމް އެއްސެވިއެވެ. “ތިބާގެ ބޮލުގައިވާ އުކުނުތަކުގެ ސަބަބުން ތިބާއަށް އުނދަގޫ ވޭ ހެއްޔެވެ؟” އަހަރެން ބުނީމެވެ. “އާނއެކެވެ.” ދެން އެކަލޭގެފާނު (ޞައްލަﷲ ޢަލައިހި ވަސައްލަމް) ޙަދީޘް ކުރެއްވިއެވެ. “ތިބާގެ ބޯ ބާލާށެވެ. އަދި ތިން ދުވަހު ރޯދަ ހިފާށެވެ. ނުވަތަ ހަ މިސްކީނުނަށް ކާންދޭށެވެ. ނުވަތަ ކަންބަޅި އެއް ކަތިލާށެވެ.”\nދަލީލު ނެގޭގޮތް: ފިދުޔަ ދިނުން ވާޖިބު ވަނީ މި ޙަދީޘުގައި ރަސޫލުއްﷲ ޞައްލައްﷲ ޢަލައިހި ވަސައްލަމް، ކަޢްބު އިބްނު ޢުޖްުރާއަށް، ފިދުޔަ ދިނުމަށް އަމުރު ކުރެއްވި ފަދަ މިންވަރަކަށް ބޯ ބޭލުމުންނެވެ. ކަޢްބު އިބްނު ޢުޖްުރާގެ ބޮލަށް ޖެހުނު ބައްޔަކީ ގިނައިން އުކުނު އެޅުމެވެ. އުކުނުގެ ސަބަބުން ބޯ ބާލާނަމަ، ބާލައި ނިމޭއިރު ހުންނާނީ ބޭލި އިސްތަށިތައް ގިނަކަމުގެ ސަބަބުން އުނދަގޫވެ، އެ ސާފުކުރަންޖެހޭ މިންވަރަށް ބޮލުން އިސްތަށި ބޭލިފައެވެ.(5)\nތިންވަނަ ދަލީލު: عَنِ ابْنِ عَبَّاسٍ رَضِيَ اللهُ عنهما: أَنَّ رَسُولَ اللَّهِ صلى الله عليه وسلم احْتَجَمَ وَهْوَ مُحْرِمٌ فِي رَأْسِهِ مِنْ شَقِيقَةٍ كَانَتْ بِهِ.(6) މާނަ: ޢަބްދުﷲ އިބްނު ޢައްބާސް ރަޟިޔަﷲ ޢަންހުމާގެ އަރިހުން ރިވާވެފައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް، އެކަލޭގެފާނުގެ އިސްތަށިފުޅަށް (އިސްތަށިފުޅު މިއީ ދިވެހި ބަހުގައި “ބޯ” މިބަހުގެ އެންމެ މާތް ގޮތް) ތަދުވުމުގެ ސަބަބުން، އިޙްރާމް ބަނދެގެން ވާ ޙާލުގައި، އެކަލޭގެފާނުގެ ބޮލުގައި ޙިޖާމާ ޖެއްސެވިއެވެ.\nދަލީލު ނެގޭގޮތް: ބޮލުގައި ޙިޖާމާ ޖަހާނަމަ، ޙިޖާމާ ޖަހާތަން ބޭލުމަކީ ކޮންމެހެން ޟަރޫރީ ކަމެކެވެ. އަދި އެތަންކޮޅު ނުބާލައި ހިޖާމާއެއް ނުޖެހޭނެއެވެ. ރަސޫލުﷲ ޞައްލަﷲ ޢަލައިހި ވަސައްލަމް އިޙްރާމުގެ ޙާލަތުގައި ވަނިކޮށް ޙިޖާމާ ޖެއްސެވިކަން މިއޮތީ ޘާބިތުވެފައެވެ. ނަމަވެސް އެއާއެކު އެކަލޭގެފާނު ފިދުޔަދެއްކެވިކަން އެނގޭކަށް ނެތެވެ. ޙިޖާމާ ޖެހުމަށްޓަކައި ބޭލޭ އިސްތަށީގެ ޢަދަދު އަތުގެ އިނގިލިތަކުން ގުނާލެވޭ ވަރަށްވުރެ ގިނަ ކަމުގައި ވީ ނަމަވެސް، ފައިބާފައިވާ އިސްތަށި ސާފުކުރަންޖެހޭ މިންވަރަކަށް އިސްތަށި ބާލާކަށް ނުޖެހޭނެއެވެ. ނަމަވެސް އެއްވެސް ޝައްކެއް ނެތި ޔަޤީން ކަމާއެކު އިނގޭ ގޮތުގައި ފުރަތަމަ ރައުޔާއި ދެވަނަ ރައުޔުގައިވާ މިންވަރު ކަމަށްވާ3ނުވަތަ4އިސްތައްޓަށްވުގެ ގިނައިން ބާލަން ޖެހޭނެއެވެ.\nޚުލާޞާ: ކަޢުބު އިބުނު ޢުޖުރާގެ ޙަދީޘުން އެނގިގެން ދިޔައީ ތިންވަނަ ރައުޔުގައި ވާ ފަދައިން ބައްޔެއްގެ ސަަބަބުން ނަމަވެސް ބޮލުގެ އިސްތަށި ބޭލުމުން ނުވަތަ ވަކި ކުރުމުގެ ސަބަބުން ތަން ހަޑިވެ ސާފުކުރަން ޖެހޭ މިންވަރަށް އިސްތަށި ފައިބައިފިނަމަ، ފިދުޔަ ދޭންޖެހޭނެކަމެވެ. އަަދި އިބްނު ޢައްބާސްގެ ޙަދީޘުން އެނގިގެން ދިޔައީ ފުރަތަމަ ރައުޔާއި ދެވަނަ ރައުޔުގައި ވާ މިންވަރަށް އިސްތަށި ވަކިވި ނަމަވެސް ފިދުޔަ ދޭން ނުޖެހޭނެކަމެވެ. އެހެންކަމުން ކުރިންވެސް ބުނެވި ދިޔަ ފަދައިން، މިމައްސަލާގައި އެންމެ ރަނގަޅު ރައުޔަކީ ތިންވަނަ ރައުޔެވެ.\nانظر: الشرح الممتع (7/119), الشرح الكبير لشمس الدين ابن قدامة (3/264)\nانظر: الشرح الممتع (7/120-119)، الذخيرة للقرافي (3/308-309) ، المحلي(7/208-211) ، الاستذكار(4/160)\nرواه البخاري ( 4190 )، ومسلم (1201)\nرواه البخاري (5701)، ومسلم (1202)


Flag man dhaulath ge ehee beynun nuvaa kamah gender ministry in bunefi – Iru\nފްލެގްމޭން ދައުލަަތުގެ އެހީއެއް ބޭނުން ނުވާކަމަށް ޖެންޑާ މިނިސްޓްރީއިން ބުނެފި\nއެމްޑީޕީގެ ހަރަކާތްތަކުގައި “ފްލެގް މޭން”އެއް ގޮތުގައި ހަރަކަތްތެރިވާ އެ ޕާޓީގެ އެކްޓިވިސްޓު އަހުމަދު އަބުދުއް ސަމަދުއަށް ފަރުވާ ހޯދަން ދައުލަަތުގެ އެހީއެއް ބޭނުމެއް ނުވާ ކަމަށް ޖެންޑާ މިނިސްޓްރީ އިން ބުނެފި އެވެ.\nމާލޭ ލޯކަލް މާރުކޭޓު ކައިރީ ޓައްޕަކަށް ފައިލައިގެން އިން ފޮޓޯތަކެއް ވަނީ ސޯޝަލް މީޑިއާގައި ދައުވަމުން އެބަދެ އެވެ. އެ ފޮޓޯތަކުގައި އޭނާގެ ފައި ވަނީ ވަރަށް ބޮޑަށް އަނިޔާވެ ދުޅަވެފަ އެވެ. އަދި ސަމަދަށް އަޅައި ނުލާ ކަމާއި މަގުމަތިވެފައިވާ ކަމަށް ބުނެ ސޯޝަލް މީޑިއާގައި އެމްޑީޕީގެ މީހުން ދަނީ ކަންބޮޑުވުން ފާޅު ކުރަމުންނެވެ.\nއެކަމާ ގުޅޭ ގޮތުން ޖެންޑާ މިނިސްޓްރީގެ އޮފިޝަލަކު މިއަދު ވިދާޅުވީ ސަމަދު މަގުމަތިވެފައިވާ ކަމަށް ބުނާތީ އެ މިނިސްޓްރީ އިން އެ މައްސަލަ ބަލާފައިވާ ކަމަށެވެ. އަދި ސަމަދާއި އޭނާގެ އާއިލާއާ ގުޅުން އޮންނަ ކަމަށާއި އަނިޔާތަކަށް އަމިއްލައަށް ފަރުވާ ކުރަމުންދާ ކަމަށް އޮފިޝަލް ވިދާޅުވި އެވެ. އަދި އެ މައްސަލާގައި ދައުލަތުގެ އެއްވެސް އެހީއެއް ބޭނުމެއް ނުވާ ކަމަށާއި އިތުރަށް އެކަމުގެ ތެރެއަށް ވަނުމަށް އޭނާ އިންކާރު ކުރާ ކަމަށް ވެސް އެ އޮފިޝަލް ވިދާޅުވި އެވެ.\nއެނގިފައިވާ ގޮތުގައި ސަމަދު ފަޔަށް ލިބިފައިވާ އަނިޔާތަކަށް އޭނާ ދާދި ފަހުން ވަނީ ރާއްޖެއިން ބޭރުން ފަރުވާކޮށްފަ އެވެ.


Higuain dhookohlan Pirlo ninmaifi\nހިގުއައިން ދޫކޮށްލަން ޕިރްލޯ ނިންމައިފި\nޔުވެންޓަސްގެ ފޯވަޑް ގޮންޒާލޯ ހިގުއައިން، ދޫކޮށްލަން އެ ކުލަބުގެ ކޯޗް އެންޑްރެއާ ޕިރްލޯ ނިންމައިފި އެވެ.\nއާޖެންޓީނަގެ ތަޖުރިބާކާރު ފޯވަޑް ޔުވެންޓަސްއަށް ބަދަލުވީ 2016 ވަނަ އަހަރު ނަޕޯލީންނެވެ. އޭނާ ވަނީ ޔުވެންޓަސް އާއެކު އިޓާލިއަން ލީގް ދެ ފަހަރު އަދި ކޮޕާ އިޓާލިއާ އެއް ފަހަރު ކާމިޔާބު ކޮށްފަ އެވެ. ޔުވެންޓަސްގެ ކޮންޓްރެކްޓްގައި އޭނާ ހޭދަ ކުރި ހަތަރު އަހަރުގެ ތެރެއިން ދެ އަހަރު ހޭދަ ކުރީ ލޯންގެ މުއްދަތުގަ އެވެ.\nޕިރްލޯ ވަނީ، ހިގުއައިން 32، ޔުވެންޓަސްއަށް ކޮށްދިން ހިދުމަތަށް ތައުރީފު ކޮށްފަ އެވެ. ޕިރްލޯ ބުނީ ހިގުއައިންއަކީ އޭނާ ވަރަށް ބަލައިގަންނަ ކުޅުންތެރިއެއް ކަމަށާއި ކުލަބުގައި މުހިންމު ވަގުތަކެއް އޭނާ ހޭދަކޮށްފި ކަމަށެވެ.\n"ނަމަވެސް އަހަރެމެން މިހާރު ނިންމާފައި ވަނީ އޭނާ އާއެކު މަސައްކަތް ކުރަމުން ދިޔަ ދިއުމަށް ނިމުމުގެ ވަގުތު އަތުވެއްޖެ ކަމަށް،" ޔުވެންޓަސްގެ ކޯޗްގެ ގޮތުގައި ފުރަތަމަ ފަހަރަށް ޕްރެސް ކޮންފަރެންސްގައި ވާހަކަ ދައްކަމުން ޕިރްލޯ ބުންޏެވެ. "އޭނާ އަކީ ވަރަށް ކާމިޔާބު ޗެމްޕިއަނެއް، ނަމަވެސް މިހާރު އޭނާގެ ދައުރު މި ކުލަބާއެކު ވަނީ ނިމިފަ، އޭނާ ވަނީ އެއްފަރާތް ކުރެވިފައި، އަހަރެން މި ނިންމުން ނިންމީ އަހަރެމެން އެކަކު އަނެއްކަކާ ވާހަކަ ދެއްކުމަށް ފަހު."


vnews - UV balikoh Green semi aai gaathah\nޔޫވީ ބަލިކޮށް ގްރީން ސެމީއާ ގާތަށް\nމުބާރާތުގައި ގްރީން ކުޅުނު މެޗެއްގެ ތެރެއިން -- ފޮޓޯ: އެފްއޭއެމް\nމިހާރު ކުރިއަށްދާ ޔޫތު ޗެމްޕިއަންޝިޕް ފުޓްބޯޅަ މުބާރާތުގެ ގްރޫޕް ބީގައި ޔުނައިޓެޑް ވިކްޓަރީ ބަލިކޮށް ސެމީ ފައިނަލްގެ ޖާގައެއް ހޯދުމާ ގާތަށް ކްލަބު ގްރީން ސްޓްރީޓްސް ޖެހިލައިފިއެވެ.\nގްރޫޕް ބީގައި މިއަދު ހަވީރު ކުޅުނު މެޗުން ގްރީން މޮޅުވީ 2-0 އިންނެވެ.\nމިއަދުގެ މެޗުގައި ދެޓީމުގެ ފަރާތުންވެސް ފެނިގެންދިޔައީ އާދައިގެ ކުޅުމެކެވެ.\nދެޓީމުން ކުރެ ޓީމަކަށް ގޯލެއް ކާމިޔާބުނުކުރެވި ފުރަތަމަ ހާފު ނިމުނުއިރު، ދެވަނަ ހާފުގެ ކުރީކޮޅު ގްރީންއިން ވަނީ ލީޑު ނަގާފައެވެ. 53 ވަނަ މިނެޓުގައި މި ގޯލް އެޓީމަށް ކާމިޔާބުކޮށްދިނީ އަބްދުﷲ ޔާމީންއެވެ.\nމެޗުގައި ޔޫވީއަށް ނަތީޖާ އެއްވަރުކުރުމަށް އެންމެ ހުސް ފުރުސަތެއް ލިބުނީ އެޓީމުގެ ކެޕްޓަން ޖައިޝަމް އަށެވެ. އެކަމަކު އޭނާ ފޮނުވާލި ހިލޭޖެހުން އަމާޒުވީ ގޯލުގެ ހުރަސް ދަނޑިއަށެވެ.\nމި މެޗުން ގްރީންއަށް ތިން ޕޮއިންޓު ކަށަވަރުކޮށްދިން ގޯލް އިތުރު ވަގުތުގެ ތެރޭގައި ލިބުނު ޕެނަލްޓީއަކުން ކާމިޔާބުކޮށްދިނީ ފުރަތަމަ ގޯލުވެސް ކާމިޔާބުކުރި ޔާމީނެވެ.\nމެޗަށްފަހު ގްރީންގެ ކޯޗު އަޝްރަފު ލުތުފީ (ސަމްޕަތު) ބުނީ ފުރަތަމަ ހާފުގައި ޓީމުގެ ފަރާތުން އެންމެ އެދެވޭ ކުޅުން ނުފެނުނު ނަމަވެސް، ޓީމުން ދެވަނަ ހާފު ވަރަށް ރަނގަޅަށް ފެށި ކަމަށެވެ. އަދި ސެމީގެ ޖާގައެއް ހޯދުމުގެ ފުރުސަތު ބޮޑު ނަމަވެސް، އީގަލްސްއާ ދެކޮޅަށް ނުކުންނާނީ މޮޅެއް ހޯދުމަށް ކަމަށް ކޯޗު ބުންޏެވެ.\nމެޗަށްފަހު ޔޫވީގެ ކޯޗު މުއާވިޔަތު އިލްހާމް ބުނީ މެޗުން ބަލިވި ނަމަވެސް އެޓީމުގެ ގޭމް ޕްލޭން ވަރަށް ރަނގަޅަށް މަސައްކަތް ކުރި ކަމަށާއި، މިއަދުގެ މެޗުގައި ނަސީބު އެހީނުވީ ކަމަށެވެ. އަދި ސެމީއަށް ދިޔުމުގެ ފުރުސަތު ހަނިވެފައިއޮތް ނަމަވެސް، ހަނި ފުރުސަތުގެ ބޭނުން ހިފާނެ ކަމަށްވެސް ބުންޏެވެ.\nމިއަދުގެ މެޗުން މޮޅުވެ ގްރޫޕް ބީގެ ދެވަނައަށް ގްރީން ޖެހިލީ ކުޅުނު3މެޗުން ލިބުނު6ޕޮއިންޓާއެކުއެވެ. އެއްވަނައިގައި އޮތް އީގަލްސްއަށް2މެޗުން6ޕޮއިންޓު ވަނީ ލިބިފައެވެ. މެޗުން ބަލިވި ޔޫވީ އޮތީ3ޕޮއިންޓާއެކު ތާވަލުގެ ފުލުގައެވެ.


MDP ticket gai Kulhudhuhfushi City ah kurimathi lumuge vaguthu ithuru koffi | ThePress\nއެމްޑީޕީގެ ޓިކެޓުގައި ކުޅުދުއްފުށި ސިޓީއަށް ކުރިމަތިލުމުގެ ވަގުތު އިތުރުކޮށްފި\nހދ. ކުޅުދުއްފުށި މަތިން ނަގާފައިވާ ފޮޓޯއެއް / ފޮޓޯ: ސޯޝަލް މީޑިއާ\nކުރިއަަށް އޮތް ލޯކަލް ކައުންސިލްތަކުގެ އިންތިހާބުގައި އެމްޑީޕީގެ ޓިކެޓުގައި ހދ. ކުޅުދުއްފުށި ސިޓީގެ ގޮނޑިތަކަށް ވާދަ ކުރަން ބޭނުންވާ ފަރާތްތަކަށް ހުޅުވާލި ފުރުސަތުގެ ވަގުތު އިތުރު ކޮށްފިއެވެ.\nއެމްޑީޕީން ބުނީ ލޯކަލް ކައުންސިލް އިންތިހާބުގެ ކުޅުދުއްފުށީ ސިޓީގެ އެމްޑީޕީ ޕްރައިމަރީގެ އެޕްލިކޭޝަން ބަލައިގަތުމުގެ ސުންގަޑި މިއަދުގެ މެންދުރުފަހު 2:00 އަށް ހަމަވާން އޮތް ނަމަވެސް، މިހާރު ވަނީ މިރޭ 9:00 އަށް އިތުރުކުރެވިފައި ކަމަށެވެ.\nއެމްޑީޕީގެ ޕްރައިމަރީއަށް ކުރިމަތިލާން ފުރުސަތު ހުޅުވާލީ މިދިޔަ މަހު ފަހުކޮޅުއެވެ. ނަމަވެސް އޭރު ކުޅުދުއްފުށްޓަކީ ސިޓީއެއް ކަމަށް ރައީސް ކަނޑައަޅުއްވާފައި ނުވާތީ އެ ސިޓީގެ ޕްރައިމަރީއަށް ކުރިމަތިލާން ހުޅުވައެއް ނުލައެވެ.\nއަންނަ އޭޕްރީލް މަހުގެ ހަތަރު ވަނަ ދުވަހު ބާއްވާ ކައުންސިލް އިންތިހާބުގައި ކުޅުދުއްފުށި ސިޓީން އިންތިހާބު ކުރަނީ މޭޔަރާއެކު ކައުންސިލް ހަ މެންބަރުންނެވެ. އެ ހަ މެންބަރުންގެ ތެރެއިން އަންހެން މެންބަރުން ހޮވާ ދެ ދާއިރާގެ ގޮތުގައި އިލެކްޝަން ކޮމިޝަނުން ނެގި ގުރުއަތުން ހޮވިފައިވަނީ ކުޅުދުއްފުށި މެދު އުތުރު ދާއިރާ އާއި ކުޅުދުއްފުށި މެދު ދެކުނު ދާއިރާއެވެ.\nކައުންސިލް އިންތިހާބު ކުޅުދުއްފުށި އިލެކްޝަން ކޮމިޝަން އެމްޑީޕީ ލޯކަލް ކައުންސިލް އިންތިހާބު ސިޔާސީ